Naalaafuttaai Muli gulhaalumuge foni unmeedhu - Hali News\nނާލާފުށްޓާއި މުލި ކޯޒްވޭއަކުން ގުޅާލުމުގެ ފޮނި އުންމީދު\nވިއްސާރަ ދުވަހެކެވެ. ވައިގަދައެވެ. ފަތިހު ހަތަރުގަޑިބައިގައި މަންމަ ގޮވުމުން ތެދުވެ ފެންވަރައިގެން ފަތިސްނަމާދު ކުރުމަށްފަހު ސުކޫލަށް ދާން ތައްޔާރުވާން ފެށީމެވެ. އެހެންނަމަވެސް މޫސުން ގޯސްވުމުން މަންމަ ހުރީ ވަރަށް ބިރުންނެވެ. ބެލެނިވެރިއަކާ ނުލައި ދަތުރުކޮށްފައި މުއްޔަށް ދާންޖެހޭތީއެވެ. އެހެނަސް މިއަދު ނުގޮސް ވާކަށްނެތެވެ. ގްރޭޑް 10ގެ މޮކް އެގްޒާމް އޮންނާނެތީއެވެ. މިއީ ނާލާފުށިން މުއްޔަށް ދަތުރު ކުރަންޖެހޭ ކުދިންގެ އިހުސާސްތަކެވެ.\nރަށުގެ އާބާދީ މަދުވުމުން ކޮންމެ ގްރޭޑަކަށް ކުއްޖަކުވެސް ހަމަނުވާތީ ނާލާފުށީ ސުކޫލުގައި ގްރޭޑް ހަތަކުން މަށްޗަކަށް ކިޔަވައެއް ނުދެވެއެވެ. ހަތަކުން ފާސްވުމުން ދެން ކިޔަވަން ދާންޖެހެނީ މުއްޔަށެވެ. މ އަތޮޅު ތައުލީމީ މަރުކަޒަށެވެ.\nމުއްޔަށް ކިޔަވަންދާ ކުދިންނަށް ސަރުކާރުން ފެރީއެއް ހަމަޖައްސައިފައި އޮވެއެވެ. ހެނދުނު6:40 ގައި ފުރާ ފެރީން ހިތާދެކޮޅަށްނަމަވެސް ދަރިފުޅު ފޮނުވަން ޖެހެއެވެ. ކިތަންމެ ވިއްސާރަޔަސް މެއެވެ. ވިއްސާރަދުވަސް ތަކުގައި ސުކޫލާ ހަމައަށް ދެވޭއިރު ގެންދާ ކުޑަ އޮންނަނީ ހަލާކުވެފައެވެ. ވަރަށް ގިނަދުވަސްތަކުގައި އެހެންކުދިން ފިލާވަޅު ނުނިންމައިގެން މަޑުކުރަން ވެސް ޖެހެއެވެ. މިއީ ނާލާފުށީން މުއްޔަށް ކިޔަވަން އަންނަ ބައެއް ކުދިންނަށް ދިމާވާ ގޮތެވެ. "އެގޮތަށް ހުރެފައި ފެރީ ފުރާއިރު ހުންނަނީ ވަރަށްބޮޑަށް ބަނޑުހައިވެފައި. އިންޓަވަލް ބުޔަސް އެހާ ދަތުރުކޮށްފަ ރަށަށްދާންޖެހޭތީ ވަރަށް ވަރުބަލިވޭއި" އެދަރިވަރު ބުންޏެވެ.\nކުދިން ތައުލީމު އުނގެނުމަށް އެހެން ރަށަކަށް ދަތުރުކޮށްފައި ދިއުމަކީ އުފުލަން ޖެހޭ ވަރަށް ބޮޑު ތަކުލީފެއްކަމުގައި މ. އަތޮޅު ތައުލީމީމަރުކަޒުގެ ޓީޗަރަކު ވިދާޅުވިއެވެ. "އެއްދުވަހަކު ނާލާފުށިން ފުރައިގެން މުއްޔަށް ދިޔައިރު ކުދިންނާއެކު ދަތުރު ކުރަންޖެހުނު. ވައިގަދަވުމުން ކުދިންތިބީ ވަރަށް ބިރުން. ވިއްސަކަށް މިނެޓުގެ ދަތުރަކަށްފަހު ކުދިން ސުކޫލަށް ދިޔައިރު ތިބީ ވަރުބަލިވެފައި،" އެ ޓީޗަރު ބުނުއްވިއެވެ.\nނަމަވެސް މި ކުދިން ވަރަށް ހިތްވަރުގަދައެވެ. ފެރީގައި ދަތުރުކޮށްފައި ދަތި ހާލުގައި ކިޔަވައިގެންވެސް ރަނގަޅު ނަތީޖާ ހޯދައެވެ. ރަށަށްގޮސް ބައިގަޑީއިރު ވެފައި އަނެއްކާ ފުރައިގެން އެކްސްޓްރާކުލާހަށް އަންނަން ޖެހުނަސް އެކުލާސްތަކުގައިވެސް ބައިވެރިވެއެވެ. މި ކުދިންގެތެރޭގައި ސާނަވީ މަރުހަލާއިން ރަނގަޅު ނަތީޖާ ހޯދައިގެން ޓޮޕްޓެންއަށް އަރާކުދިންވެސް ހިމެނެއެވެ.\nމިއަހަރުވެސް ނާލާފުށިން ފެރީގައި ދަތުރުކޮށް މ. އަތޮޅު ތައުލީމީމަރުކަޒުން ކިޔަވަމުންދާ 32 ކުދިން ތިބިކަމަށް ތައުލީމީމަރުކަޒުން މައުލޫމާތު ދެއްވިއެވެ. މިއީ ގްރޭޑް7އިން ފެށިގެން 12 އާއި ހަމައަށް ކިޔަވަމުން އަންނަ ދަރިވަރުންނެވެ.\nރައްޔިތުންގެ މަޖިލިހުން ފާސްކުރެއްވި 2022 ވަނަ އަހަރުގެ ބަޖެޓުގައި ރަށްތައް ގުޅުވުމަށް ބަޖެޓު ކޮށްފައިވުމުން މި ދަތުރުތަކަށް ނިމުމެއް އަންނާނެކަމުގެ ފޮނި އުންމީދުތައް މި ދެރަށުގެ ރައްޔިތުން ދެކެންފަށައިފިއެވެ. ގުޅުވާ ރައްތަކުގެ ލިސްޓުގައި މުއްޔާއި ނާލާފުށިވެސް ކޯޒުވޭ އަކުން ގުޅުވާލުމަށް ބަޖެޓުކޮށްފައިވުމީ މި ދެރަށުގެ ރައްޔިތުންނަށް ލިބުނު ވަރަށް ބޮޑު އުފަލެކެވެ. ޚާއްޞަކޮށް ނާލާފުށީ ރައްޔިތުންނަށް ލިބުނު އުފާވެރިކަން ބޮޑެވެ.\nކޮންމެ ދުވަހަކު ކުރަންޖެހޭ ދަތުރުތަކަށް ނިމުމެއް އަންނާނެތީއެވެ. ޚާއްޞަކޮށް ތަޢުލީމު އެނގެނުމަށް މުއްޔަށް އަންނަން ޖެހިފައިވާ ކުދިންނާއި އެކުދިންގެ ބެލެނިވެރިންނަށް ލިބުނު އުފާ ދުލުން ބަޔާން ކޮށްދެވޭ ވަރަށްވުރެ ބޮޑެވެ. ބޭންކަށާއި ވަޒީފާތަކަށް ކޮންމެ ދުވަހަކު ނާލާފުށީ މީހުން އެތައް ދަތުރެއް ކުރަންޖެހެއެވެ. މުލީގައި ވަޒީފާ އަދާކުރާ ނާލާފުށީ ރައްޔިތުންވެސް ގިނައެވެ.\nމި ދެރަށް ގުޅާލުމަކީ މުލީ ރައްޔިތުންނަށް ވެސް ލިބޭނެ އުފަލެކެވެ. މި ދެރަށުގެ ރައްޔިތުންގެ މެދުގައި އޮންނާނީ އެއްބަނޑު އެއްބަފާ ކަމުގެ ގުޅުންފަދަ ގުޅުމެކެވެ. ދެރަށް ގުޅާލުމުން މި ދެރަށުގެ ރައްޔިތުން އެއްބަޔަކު އަނެއްބަޔަކާ ބައްދަލުކޮށް އުޅުމަށް ފަސޭހަވެގެންދާނެއެވެ. ވިޔަފާރި ކުރުމަށް ފަސޭހަވާނެއެވެ. ދަތުރުހަދައިގެން ދޯންޏެއް ނުވަތަ ޑިނގީއެއް ހޯދައިގެން އަވައްޓެރި ނާލާފުށްޓަށް ދާ ދިޔުމަށް ނިމުމެއް އަންނާނެއެވެ.\n2004 ވަނަ އަހަރު ޑިސެންބަރު މަހު ކުރިމަތިވި ސުނާމީ ކާރިސާ އަށް ފަހު ތަފާތު އެކި މުވައްސަސާތަކުން މި އުފާވެރި ޚަބަރު ނާލާފުށްޓާއި މުލީގެ ރައްޔިތުންނަށް ދެމުން ގެންދިޔައެވެ. ރަސްމީ ސިފައެއްގައި މިވާހަކަ ދެކެވެން ފެށީ 2008 ވަނަ އަހަރު ރައީސް މައުމޫނުގެ ވެރިކަމުގައެވެ. އޭރު މުލަކަތޮޅު އަތޮޅުވެރިޔަކަށް ހުންނެވި ބޭފުޅާ މުއްޔާއި ނާލާފުށީ ރައްޔަތުންނާއި ބައްދަލުކޮށް މި ދެރަށް ކޯޒުވޭއަކުން ގުޅާލާނެ ވާހަކަ ވިދާޅުވިއެވެ. އަދި އެކަމަށް ފައިސާ ލިބިފައިހުރިވާހަކަވެސް ވިދާޅުވިއެވެ. މިޚަބަރުވީ ނާލާފުށީ ރައްޔިތުންނަށް އުއްމީދުން ފުރިގެންވި އުފާވެރި ޚަބަރަކަށެވެ.\nނަމަވެސް މި ދެރަށްގުޅުވުމުގެ އަމަލީ މަސައްކަތް ފެށޭތަނެއް ނުފެނެއެވެ. ދެކެވެނީ ހަމަ ވާހަކައެވެ. އެއަށްފަހު 2015 ވަނަ އަހަރުގެ ޖެނުވަރީމަހުގެ ކުރީކޮޅު މުލީ ކައުންސިލާއި ނާލާފުށީ ކައުންސިލުން ދ. ކުޑަހުވަދޫ ކައުންސިލުގެ އިދާރާގައި މިކަމާއި މަޝްވަރާ ކުރުމަށް ބައްދަލުވުމެއް ބޭއްވިއެވެ. އެއީ މުލީގައި އެއާޕޯޓު އެޅުމަށް ހިއްކާ މަޝްރޫއު ނިމޭއިރު މުއްޔާއި ނާލާފުށްޓާ ދެމެދު ކޯޒުވޭއެއް އެޅުމަށް މަޝްވަރާ ކުރުމަށް ބޭއްވި ބައްދަލުވުމެކެވެ. ނަމަވެސް މަޝްވަރާކުރުން ފިޔަވާ އިތުރު ކުރިއެރުމެއް ލިބޭތަނެއް ރައްޔިތުންނަކަށް ނުފެނުނެވެ.\nއެހެންނަމަވެސް ރައްޔިތުންގެ މަޖިލިހުން މިމަހު ފާސްކުރެއްވި 2022 ވަނަ އަހަރުގެ ބަޖެޓުގައި މި ދެރަށް ގުޅުވައި ލުމަށް ބަޖެޓުކޮށްފައިވުމީ މި ދެރަށުގެ ރައްޔިތުންގެ އުއްމީދުތައް އާވެ އާލާވީކަމެކެވެ. ދަރިވަރުންގެ އުނދަގޫދަތުރު ތަކަށް ނިމުމެއް އަންނާނެކަމުގެ ފޮނި އުންމީދުތައް އެކުދިން އަނެއްކާވެސް ކުރަން ފަށައިފިއެވެ. ރައްޔިތުން ތިބީ މިފަހަރުވެސް ވާނެގޮތެއް ބަލަބަލައެވެ.\nއުފާވެރި ޚަބަރެއް!!!4އަހަރު ބޮއްކުރައެއްގައި ދަތުރުކޮށް އަޅުގަނޑުގެ2ކުދިން ކޮންމެ ދުވަހަކު ކަނޑުހުރަސްކޮށް މ. ވޭވަށުން މުލަކަށް ގެންގޮސް ގެނެސް ހެދިން!!! ވޭވަށް-މުލަށް ސްކޫލް ފެރީ6އަހަރު ދުއްވިން!!! ނާލާ-މުލި އެއީ އެއްފަޅެއް... ވޭވަށުން މުލަކަށް ދާންޖެހެނީ ކަނޑު ހުރަސްކޮށް... ވަރަށް ރިސްކީ... ޒަމާނުގެ ޓެކްނޯލޮޮޖީ ގެ އެހީގައި ވީޑިއޯ ކޮންފަރެންސް ބޭނުން ކޮށްގެން މިފަދަ ރަށްރަށުގެ ކިޔަވައި ދިނުން ބައްޓަން ކުރުން މިއަދު ވަރަށް މުހިންމު...\n3 ރަށެއްގައި ސެޓަލައިޓް ސުކޫލު ހުޅުވަން ތައްޔާރުވަނީ. އަވަހަށް އެދި ލައްވާ. ކުރިމަގުގައި އިތުރު ސުކޫތައްވެސް ލިސްޓަށް އިތުރުވާނެ ކަމަށް ޚަބަރު ލިބޭ


Netherlands aa Belgium gai kulhunu forward eh Eagles ah | Mihaaru\nއީގަލްސް އަށް ގެނައި ނެދަލެންޑްސްގެ ފޯވާޑް ޑޮނަވަން ޑީކްމަން.--\nނެދަލެންޑްސް އާއި ބެލްޖިއަމްގައި ކުޅުނު ފޯވާޑެއް އީގަލްސް އަށް\n16 ފެބުރުއަރީ 2017 - 11:41 1 comment\nނެދަލެންޑްސް އާއި ބެލްޖިއަމްގެ ވަރުގަދަ ކްލަބްތަކަށް ކުޅެފައިވާ ފޯވާޑް ޑޮނޮވަން ޑީކްމަން ކްލަބް އީގަލްސް އަށް ގެނެސްފި އެވެ.\nނެދަލެންޑްސް އަށް އުފަން ޑީކްމަން އެންމެ ފުރަތަމަ ކުޅުނީ 2007 ވަނަ އަހަރު އެ ގައުމުގެ އެއް ވަނަ ޑިވިޝަން ކްލަބް ހެރަންވީން އަށެވެ. ދެ އަހަރަށް ފަހު ދެން އެ ޓީމު ދޫކޮށް އޭނާ ބަދަލުވީ ބެލްޖިއަމްގެ ލޮކެރެން އަށެވެ. އެ އަށް ފަހު ދެން އޭނާ ފެނުނީ ނެދަލެންޑްސްގެ ސްޕާޓާ ރޮޓެޑަމް އާއި ރުމޭނިއާގެ ފުރަތަމަ ޑިވިޝަންގެ ކްލަބް އެސްސީ ކޮންކޯޑިއާ އަށެވެ.\nޑޮނޮވަން މިހާތަނަށް ކުޅެފައިވާ ހަމައެކަނި އޭޝިއާ ކްލަބަކީ އީރާންގެ އެއް ވަނަ ޑިވިޝަންގެ ކްލަބް ނަފްތު ޓެހެރާން އަށެވެ. އޭނާ އެންމެ ފަހުން ކުޅުނީ ނެދަލެންދްސްގެ ކްލަބް އެސްސީ ޓެލްސްޓާ އަށެވެ.\nޑޮނޮވަންއާ އެކު އީގަލްސްގައި މި ވަގުތު ތިބީ ބިދޭސީ ތިން ކުޅުންތެރިންނެވެ. އެއީ ސްރީ ލަންކާ ކީޕަރު ސުޖަން ޕެރޭރާ އާއި މިސްރުގެ ޑިފެންޑަރު އެލްހުސްނީ މަގްދީ އެވެ. އެނގިފައިވާ ގޮތުގައި އީގަލްސް އިން ވަނީ އިތުރު ބިދޭސީ ޑިފެންޑަރެއް ގެންނަން ނިންމައިފަ އެވެ.\nމިދިޔަ އަހަރު އީގަލްސް އަށް މޮޅު ކުޅުމެއް ދެއްކި މުސްތަފާ ސެޑިކް މި އަހަރު ފެންނާނީ ވިކްޓަރީންނެވެ.\nފާއިިތުވި ސީޒަންތަކުގައި ވެސް އީގަލްސް އިން ފެނުނު ގިނަ ކުޅުންތެރިން މި ފަހަރު ވެސް އެ ޓީމުން ފެންނާނެ އެވެ. އެ ޓީމުން ގެނައި އެންމެ ފާހަގަ ކޮށްލެވޭ ކުޅުންތެރިޔަކީ މާޒިޔާ އަށް ކުޅުނު ގައުމީ ޓީމުގެ މިޑްފީލްޑަރު އަހުމަދު ނާޝިދު (ނައްޓޭ) އެވެ.\nމިދިޔަ އަހަރުގެ ޕްރެޒިޑެންޓްސް ކަޕުގެ ޗެމްޕިއަންކަން ހޯދި އީގަލްސް މި ސީޒަނުގައި ކުޅޭ ފުރަަތަމަ މެޗުގައި، މާލޭ ލީގުގެ ފުރަތަމަ މެޗުގައި، ނުކުންނާނީ މިދިޔަ އަހަރުގެ ލީގު ޗެމްޕިއަން މާޒިޔާއާ ދެކޮޅަށެވެ.\nއިތުރު ލިޔުންތައް ކްލަބް އީގަލްސް


Gaathun Kirudhey Mainah Gosekoh Kurevey Baeh Kanthahthah\nގާތުން ކިރުދޭ މައިންނަށް ގޯސްކޮށް ކުރެވޭ ބައެއް ކަންތައްތައް\n1 އަހަރު, 1 ހަފްތާ,5ދުވަސް, 15 ގަޑި, 34 މިނެޓް, 51 ސިކުންތު ކުރިން 3690އައިޝަތު ޝިމްނާ\nގާތުން ކިރުދޭ މައިންނަކީ ވަކި ގޮތަކަށް އެމީހުންގެ ދިރިއުޅުން ގެންގުޅެން ޖެހޭ ބައެއްކެވެ. އެއީ އެމީހުންގެ ދިރިއުޅުމަށް ގެންނަ ބަދަލެއްގެ ސަބަބުން ކުޑަދަރިފުޅަށް އޭގެ އަސަރުކޮށްފާނެތީއެވެ. އެގޮތުން ގާތުންކިރުދޭއިރު ދަރިފުޅާމެދު ކުޑަކޮށް ނަމަވެސް ވިސްނާނުލެވި ބައެއް ކަންތައްތައް ގޯސްކޮށް ކުރެވެއެވެ. އެގޮތުން މިލިއުމުގައި ބައެއްކަންތައްތައް ފާހަގަކޮށްފައިވެއެވެ.\nކެއުން ދޫކޮށްލުމާއި ސިއްހަތު ރަނގަޅު ކާއެއްޗިހި ކެއުމުގައި ނުހިމެނުން\nބަނޑުބޮޑު ދުވަސްވަރު ރަނގަޅު ކާނާކެއުމަށްފަހު ވިހެއުމުން ބައެއްފަރާތްތަކުން ބަރުދަން ލުއިކުރުމުގެ ބޭނުމުގައި ބައެއް ފަރާތްތަކުން ކެއުން ދޫކޮށްލައެވެ. ނަމަވެސް އެއީ ވަރަށް ގޯސްކޮށް ކުރެވޭ ކަމެކެވެ. ކުޑަދަރިފުޅަށް ބޭނުންވާ ހުރިހާ ކާނާއެއް ގާތުން ދޭ ކިރުން ލިބޭއިރު އެފައިދާ އެންމެ ރަނގަޅަށް އެކުދިންނަށް ލިބޭނީ ބަރާބަރަށް ގަޑިން ގަޑިން ކައިގެންނެވެ. އަދި ދަރިފުޅަށް ބޭނުންވާ މާއްދާތައް އެންމެ ރަނގަޅަށް ލިބިގެންދާނީ ކެއުމުގައި ފައިދާހުރި ތަކެތި ހިމަނައިގެންނެވެ.\nޑޮކްޓަރަށް ނުދައްކާ ބޭސް ކެއުން\nގާތުން ކިރުދޭ ދުވަސްވަރު ޑޮކްޓަރަށް ދެއްކުމެއްނެތި ބޭސް ކެއުމަކީވެސް އަޅުގަނޑުމެންގެ ތެރެއިން ފެންނަ ކަމެކެވެ. ގާތުން ކިރުދޭއިރު ބާރުގަދަ ބޭސްތަކާއި ބައެއް އަޔުރުވެދިކު ބޭސްތައް ބޭނުންކުރާނަމަ އެ ބޭހުގެ އަސަރު ކުޑަދަރިފުޅަށް ކުރާނެ ކަމަށް ބައެއް ދިރާސާ ތަކުގައިވެއެވެ. އޭގެ އެންމެ ރަނގަޅު ގޮތަކީ ޑޮކްޓަރަށް ދެއްކުމަށްފަހު ޑޮކްޓަރުގެ ލަފަޔާއެކު ބޭސްކެއުމެވެ.\nގާތުން ކިރުދޭއިރު ނޫން ކަމުގައި ވިޔަސް ތުއްތުކުދިން ތިބޭ ތަންތަނުގައި ދުންފަތުގެ އިސްތިއުމާލު ކުރުމަކީ ތިމާގެ އިތުރުން ތުއްތު ކުއްޖާއަށް ވެސް އެތައް ގޮތަކުން އަސަރު ކުރާނެ ކަމެކެވެ. އަދި އަމުދުން ގާތުން ކިރުދޭއިރު އެކަމަކީ އެއްގޮތަކަށްވެސް ކޮށްގެންވާނެ ކަމެއް ނޫނެވެ.\nގާތުން ކިރުދޭއިރު ނުބައި ގޮތަކަށް ހަށިގަނޑު ގެންގުޅުން\nގާތުންކިރުދޭ މައިން ކިރުދޭ އިރު ހަށިގަނޑު ގެންގުޅެންވަނީ ތިމާއަށްވެސް އަދި ދަރިފުޅަށްވެސް ފަސޭހަ ގޮތަކަށެވެ. އެގޮތުން ގާތުން ކިރުދޭން އިށީންނަށްވާނީ ބުރަކަށި ތަނެއްގައި ޖައްސައިގެން އަދި ދަރިފުޅުގައި ފަސޭހައިން ދަރިފުޅުގެ ގައިގައި ހިފަހައްޓައިގެން އިށީދެވޭނެ ފަދަ ގޮތަކަށެވެ.\nކެފެއިން ހިމެނޭ ބުއިންތައް މާގިނައިން ބޭނުންކުރުން\nގާތުންކިރުދޭ މަންމައިން ކެފެއިން ބޭނުންކުރުމަކީ އެެއްވެސް ގޮތަކަށް ރަނގަޅު ކަމެއް ނޫނެވެ. އެގޮތުން ދުވާލެއްގެ މައްޗަށް އެމީހުން ބޯންވާނީ އެއްތަށި ކޮފީ ނުވަތަ ސައެވެ.\nސާފުތާހިރު ކަމަށް ސަމާލުކަން ނުދިނުން\nތުއްތުކުދިން ގެންގުޅޭއިރު ވަރަށް ބޮޑަށް ސާފުތާހިރުކަމަށް ސަމާލުކަން ދޭންޖެހެއެވެ. އެގޮތުން އަބަދުވެސް ސާފުތާހިރުކޮށް ހުރުމަށް ސަމާލުކަންދޭންޖެހެއެވެ. ދަރިފުޅުގެ ގައިގައި އަތްލާއިރު ރީތިކޮށް އަތް ދޮންނަން ޖެހޭނެއެވެ. ދަރިފުޅުގެ ގައިން އެއްވެސް ކަހަލަ ރޭޝްއެއް ކަހަލަ އެއްޗެއް ފެންނަ ނަމަ ވީހާވެސް އަވަހަކަށް ޑޮކްޓަރަށް ދައްކަން ޖެހޭނެއެވެ.


ހަވީރު ފޮޓޯ : ޗެމްޕިއަންސް ލީގު\nފޮޓޯ ގެލަރީ: ޗެމްޕިއަންސް ލީގު\nޗެމްޕިއަންސް ލީގުގައި 2011 ސެޕްޓެމްބަރު 28 ވަނަ ދުވަހުގެ ރޭ އޭސީ މިލާނާއި ވިކްޓޯރިއާ ޕްލެޒެން ބައްދަލުކުރި މެޗުގައި މިލާންގެ ފޯވަޑް އިބްރަހިމޮވިޗް ލަނޑު ޖެހުމަށް ފަހު އުފާފާޅުކުރަނީ. -- އޭއެފްޕީ\nޗެމްޕިއަންސް ލީގުގައި 2011 ސެޕްޓެމްބަރު 28 ވަނަ ދުވަހުގެ ރޭ އޭސީ މިލާނާއި ވިކްޓޯރިއާ ޕްލެޒެން ބައްދަލުކުރި މެޗުގައި ޕްލެޒެންގެ ގޯލްކީޕަރު ޗެކް (ވ) ބޯޅަ ހިފާއިރު މިލާންގެ ފޯވަޑް ކަސާނޯ އޭނާ ކައިރީގައި. -- އޭއެފްޕީ\nޗެމްޕިއަންސް ލީގުގައި 2011 ސެޕްޓެމްބަރު 28 ވަނަ ދުވަހުގެ ރޭ އޭސީ މިލާނާއި ވިކްޓޯރިއާ ޕްލެޒެން ބައްދަލުކުރި މެޗުގައި ސީޑޯފް (ކ) އަތުން ބޯޅަ ހޯދުމަށް ޕްލެޒެންގެ ރަޓްރޮޖާލް މަސައްކަތްކުރަނީ. -- އޭއެފްޕީ\nޗެމްޕިއަންސް ލީގުގައި 2011 ސެޕްޓެމްބަރު 28 ވަނަ ދުވަހުގެ ރޭ އޭސީ މިލާނާއި ވިކްޓޯރިއާ ޕްލެޒެން ބައްދަލުކުރި މެޗުގައި މިލާންގެ އެމަނުއެލްސަން (ކ) އަތުން ބޯޅަ ހޯދުމަށް ޕްލެޒެންގެ ކުޅުންތެރިއެއް މަސައްކަތްކުރަނީ. -- އޭއެފްޕީ\nޗެމްޕިއަންސް ލީގުގައި 2011 ސެޕްޓެމްބަރު 28 ވަނަ ދުވަހުގެ ރޭ އޭސީ މިލާނާއި ވިކްޓޯރިއާ ޕްލެޒެން ބައްދަލުކުރި މެޗުގައި މިލާންގެ ފޯވަޑް ކަސާނޯ (ކ) އާއި ޕްލެޒެންގެ ސިވޮވްސްކީ ބޯޅަ ހޯދުމަށް މަސައްކަތްކުރަނީ. -- އޭއެފްޕީ\nޗެމްޕިއަންސް ލީގުގައި 2011 ސެޕްޓެމްބަރު 28 ވަނަ ދުވަހުގެ ރޭ އޭސީ މިލާނާއި ވިކްޓޯރިއާ ޕްލެޒެން ބައްދަލުކުރި މެޗުގައި މިލާންގެ އެންޓޮނީނީ (ވ) އާއި ޕްލެޓެޒްގެ ޕްޓްރެޓްޒެލާ ބޯޅަ ހޯދުމަށް މަސައްކަތްކުރަނީ. -- އޭއެފްޕީ\nޗެމްޕިއަންސް ލީގުގައި 2011 ސެޕްޓެމްބަރު 28 ވަނަ ދުވަހުގެ ރޭ އޭސީ މިލާނާއި ވިކްޓޯރިއާ ޕްލެޒެން ބައްދަލުކުރި މެޗުގައި މިލާންގެ ފޯވަޑް އިބްރަހިމޮވިޗް (ވ) އަތުން ބޯޅަ ހޯދުމަށް ޕްލެޒެންގެ ދެ ކުޅުންތެރިން މަސައްކަތްކުރަނީ. -- އޭއެފްޕީ މިގެލަރީ އާއި ގުޅޭ\nޗެމްޕިއަންސް ލީގުގެ ޕްލޭއޮފް\nޗެމްޕިއަންސް ލީގުގެ ޕްލޭއޮފް ގައި ކުޅުނު މެޗުތައް\nޗެމްޕިއަންސް ލީގް ގައި އުދިނޭޒީ އާއި އާސެނަލް ބައްދަލުކުރި މެޗު\nޗެމްޕިއަންސް ލީގު: އޭސީ މިލާން، ބާސެލޯނާ\nޗެމްޕިއަންސް ލީގުގައި އޭސީ މިލާނާއި ބާސެލޯނާ ބައްދަލުކުރި މެޗު\nޗެމްޕިއަންސް ލީގު: އޭސީ މިލާން - ބޭޓް ޗެމްޕިއަންސް ލީގު: އޭސީ މިލާން - ބޭޓް Oct 20, 2011\nޗެމްޕިއަންސް ލީގު: ބާސާ- ވިކްޓޮރިއާ


Reeko Moosa Ge Bas Magu Raees Nasheed Aa Dhekolhah?! - Vaguthu\nއިންތިޚާބުތައް ބޯމަތިވީމަ، އިންތިޚާބީ ކަންކަމުން ނަޒަރު ދުރުކުރުމަށް ސިޔާސީ މީހުން ތަފާތު ވާހަކަތައް ދެއްކުމަކީ އަބަދުވެސް ކުރާ ކަމެއް ކަމަށް ވިދާޅުވެ، ރައްޔިތުންގެ މަޖިލިހުގެ ކުރީގެ ނައިބު ރައީސް ރީކޯ މޫސާ މަނިކު، އެމްޑީޕީގެ ރައީސް މުހައްމަދު ނަޝީދަށް ނުސީދާކޮށް ފާޑު ވިދާޅުވެއްޖެއެވެ.\nރީކޯ މޫސަ އެގޮތަށް ވިދާޅުވީ 2023 ގެ ފެބުރުއަރީ މަހުގެ ތެރޭގައި ވެރިކަމުގެ ނިޒާމު ބަރުލަމާނީ ނިޒާމަކަށް ބަދަލުކޮށް ބޮޑުވަޒީރަށް ވެވަޑައިގަތުމުގެ ފުރުސަތު އެމަނިކުފާނަށް ފަހިކޮށްދެއްވުމަށް ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު، ރައީސް އިބްރާހިމް މުހައްމަދު ސޯލިހްގެ އަރިހުން އެދިވަޑައިގެންފައި ވަނިކޮށެވެ. ނަޝީދުގެ އެ ހުށަހެޅުއްވުމާ އެކު، ބައެއް މީހުން ވަނީ ކެމްޕެއިން ފަށައިފައެވެ.\nނަޝީދުގެ އެ ހުށަހެޅުމަށް ފާޑު ކިޔާ ބަޔަކު ވެސް އެބަތިބިއެވެ.\nރީކޯ މޫސާ މިއަދު ކުރެއްވި ޓުވީޓެއްގައި ވިދާޅުވީ ނިޒާމު ބަދަލުނުކޮށް ކުއްލިއަކަށް ވެރިކަމަށް އާދެވޭނެ ގޮތެއް އެބައޮތް ކަމަށެވެ. އެއީ މިހާރުގެ ނައިބު ރައީސްގެ މައްޗަށް އިތުބާރު ނެތް ކަމުގެ ވޯޓު ނެގުމަށް ފަހު އެ މަގާމަށް ވަޑައިގަތުން ކަމަށް އޭނާ ވިދާޅުވިއެވެ.\nނިޒާމް ބަދަލުނުކޮށް ކުއްލިއަކަށް ވެރިކަމަށް އާދެވޭގޮތްތަށް\nމިހާރުގެ ނައިބުރއީސް އިތުބާރުނެތްކަމަށް ފާސްކޮށް ނައިބު ރައީސްގެމަޤާމަށް. އައުމަށްފަހު މިހާރުގެ ރޖ މަޤާމުންދުރުކޮށް ނައިބްރައީސް ރޖ މަޤާމަށް ހުވާ ކުރުން؟\nނޫނީ ވަހީދު ހެއްދެވިގޮތް މަޖްލީހުން ބަޣާވާތް؟\n— Moosa Maniku (Reeko) (@ReekoMoosa) April 19, 2021\nރާއްޖޭގެ ނައިބު ރައީސަކަށް މިވަގުތު ހުންނެވީ ޖުމްހޫރީ ޕާޓީގެ ސްލޮޓެއްގައި ނައިބު ރައީސް ކަމަށް ވަޑައިގެންނެވި ފައިސަލް ނަސީމެވެ. އެމަނިކުފާނަށް ނައިބު ރައީސް ކަން ލިބިވަޑައިގަތީ ޖުމްހޫރީ ޕާޓީގެ ތެރޭގައި ބޭއްވި އިންތިހާބުގައި ކުރި ހޯއްދަވައިގެންނެވެ. ފައިސަލް ނަސީމާ ވާދަ ކުރެއްވީ ރައްޔިތުންގެ މަޖިލިހުގެ ކެންދޫ ދާއިރާގެ ޖުމްހޫރީ ޕާޓީގެ މެމްބަރު އަލީ ހުސެއިނެވެ.\nމާޒީ އަށް ބަލާ އިރު، ނައިބު ރައީސްގެ މަގާމު ގިނަ ބަޔަކު ފުރުއްވާފައިވެއެވެ. އެންމެ ފާހަގަކޮށްލެވެނީ، ކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ ވެރިކަމުގައި ކުރީގެ ނައިބު ރައީސް އަހުމަދު އަދީބު އެ މަގާމަށް ވަޑައިގެންނެވި ގޮތެވެ. ޓޫރިޒަމް މިނިސްޓަރަކަށް އޭރު ހުންނެވި އަދީބު ނައިބު ރައީސަކަށް ވަޑައިގެންނެވީ އޭރުގެ ނައިބު ރައީސް ޑރ. މުހައްމަދު ޖަމީލް އަހުމަދުގެ މައްޗަށް އިތުބާރު ނެތް ކަމުގެ ވޯޓު ނަގައިގެންނެވެ.\nއިންތިޚާބުތަށްބޯމަތިވުމުން ސިޔާސީ ބައެއް މީ ހުންކުރާ ކަމެއް،\nއިންތިޚާބީ ކަންކަމުން ނަޒަރު ދުރުކުރުމަށް އެހެންކަމަކަށް އަމާޒުހިފާ އެހެން ވާހަކައެއް ދެއްކުން.\nއެ ޒުވާބެއްގާ މީ ހުންތާށި ކޮށްފަ ވޯޓުފޮށިހިލާ ލުމަކީ ކުރިން30 ހަކަށް އަހަރުވެސް ކުޅުނު ކުޅިއެއް\nރީކޯ މޫސަ ވިދާޅުވީ ނައިބު ރައީސްގެ މަގާމަށް ވަޑައިގަތުމަށް ފަހު، ރައީސް މަގާމުން ދުރުކޮށް ނައިބު ރައީސް، ރައީސް ކަމުގެ ހުވާ ކުރުން ކިހިނެއް ވާނެތޯ ސުވާލު ކުރައްވައިފައެވެ. ނޫނީ ކުރީގެ ރައީސް ޑރ. މުހައްމަދު ހެއްދެވި ގޮތަށް މަޖިލިހުން "ބަޣާވާތް" ކުރައްވަނީތޯ ސުވާލު ކުރެއްވެވިއެވެ.\nއޭގެ ފަހުން، ރީކޯ މޫސަ ކުރެއްވި އެހެން ޓުވީޓެއްގައި ވިދާޅުވީ އިންތިހާބީ ކަންކަމުން ނަޒަރު ދުރު ކުރުމަށް އެހެން ކަމަކަށް އަމާޒު ހިފައި އެހެން ވާހަކައެއް ދެއްކުމަކީ އިންތިހާބުތައް ބޯމަތިވުމުން ސިޔާސީ މީހުން ކުރާ ކަމެއް ކަމަށެވެ.\n"އެ ޒުވާބެއްގައި މީހުން ތަށިކޮށްފައި ވޯޓު ފޮށި ހިލާލުމަކީ ކުރިން 30 ހަކަށް އަހަރު ވެސް ކުޅުނު ކުޅިއެއް،" މޫސަ ވިދާޅުވިއެވެ.\nރާއްޖޭގެ ވެރިކަން ހިންގުން ބަރުލަމާނީ ނިޒާމަކަށް ބަދަލުކޮށް، ބޮޑުވަޒީރަށް ވެވަޑައިގަތުމުގެ ފުރުސަތު އެމަނިކުފާނަށް ފަހިކޮށްދެއްވުމަށް ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު ދެއްވި ހިޔާލަށް ރައީސް އިބްރާހިމް މުހައްމަދު ސޯލިހް ވަނީ ތާއީދު ނުކުރައްވާ ކަން ހާމަކުރައްވައިފައެވެ.\nރައީސް އޮފީހުގެ ތަރުޖަމާނު މުހައްމަދު މަބްރޫކް އަޒީޒް މިއަދު ވިދާޅުވީ ވެރިކަމުގެ ނިޒާމު ބަދަލުކުރުމާ ގުޅޭ ގޮތުން ނަޝީދު ކުރެއްވެވި މެސެޖް ރައީސް ސޯލިހަށް ލިބިވަޑައިގެންފައިވާ ކަމަށެވެ. މިހާރު އަމަލު ކުރަމުންދާ ވެރިކަމުގެ ނިޒާމަކީ ރައްޔިތުންގެ ސީދާ ވޯޓަކުން އަމަލު ކުރުމަށް ނިންމާފައިވާ ގޮތެއް ކަމަށްވާތީ މިކަމަށް ބަދަލު ގެނެވޭނީ ރައްޔިތުންގެ ވޯޓަކުން ކަމަށް ރައީސް ދެކެވަޑައިގަންނަވާ ކަމަށް މަބްރޫކް ވިދާޅުވިއެވެ.\nއޭޕްރީލް 19, 2021 16:26\nއެއްޗެއްކިޔައިގެން ކައުންސިލް އިންތިހާބު ހަލުވާލަން އެއުޅެނި\nއޭޕްރީލް 19, 2021 18:33\nގޭމެއް! ކުޅެނީ ވިކެޓުން ޖަހަނީ ! ވިކެޓުން ! ވިކެޓުންނަގަނީ ޕަޕެޓުން ނަށަނީ ! ރައްޔިތުން ހޭލާ ! ސަމާލުވޭ!\nއޭޕްރީލް 19, 2021 21:43\nމޫސަ ވަހުތާނެއްހެން ދެން މިހާރު ތިޔަ ހޫރެނީތޯ؟\nއޭޕްރީލް 20, 2021 21:16\nތިޔައީ އާކަމެއްނޫން ޔާމިނު ވެ ރިކަމަށް ހޮ\nވުނު ފަހަރުވެސް ރީކޯ މޫސަ ގޭދޮށު މީހުން ކައި ރީ ބުނީ ނަސީދަށް ވޯޓު ނުލާށޭ އެނޑީޕީ ފައިސާ ހިފައިގެން ހު ރެ


Chinagai kuriah dhaa, COTTM fair ga, Raajje in baiverivehje Chinagai kuriah dhaa, COTTM fair ga, Raajje in baiverivehje\nޗައިނާގައި ކުރިއަށްދާ ކޮޓަމް ފެއާގައި ރާއްޖެ ބައިވެރިވެއްޖެ\nޗައިނާގައި ކުރިއަށްދާ ކޮޓަމް ފެއާގެ ތެރެއިން\nޗައިނާގައި ބާއްވާ ފަތުރުވެރިކަމުގެ އެންމެ ބޮޑު އެއް ފެއާ ޗައިނާ އައުޓްބައުންޑް ޓްރެވަލް އެންޑް ޓުއަރިޒަމް ފެއަރ، ކޮޓަމްގައި ދިވެހި ރާއްޖެއިން ބައިވެރިވެއްޖެއެވެ.\nމިއަހަރުގެ ފެއަރގައި ރާއްޖެ އިޝްތިހާރުކުރުމުގެ ގޮތުން މޯލްޑިވްސް މާރކެޓިން އެންޑް ޕަބްލިކް ރިލޭޝަންސް ކޯޕަރޭޝަން، އެމްއެމްޕީއާރުސީއާއި ރާއްޖޭގެ ފަތުރުވެރިކަމުގެ ދާއިރާގައި ހަރަކާތްތެރިވާ 10 ކުންފުންޏަކުން ވިއްސައް ވުރެ ގިނަ މީހުން ބައިވެރިވެފައިވެއެވެ.\nދިވެހިރާއްޖޭގެ ޑެލިގޭޝަނުގައި އިސްކޮށް ހުންނެވީ ރާއްޖެއިން ޗައިނާއަށް ކަނޑައަޅުއްވާފައި ހުންނަވާ ސަފީރު މުހައްމަދު ފައިސަލްއެވެ. ފެއަރގެ ތެރެއިން ސަފީރު ވަނީ ރާޢްޖެއާއި ޗައިނާއާއި ދެމެދު އޮންނަ ފަތުރުވެރިކަމުގެ ގުޅުމާބެހޭ ގޮތުން ޗައިނާގެ މީޑިއާގެ އެކި ފަރާތްތަކަށް މައުލޫމަތު ދެއްވާފައެވެ.\nމިއަހަރުގެ ފެއަރއާއި ބެހޭ ގޮތުން ވާހަކަދައްކަވަމުން އެމްއެމްޕީއާރުސީގެ އެސިސްޓަންޓް ޑިރެކްޓަރ ރީނާ އަބްދުލް ވާހިދު ވިދާޅުވީ، ޗައިނާގައި ރާއްޖެ އިތުރަށް އިޝްތިހާރުކުރުން މުހިންމުކަމަށެވެ. އަދި މިފެއަރގެ ޒަރިއްޔާއިން ޗައިނާގައި ރާއްޖޭގެ މަޤްބޫލުކަން އިތުރުކުރުމަށް މަގުފަހިވެގެން ދާނެކަމަށެވެ.\nކޮޓަމް ފެއަރގެ ރާއްޖޭގެ ސްޓޭންޑް ޑިޒައިން ކޮށްފައިވަނީ ރާއްޖޭގެ ރީތި މަންޒަތުތައް ދައްކުވައިދޭ ގޮތަށެވެ. މީގެ އިތުރުން ރާއްޖޭގެ މައުލޫމާތު ހިމެނޭ ފޮތްތަކާއި، އެނޫންވެސް ހަރަކާތްތައް ރާއްޖޭގެ ސްޓޭންޑަށް ޒިޔާރަތްކުރާ ފަރާތްތަކަށް އަމާޒުކޮށް ކުރިއަށްގެންދެއެވެ.\nކޮޓަމް ފެއަރގައި ބައިވެރިވާ ދިވެހި ކުންފުނިތަކުގެ ތެރޭގައި ވިލާ ހޮޓެލްސް އެންޑް ރިޒޯޓްސް، އަމާޔާ ކުޑަރަށް، ޓްރިޕަލްއޭ ހޮޓެލްސް އެންޑް ރިޒޯޓްސް، ހުޅުލެ އައިލެންޑް ހޮޓެލް، މޫވް އެންޑް ޕިކް ރިޒޯޓް ކުރެދިއްޕަރު މޯލްޑިވްސް، ކަނޑިމަ މޯލްޑިވްސް، ބްލިސް ދިގުފަރު، ކޮކޫން މޯލްޑިވްސް، ކްރޮސްރޯޑް މޯލްޑިވްސް އަދި ކެނަރީފް ހިމެނެއެވެ.\nމިއަދު ފެށި ކޮޓަމް ފެއަރ ކުރިއަށްގެންދިއުމަށް ހަމަޖެހިފައިވަނީ، ޗައިނާގެ ބެއިޖިންގެ އެގްރިކަލްޗަރ އެގްޒިބިޝަން ސެންޓަރގައި މިމަހުގެ ސަތާރަ ވަނަ ދުވަހުގެ ނިޔަލަށެވެ.\nމިދިޔަ އަހަރު ޗައިނާއިން ރާއްޖެއަށް 283،116 ފަތުރުވެރިން ޒިޔާރަތްކުރިއިރު، މިއީ އެއަހަރު ރާއްޖެއަށް ޒިޔާރަތްކުރި ޖުމްލަ ފަތުރުވެރިންގެ ނިސްބަތުން ބަލާނަމަ 19.1 އިންސަތައެވެ. ޗައިނާއަކީ ވޭތުވެދިޔަ9އަހަރު ރާއްޖެއަށް އެއް ޤައުމަކުން އެންމެ ގިނަ ފަތުރުވެރިން ޒިޔާރަތްކުރި ޤައުމެވެ.


Rajjeyge meehun dhiriulhey rah rashun shakkuvi emmen negative - AO News\nކޮވިޑް-19: ރާއްޖޭގެ މީހުން ދިރިއުޅޭ ރަށްރަށުން ޝައްކުވި އެންމެން ނެގެޓިވް\nކޮވިޑް-19 ގެ އަލާމާތްތައް ފެނިގެން ރާއްޖޭގެ މީހުން ދިރިއުޅޭ ހަ ރަށަކުން ނެގި ސާމްޕަލްތައް ނެގެޓިވް ވެފައިވާކަމަށް ސަރުކާރުން ހާމަކޮށްފި އެވެ.\nނެޝަނަލް އެމެޖެންސީ ސެންޓަރުގައި ބޭއްވި ނޫސްވެރިންގެ ބައްދަލުވުމުގައި ކޮވިޑް-19ގެ ޓާސްކް ފޯހުގެ ތަރުޖަމާނު މަބްރޫކް އަޒީޒު ވިދާޅުވީ މިހާތަނަށް 517 ސާމްޕަލް ނެގިފައިވާ ކަމަށާއި އެތަނުން 502 ކޭސް ނެގެޓިވް ކަމަށެވެ. އޭގެ ތެރޭގައި ހިމެނެނީ ހިތަދޫ، ހިންނަވަރު، ފައިނު، އުކުޅަސް، މާލެ އަދި ވިލިމާލެ އިން ނެގި ސާމްޕަލްތަކެވެ.\nހިތަދޫ އާއި ފައިނުން ޓެސްޓުކުރީ އިންޑިއާގެ ކޮޗިން އިން އައި ދެމީހެކެވެ. އުކުޅަހުން ޓެސްޓު ކުރީ ޓްރިވެންޑްރަމް އިން އައި ދިވެއްސެކެވެ. ބެންގަލޫރުންނާއި ލަންކާއިން އައި ދެމީހަކު މާލެ އިން ޓެސްޓު ކުރި އިރު، ހިންނަވަރުން ވެސް ޓެސްޓުކުރީ ލަންކާއިން އެނބުރި އައި ދިވެއްސެކެވެ. ވިލިމާލެ އިން ސާމްޕަލް ނަގައި ޓެސްޓު ކުރީ ދެކުނު ކޮރެއާއިން އެނބުރި އައި ދިވެއްސެއްގެ އެވެ. މި ރަށްރަށުގެ އިތުރުން ރިއު ހޮޓެލްއިން ޓެސްޓު ކުރި މީހާގެ ސާމްޕަލް ވެސް ނެގެޓިވް ވެފައިވާކަމަށް މަބްރޫކް މިއަދު ވިދާޅުވިއެވެ.\nނޫސްވެރިންގެ ބައްދަލުވުމުގައި އިތުރަށް ވާހަކަދައްކަވަމުން، މަބްރޫކް ވިދާޅުވީ، މޮނިޓަރިންގެ ހާލަތުގައި މިވަގުތު ޝެވަލް ބްލޭންކް އާއި ޕެރަޑައިސް އައިލެންޑް ރިސޯޓް އެބައޮތް ކަމަށެވެ. އެގޮތުން ޝެވަލް ބްލޭންކް މޮނިޓަރ ކުރަމުންދަނީ ބިދޭސީއެއްގެ ގައިން ބަލީގެ އަލާމާތެއް ފެނުމުން ކަމަށާޢި ،ޕެރަޑައިސް އައިލެންޑް ރިސޯޓް މޮނިޓަރ ކުރަމުންދަނީ 8 ދިވެހިންނާއި2ބިދޭސީން ބަލީގެ އަލާމާތްތައް ހުރިކަމަށް ބެލެވޭތީކަމަށް މަބްރޫކް ވިދާޅުވިއެވެ.\nމިވަގުތު އައިސޮލޭޝަން ފެސިލިޓީތަކުގައި ޖުމްލަ 169 މީހަކު އެބަ ތިއްބެވެ. އެއީ ހުޅުލެ އައިލެންޑް ހޮޓެލްގައި ތިބި 75 ފަރާތަކާއި ފަން އައިލެންޑުގައި ތިބި 51 ފަރާތަކާއި ވިލިވަރުގައި ތިބި 25 މީހަކާއި، ވެލިދޫގައި ތިބި 16 ފަރާތަކާއި، ދަރުމަވަންތަ ހޮސްޕިޓަލުގައި ތިބި ދެ މީހެކެވެ. މިވަގުތު ފަރުކޮޅުފުށީގައި އެއްވެސް މީހަކު ނެތެވެ.\nމާޗް 19, 2020


vnews - Fathuruverikamuge sinaa'athah loan thakuge 37 insahtha!\nފަތުރުވެރިކަމުގެ ސިނާއަތަށް ލޯނުތަކުގެ 37 އިންސައްތަ!\nވިޔަފާރި ބޭންކުތަކުން މިދިޔަ އަަހަރު ދޫކުރި ލޯނުތަކުގެ ބޮޑު ބައެއް ދޫކޮށްފައިވަނީ ފަތުރުވެރިކަމުގެ ސިނާއަތަށް ކަމަށް މޯލްޑިވްސް މަނިޓަރީ އޮތޯރިޓީން ބުނެފިއެވެ.\nމަރުކަޒީ ބޭންކުން ނެރެފައިވާ މިދިޔަ އަހަރުގެ ރިޕޯޓުން ދައްކާ ގޮތުގައި އަމިއްލަ ބޭންކުތަކުން ދޫކޮށްފައިވާ ލޯނުތަކުގެ 37 އިންސައްތަ ދޫކޮށްފައިވަނީ ފަތުރުވެރިކަމުގެ ސިނާއަތަށެވެ. ނަމަވެސް ލޯނަށް ދޫކޮށްފައިވާ ފައިސާގެ އަދަދަު ރިޕޯޓުގައި ހާމަކޮށްފައެއް ނުވެއެވެ.\nލޯނަށް ދޫކޮށްފައިވާ ފައިސާގެ މިންވަރު ވަނީ އަހަރުން އަހަރަށް ބަލާއިރު ހަތެއް އިންސައްތަ އިތުރުވެފައެވެ. ނަމަވެސް އެމްއެމްއޭއިން ބުނީ ގެސްޓްހައުސް އިމާރާތް ކުރުމަށާއި ޓޫރިޒަމް ދާއިރާއަށް ވޯކިންގް ކެޕިޓަލް ލޯނުގެ ގޮތުގައި ދޫކޮށްފައިވާ ލޯނުތައް ވަނީ މި މުއްދަތުގެ ތެރޭ ދަށަށް ގޮސްފައި ކަމަށެވެ. ގިނައިން ލޯނު ދޫކޮށްފައިވަނީ ރިސޯޓް ތަރައްގީ ކުރުމަށާއި މަރާމާތު ކުރުމަށް ކަމަށް އެމްއެމްއޭއިން ބުނެފައިވެއެވެ.\nރިޕޯޓުގައި ފާހަގަކޮށްފައިވާ އެހެން ކަންކަމަށް ބަލާލާއިރު ބޭންކުތަކުން ދޫކޮށްފައިވާ ޖުމުލަ ލޯނުގެ 21 ޕަސެންޓް ހިއްސާ ކުރަނީ އިމާރާތްކުރުމުގެ ދާއިރާއަށް ދޫކޮށްފައިވާ ލޯނުތައް ކަމަށް ރިޕޯޓުގައި ބުނެފައިވެއެވެ. މީގެ އިތުރުން ރިއަލް އެސްޓޭޓްގެ ދާއިރާއަށް ނިސްބަތުން ހަތެއް އިންސައްތަ ވަނީ ލޯނުގެ ގޮތުގައި ދޫކޮށްފައެވެ.\nވިޔަފާރީގެ ދާއިރާއަށް ބަލާއިރު، ދޫކޮށްފައިވާ ލޯނުތަކަކީ އަމިއްލަ ފަރާތްތަކަށް ދޫކޮށްފައިވާ ޖުމުލަ ލޯނުގެ 14 ޕަސެންޓެވެ. ހޯލްސޭލް އަދި ރީޓޭލް ވިޔަފާރިތަކަށް ދޫކޮށްފައިވާ ލޯނުގެ މިންވަރު ދަށްވުމާއެކު، ވިޔަފާރީގެ ދާއިރާއަށް ޖުމުލަކޮށް ލޯނު ދޫކޮށްފައިވާ މިންވަރު ވަނީ ދެ ޕަސެންޓް ދަށަށް ގޮސްފައެވެ.


LUI KHABARU: Dhe haram farumaa kuri Engineer ge vaaaka | ThePress\n18 April 2022, 15:38\nދެހަރަމްގެ މިސްކިތް ފަރުމާކުރި އިންޖިނިއަރު ޑރ. މުހައްމަދު ކަމާލް އިޝްމާއީލް\nމުސްލިމުންގެ އެންމެ މުގައްދަސް ދެ މިސްކިތް ކަމަށްވާ މާއްކާގެ ހަރަމްފުޅާއި މަދީނާގެ މިސްކިތް ފުޅާކޮށް ފަރުމާކުރަން އެންމެ ފުރަތަމަ ހާވަލުކުރީ މިސްރުގެ އިންޖިނިއަރެއް ކަމަށްވާ ޑރ. މުހައްމަދު ކަމާލް އިސްމާއީލާއެވެ.\n1908 ގައި ދުނިޔެއަށް އުފަންވީ ޑރ. މުހައްމަދު ކަމާލަކީ ޅައުމުރުގައި ވެސް އާދަޔާ ހިލާފް ހުނަރެއް ދެއްކި ޒުވާނެކެވެ. މިގޮތުން، އޭނާއަކީ މިސްރުގައި އެންމެ ޒުވާން އުމުރުގައި ސާނަވީ ތައުލީމް ނިންމާ ސެޓްފިކެޓް ހާސިލްކުރި ދަރިވަރުގެ އިތުރުން އޭނާއަކީ އެންމެ ޅައުމުރުގައި ރޯޔަލް ސްކޫލް އޮފް އިންޖިއަރިން އަށް ވަދެ އެތަނުން ދަސްވެނިވި ދަރިވަރުވެސް މެއެވެ.\nމީގެ އިތުރުން ޑރ. ކަމާލް މުހަމައްދަކީ އިސްލާމިކް އާކިޓެކްޗާއާ ބެހޭ ގޮތުން ޕީއެޗްޑީ ނަގަން ޔޫރަޕަށް ދިއުމުގެ ފުރުސަތު ލިބުނު މިސްރުގެ އެންމެ ހަގު ދަރިވަރެވެ. ކިޔަވާ ނިމިގެން އެނބުރި މިސްރަށް އައިސް ޑރ. ކަމާލް މުހައްމަދު ވަނީ އޭރު ބޭރުގެ އިންޖިނިއަރުން މިސްރުގައި ކުރަމުން ދިޔަ މަސައްކަތްތަކާ ހަވާލުވެފައެވެ. މިކަމުގެ ސަބަބުން އޭނާއަށް ގިނަ ޝަރަފުތައް ލިބިގެން ދިޔަ އިރު އޭނާވީ މުސްލިމްގެ މުގައްދަސް ދެ މިސްކިތް ބޮޑުކުރުމަށް ފުރަތަމަ ހިންގި ޕްރޮޖެކްޓްގެ އިންޖިނިއަރަށެވެ.\nޑރ. ކަމާލްގެ މަސައްކަތްތައް އެއްވެސް އުޖޫރައެއް ބޭނުމެއް ނުވި\nހަރަމްފުޅު ބޮޑުކުރުމަށް އޭނާ ކުރެހި ޑޒައިން ބޭނުން ކުރި އިރު އެ މަސައްކަތް ސުޕަވައިޒް ކުރީ ވެސް ޑރ. ކަމާލެވެ. އެމަސައްކަތަށް އޭނާއަށް އެތަށް މިލިއަން ޑޮލަރެއް ލިބުނު ނަމަވެސް އޭގެ ތެރެއިން އެއްވެސް ފައިސާއެއްގައި ހިފުމަށް ޑރ. ކަމާލު ދެކޮޅު ހެދިއެވެ. އަދި އޭނާ ބުނިކަމަށް ވެއެވެ.\n"ދެ ހަރަމްގައި އަހަރެން ކުރި މަސައްކަތަށް ފައިސާ ގަބޫލުކުރާން ވީ ކީއްވެ ހެއްޔެވެ؟ އޭރުން އެންމެ ފަހު ދުވަހުން އަހަރެން ހެއްދެވި ރަސްކަލާނގެއާ އަހަރެން ބައްދަލުކުރާނީ ކިހިނެއް ހެއްޔެވެ؟"\nމައްކާގައި ހުންނަ މަސްޖިދުލް ހަރަމް/ފޮޓޯ: ވެލްކަމް ސައުދީ\nމަދީނާ މިސްކިތަށް ބޭނުންވި ސަންގުމަރުމަރުގެ ވާހަކަ\nހަރަމްފުޅަށް ޑރ. ކަމާލް ގެނައި އެއްބަދަލަކީ ގެފުޅު ވަށައިގެން ތޮވާފް ކުރަން އޮންނަ ބިންމަތީގައި ސަންގްމަރުމަރުގެ ޓައިލް ޖެހުމެވެ. ސަންގްމަރުމަރަކީ ހޫނުވުން ކުޑަކުރާ އެއްޗަކަށްވާ އިރު މިކަމަށް ބޭނުންވާ ސަންގުމަރުމަރު ލިބެން ހުންނަނީ ގްރީސްގައި ހުންނަ ކުޑަކުޑަ ފަރުބަދައަކުންނެވެ.\nޑރ. ކަމާލް ގްރީސްއަށް ގޮސް އެ ސަންގުމަރުމަރު ގަތުމުގެ އެއްބަސްވުން ހެދި އިރު އޭރު އޭނާ ގަތީ އެކަމަށް ބޭނުންވާ ސަންގުމަރުމަރުގެ ދެބައިކޮޅަ އެއްބައެވެ. ދެން މައްކާއަށް އައިސް މިސްކިތުގައި ހުދު ސަންގުމަރުމަރު ޓައިލްސް ޖެހުމުގެ މަސައްކަތްކޮށް ކުރިއަށް ގެންދިޔައީި ވެސް ޑރ. ކަމާލްގެ ބެލުމުގެ ދަށުންނެވެ.\nމަދީނާގައި ހުންނަ މާތް މުގައްދިސް މިސްކިތް/ ފޮޓޯ: ގޫގަލް\nއޭގެ 15 އަހަރު ފަހުން ސައުދީގެ ސަރުކާރުން ވަނީ މަދީނާގެ މިސްކިތުގައި ވެސް މި ސަންގުމަރުމަރު ބޭނުން ކުރުމަށް ޑރ. ކަމާލްގެ ކިބައިން އެދިފައެވެ. އިންޖިނިއަރު ޑރ. ކަމާލް ބުނީ ސައުދީގެ ރަސްގެފާނުގެ އޮފީހުން މަދީނާ މިސްކިތުގައި ވެސް އެ ސަންގުމަރުމަރު ބޭނުންކުރަން އެދުމުން އޭނާ ވަރަށް ބިރުގަތް ކަމަށެވެ. އެއީ މިއީ ދުނިޔެއިން ވެސް ހަމައެކަނި ގްރީސްއިން ލިބޭ އެއްޗަކަށް ވެފައި މީގެ 15 އަހަރުކުރިން އޭނާ ވަނީ އެ ވިއްކާ މީހާގެ އަތުގައި ހުރި ސަންގުމަރުމަރުން ދެބައިކުޅަ އެއްބައި ގަނެފައި ކަމަށްވާތީއެވެ.\nޑރ. ކަމާލް ގްރީސްއަށް ދިއުމުން އެނގުނީ ކުރިން ގަތް ސަންގުމަރުމަރުގެ ސްޓޮކް ހުސްވިކަމެވެ. އެހެން ނަމަވެސް އެކަމާ ހިތްވަރު ދޫކޮށް ނުލާ އެސްޓޮކް ގަތް ކުންފުންޏެއް ހޯދުމަށް މަސައްކަތް ފެށިއެވެ. އެމަސައްކަތުން އެނގުނީ ނަސީބު ދިމާކުރި ގޮތުން އެސްޓޮކް ގަތީ ސައުދީގެ ކުންފުންޏަކުން ކަމެވެ.\nސައުދީއަށް ގޮސް އެބުނާ ކުންފުނީގެ އޮފީހަށް ޑރ. ކަމާލް ދިޔައެވެ. އެކުންފުނިން ބުނީ އޭރު ގަތް ސަންގުމަރުމަރު އަދި ވެސް ހަމަ ސްޓޮކްގައި ބޭނުންނުކޮށް ހުރި ކަމަށެވެ. އެހަބަރު ލިބުމާއެކު ޑރ. ކަމާލްއަށް ހުރި ތަނަށް ތިރިވެ ރޮވޭގޮތްވިއެވެ. ސަންގުމަރުމަރު ގަތް ކުންފުނީގެ ވެރި މީހާ އޭނާ ރޮނީ ކީއްވެތޯ ސުވާލުކުރިއެވެ. ޑރ. ކަމާލް އޭނާއަށް އެސަންގުމަރުމަރުގެ ވާހަކަ ކިޔާ ދިނެވެ. އަދި އެގަންނަން ސައުދީގެ ރަސްގެފާނު ދެއްވާފައި އޮތް ބްލޭންކް ޗެކް ދިއްކޮށްލިއެވެ.\nއެހެން ނަމަވެސް އެ ކުންފުނީގެ ވެރި މީހާވެސް އެސަންގުމަރުމަރަށް އެންމެ ލޯލާރިއެއްވެސް ބޭނުމެއް ނުވިއެވެ. ބަދަލުގައި އޭނާ މިސްކިތުގެ ބޭނުމަށް އެތަކެތި ހަދިޔާ ކުރިއެވެ. އޭނާ ބުނީ ގްރީސްގެ ކުޑަ ކުންފުންޏަކުން އެފަދަ އަގު ބޮޑު ސަންގުމަރުމަރު ޓައިލްސްތަކެއް ގަންނަން އޭނާ ބޭނުންވި ސަބަބެއް ނުވިސްނުނު ކަމަށާ އެތަކެތި ގަނެ ބޭނުން ނުކޮށް އެހެން ބެހެއްޓީ ކީއްވެ ކަމެއް ވެސް ނޭނގުނު ކަމަށެވެ. އެހެން ނަމަވެސް މިއަދު ޑރ. ކަމާލް އެތަކެތި ހޯދަން އައުމުން މިއީ މާތް ﷲގެ ހިކުމަތްތެރި ހިދާޔަތެއް ކަން ވިސްނުން ކަމަށް ވެސް އެމީހުން ބުންޏެވެ.\nޑރ. ކަމާލް 100 އަހަރު ވަންދެން ދުނިޔޭގައި އުޅުނު\n2008 ވަނަ އަހަރު ދުނިޔެއާ ވަކިވެގެން ދިޔަ ޑރ. ކަމާލް މުހައްމަދުގެ ހަޔާތުގެ ގިނަ ދުވަސްތައް ހޭދަކުރީ ދީނަށްޓަކައެވެ. އުމުރުން 44 އަހަރުގައި އަލަތު ކައިވެނި ކުރިއިރު ދެމަފިރިންނަށް ފުރަތަމަ ދަރިއަކު ލިބުނުތާ މާގިނަ ދުވަހެއް ނުވެ އަންހެނުން ނިޔާވިއެވެ. އެއަށް ފަހު ޑރ. ކަމާލްގެ މުޅި ހަޔާތުގެ ބާކީ އޮތް ބައި ހޭދަކުރި އަޅުކަމާ ހެޔޮ އަމަލުތައް ކުރުމުގައެވެ. 100 އަހަރު ދުނިޔޭގައި އޭނާ އުޅުނު އިރު އުމުރުގެ ފަހުބައި ނިންމީ ދެހަރަމުގެ ހިދުމަތުގައެވެ.\nރިޕޯޓް ރޯދަ ލައިފްސްޓައިލް ލުއި ހަބަރު\nހޯމަ ދުވަހުން ފެށިގެން ކަދުރު ބަހާނެ\nވާހަކަ: ކުށަކީ ކޮބާ؟ (15)\nޝަޒްނީ: ލެކްޗަރާއެއް ކޮންސަލްޓަންޓެއް، ދިނީ އަގު ހުރި މެސެޖުތަކެއް!\nވާހަކަ: ކުށަކީ ކޮބާ؟ (14)\nވާހަކަ: ކުށަކީ ކޮބާ؟ (13)


(7 ސެޕްޓެމްބަރު 2017 އާ ގުޅޭ)\n"ތިއޭ މައްސަލައަކީ. ކަމެއްގެ ވާހަކަ ބުނާއިރަށް ނަފީސް މާ ސުވާލު ގިނަވަނީ. ހުރިހާ ސުވާލަކަށް ދޭނެ ޖަވާބެއް އަހަރެންނަކަށް ނޭނގެ. އެހެންވީމާ މިކަހަލަ ކަންކަން ސިއްރުކުރަން ޖެހެނީ" ށާށީ ހިތްހަމަ ނުޖެހޭކަން ހާމަކުރީ ވާހަކަދައްކަމުންދިޔަ ރާގުންނެވެ.\n"ދެން އެންމެ ރަނގަޅު. އިތުރަށް ސުވާލެއް ނުކުރާނަން" ނަފީސް ހިތުގައި ވާ ސުވާލުތައް ކުރުން މެދުކަނޑާލުމަށް ފަހު އޭނާގެ މަސައްކަތް ފެށިއެވެ. ދިވެސް އަކުރުގެ ކޯހުން ދީފައިވާ ފިލާވަޅު ނިންމަމުން ދިޔައެވެ.\nއާސާރީ ސަރަހައްދަށް ދިއުމުގެ ޚިޔާލު އުފެދުން\n"އަހަރެން ބޭނުން ދިވެސް އަކުރުގެ ލިޔުން ހުންނަ ފޮތެއް ނަމަވެސް ކިޔަން. އެ ބުނާ ލޯމާފާނުގެ ފޮޓޯއެއް މިތާނގެ ލައިބުރަރީގައި ވެސް އޮތީކީ ނޫންވިއްޔާ. އެހެން ނޫންނަމަތާ އެ ވެސް ކިޔައިލެވޭނީ." ދިވެސް އަކުރު ދަސްކުރުމުގެ ކޯހުގެ ކަރުދާސްތައް ތަރުތީބު ކޮށްލަމުން ނަފީސް ބުންޏެވެ.\n"ތިއަކުރެއް ދަސްކުރި ފަހުން ތި ހުންނަނީ މޮޔަވެފައިދޯ؟" ށާށީ ދިމާކޮށްލިއެވެ.\n"މޮޔަވާނެދޯ. މިއީވެސް ދަސްވި އިތުރު އެއްޗެއް. އަހަރެން ހިތަށް އަރާ ކުރީގެ މީހުން ލިޔެ އުޅޭނީ ކިހިނެއް ބާއޭ؟ މިހާރު މި ބޭނުންކުރާ ގަލަމާއި ފަންސޫރު ފަދަ ތަކެއްޗެއް އޭރަކު ނުހުންނާތާ؟" ނަފީސްގެ ޚިޔާލީ ސިކުނޑި ގޮސް އޮބާލީ ކާބަފައިންގެ ހުނަރުވެރިކަމުގެ ތެރެއަށެވެ.\n"އޭރުގެ މީހުން މާ ކުޅަދާނަ. އެ މީހުން ލިޔުނީ ގާގަލުގައި. ލޮޔާއި ލަކުޑީގައި. ފަތްފަތުގަޔާއި ފަންވަތުގައި" ނަފީސްގެ ވާހަކައިގެ ތެރެއަށް ށާށީ ވެސް ވަނެވެ.\n"މައްސަލައަކީ މަދު ލިޔުމެއް ނޫނީ ނެތްކަން. އެ ލިޔުންތައް ރައްކާކުރެވިފައި ނެތްކަން. ސަރ ބުނުއްވީ ދިވެސް އަކުރުގެ ވެސް ފެންނަން އޮތީ މަދު ލިޔުމެކޭ" ދިވެސް އަކުރުގެ ތެރެއަށް ނަފީސްގެ ވިސްނުން ވަދެފައިވާ ވަރު ހާމަވަމުން ދިޔައެވެ. ވަގުތުގެ ބޭނުން ހިފުމަށްފަހު ށާށީގެ ސިކުނޑީގައި އެނބުރެމުން ދިޔަ ޚިޔާލު އޭނާ ފާޅުކުރާނެ ތަން ހޯދިއެވެ.\n"އަހަރެންނަށް ހީވަނީ މި ރަށު އާސާރީ ސަރަހައްދުން ދިވެސް އަކުރުގެ އަލާމާތްތައް ފެންނާނެހެން. އެއްކަލަ ދުވަހު ފެނުނު ގޭގެ ނަންވެސް ލިޔެފައިވަނީ ދިވެސް އަކުރުންނެއްނު"\n"މަ ވެސް މިވިސްނަނީ ތިކަމާ. ހަމަޔަގީނުންވެސް އެގޭގައި ލިޔެފައިވަނީ ދިވެސް އަކުރުން. އެހެން ވިއްޔާ ށާށީއަށް އެނގޭނެއްނު އޭގައި ލިޔެފައި ވަނީ ކީކޭކަން" ފުރުޞަތުގެ ބޭނުން ހިފައި ނަފީސް ސުވާލުކޮށްލިއެވެ.\nއެ ސުވާލަށް ޖަވާބުދޭކަށް ށާށީ ބޭނުމެއް ނުވިއެވެ. ކަންތައް ވެދާނެ ގޮތަކާމެދު ވިސްނާލުމަށްފަހު ބޯކަހާލަމުން މައްޗަށް ބަލަހައްޓައިގެން ހުރެ، ށާށީ ބުންޏެވެ.\n"އޭގޭގައި ލިޔެފައިވާ އެއްޗެއް ހަނދާނެއް ނެތް. އެކަމަކު އެ ދުވަހު އޭގައި ލިޔެފައިވާ އެއްޗެއް ހަނދާން ހުރި"\n"ދެން ކީއްވެ އެ ދުވަހު އެ ލިޔުން އެނގޭކަމަށް ނުހެދީ. ގައިމު އޭރުވެސް ދިވެސް އަކުރު އެނގޭނެއްނު؟" ނަފީސް އަނެއްކާވެސް ކުރީ ސުވާލެވެ.\n"އެދުވަހު އެ އަކުރު އެނގޭކަމަށް ބުނިނަމަ ނަފީސް މާ ގިނަ ސުވާލު ކުރާނެ. ނަފީސްގެ ގޮތް އަހަރެންނަށް އެނގޭނެއްނު. މިހާރު ވެސް ކަމަކީ ސުވާލުކުރުން ވިއްޔާ. އަހަރެންގެ ދުލުން އެއްޗެއް ބުނާއިރަށް އެކަންވީ ކިހިނެއް؟ ކޮންތާކު؟ ކޮންއިރަކު؟ ކީއްވެ؟ ކޮންގޮތަކަށް؟ މި ހކަހަލަ ކޮންމެވެސް ސުވާލެއް ނަފީސްކުރާނެ" ށާށީ ބޭނުންވީ ނަފީސްގެ އަނގަބައްދާލުމެވެ.\n"ބަލަ މިގޮތަށް ސުވާލު ކުރުމުން އަހަރެންނަށް ލައްކަ ތަކެތި އެނގެޔޭ. ށާށީގެ ފަރާތުން ކިހައި އެއްޗެއްސެއް މި ދަސްވަނީ. އެހެންވީމާ ސުވާލުކުރަން ވާނެއްނު" ނަފީސް ޖަވާބު ދިނެވެ.\n"އަހަރެންނަށް ވެސް ވަރަށް ގިނަ ކަންކަން ދަސްވީ ނަފީސްގެ އެހީތެރިކަމާއެކު" ށާށީ ބުނި ވާހަކައަކަށް ނަފީސަށް ކޮށްލެވުނީ ސުވާލެކެވެ.\n"މިސާލަކަށް ދޯ؟ އެއް ކަމަކީ އަހަރެންނަށް ށަވިޔަނި އަކުރު ނުކިޔެގެން އުޅުނުއިރު އެކަމުގައި އެންމެ ބޮޑަށް އެހީތެރިވުން. މި ތަނަށް އަހަރެން އައިއިރު އަހަރެންނަކަށް ށަވިޔަނި މި އަކުރެއް ނުކިޔޭ. އެކަމަކު3މަސް ނުވަނީސް އެ އަޑަށް އަހަރެން ހޭނިއްޖެ. އެކަންވީ ނަފީސްމެންގެ އެހީތެރިކަމާއެކު. މިހާރު އެ އަކުރު އެބަ ކިޔެއެއްނު. ށާ.. ށީ... ށޫ.. ށޭ.. މައްސަލައެއް އެބައުޅޭތަ؟" ހިނިތުންވުމާއެކު ށާށީ ވާހަކަދައްކަމުން ދިޔައެވެ.\n"ތިޔައީ ތެދެއް. އެންމެ ފުރަތަމަ ދުވަހު އަހަރެންގެ ގާތަށް ވެސް ވަރަށް ހިނިއައި. އެ ދުވަހު ށާށީ ދެއްކިވާހަކަތައް މިހާރުވެސް ހަނދާން އެބަހުރި" ނަފީސް ހަދާން އާކުރިއެވެ.\n"ދެން އަހަރެމެން އާސާރީ ސަރަހައްދަކަށް ނުގެންދާނެދޯ؟" ދައްކަމުންދިޔަ ވާހަކަ އޮޅުވާލުމަށް ވާހަކަ ފެށީ ށާށީއެވެ.\n"ހިއެއްނުވޭ ގެންދާނެ ހެނެއް. އެ ތަނަށް ދިޔަ ދުވަހު ދިމާވި ކަންތަކަށް ފަހު އެ ވާހަކަ ވެސް ނުދައްކައެއްނު. އެކަމަކު އަހަރެން ވަރަށް ބޭނުން އެ ތަނަށް ދާން" އާސާރީ ސަރަހައްދަށް ށާށީ ދާން ބޭނުންވާކަން އޭނާ ހާމަކުރިއެވެ.\n"އަހަރެން ވެސް އެ ތަނަށް ދާން ބޭނުން. އެކަމަކު ކިހިނެއް އެކަން ކުރާނީ. ސްކޫލުން ދެން އެތަނަށް ގެންދާނެ ހެނެއް ހިއެއްނުވޭ" ށާށީއަށް ހީވާގޮތް އޭނާ ބުންޏެވެ.\n"ކޮންމެ ވެސް ގޮތަކުން ދާންވީކަންނޭނގެ. މިތަނުގެ ވޮޗަރަކަށް ގުޅާލަންވީ ކަންނޭނގެ. އޭރުން އެކަން ވެދާނެހެން ހީވަނީ" ނަފީސް ފާޅުކުރީ ޚިޔާލެކެވެ.\n"ނޫން. އެކަހަލަ ކަމެއް ކޮށްގެން ބެދުނިއްޔާ ވެއްޖެއްޔާ މާ ގޯސްވާނެ. އެހެން ނޫނަސް ނަފީސްގަޔަކު އެހިތްވަރެއް ނެތް" ށާށީ ބޭރުކުރި ޖުމުލައާއެކު އޭނާ އިންތިޒާރު ކުރީ ނަފީސްގެ ދުލުން ބޭރުކުރާނެ ޖަވާބަކަށެވެ.\n"ށާށީއަށް ކެރަންޏާ މަށަށް ކެރޭނެ. އަހަރެންނަށް އެނގޭ ށާށީ ކުޅަދާނަކަން. އާދަޔާ ޚިލާފު ހުނަރުތަކެއް ލިބިފައިވާކަން. ކަމެއް ވިޔަސް ވާނީ ދެމީހުންނަށް އެކުގައެއްނު. އެހެންވީމާ މައްސަލައެއް ނެތެއްނު" ނަފީސް ށާށީއަށް ކުރި އިތުބާރާމެދު އޭނާ ހިތްހަމަ ޖެހުނެވެ.\n"އެކަމަކު އަދި އެކަން ކުރަން މާ އަވަސް. އެކަން ކުރެވޭނީ ވަގުތުވެގެން. ވަރަށް ބޮޑަށް ރާވައިގެން. އަހަރެން އެކަމާ ވިސްނާނަން" ށާށީގެ ޖަވާބުން ނަފީސްވެސް ހިތްހަމަޖެހުން ހޯދިއެވެ. ދެ މީހުން ދެއްކި ވާހަކަ އެއްވެސް މީހެއްގެ ގާތުގައި ނުދެއްކުމަށް ވަޢުދުވެ ދެ މީހުން ނިދީ އިތުބާރުގެ އާބޮޅެއް ދެމީހުންގެ ގުޅުމުގެ ޗޭނަށް އިތުރުކޮށްފައެވެ.\nށާށީއާއި ނަފީސަށް އާޚަބަރެއް ލިބުން\nޖެހިގެން އައި ދުވަހު ކުލާހުގައި ތިއްބާ ކުލާހަށް ދުރުވީ ސްޕަވައިޒަރެވެ. އޭރު ކުލާހަށް އަދި ޓީޗަރަކު ނުދުރުވެއެވެ. ސްޕަވައިޒަރު ކުލާހަށް ވެންނެވުމަށްފަހު އެންމެ ފުރަތަމަ ވެސް އެންގެވީ ނަފީސްއާއި ށާށީ ސްޕަވައިޒަރު ރޫމަށް ދިއުމަށެވެ. އެ އެންގުމުން ބައެއް ކުދިންނަށް ހައިރާންކަން ލިބުނު އިރު، ނަފީސްއާއި ށާށީއަށް ލިބުނީ ހާސްކަމެވެ.\nސްޕަވައިޒަރުގެ އަމުރަށް ދެ ކުދިން ވެސް ކުލާހުން ނުކުމެ ސްޕަވައިޒަރު ރޫމާ ދިމާއަށް ހިނގައިގަތެވެ.\n"އަނެއްކާ ރޭ ދެއްކި ވާހަކަތައް ކުއްޖެއްގެ ގާތުގައި ނަފީސް ދެއްކީތަ؟" ށާށީއަށް ސުވާލުކޮށްލެވުނެވެ.\n"ނޫން. އަހަރެން އެއްވެސް މީހެއްގެ ގާތުގައެއް ނުދައްކަން. އެހެން ނޫނަސް އެ ވާހަކަ އެހެން ކުއްޖެއްގެ ގާތުގައި ދައްކަން ކެރޭނެތަ؟ އެ ވާހަކަތައް ދައްކާނީ ކޮން ވަގުތަކު؟" ނަފީސްގެ ޖަވާބު ނިންމީ ވެސް ސުވާލަކުންނެވެ.


ފުލުހުން އިއްޔެ ދެއްކީ އިންސާނިއްޔަތަށް ލާމަސީލު ނަމޫނާއެއް | Jazeera\tފުލުހުން އިއްޔެ ދެއްކީ އިންސާނިއްޔަތަށް ލާމަސީލު ނަމޫނާއެއް - Jazeera\nފުލުހުން އިއްޔެ ދެއްކީ އިންސާނިއްޔަތަށް ލާމަސީލު ނަމޫނާއެއް\nއާމިނަތު އަޙުމާ April 7, 2019 130 views0\nފުލުހުންނަކީ ދިވެހިންނަށް ޚިދުމަތްކޮށްދިނުމުގައި ރެއާއި ދުވާލު ކެނޑިނޭޅި މަސައްކަތް ކުރަމުން އަންނަ ފަހުލަވާނުންތަކެކެވެ. ގިނަ ފުލުހުންނަކީ އެމީހުންގެ ޒިންމާ އަދާ ކުރުމުގައި ދެގޮތެއްނުވެ، ވަރުބަލިިކަމެއް ނުވަތަ ފޫހިކަމެއް ނެތި ޢާންމުންނަށް ޚިދުމަތްދޭ ބައެއްކަން އިއްޔެ ވަރަށް ސާފުކޮށް ފުލުހުން ދައްކުވައިދީފިއެވެ.\nއިއްޔެ 19 ވަނަ ރައްޔިތުންގެ މަޖިލިސް އިންތިހާބު ކުރިއަށް ދިޔައިރު ފެނިގެން ދިޔަ ގިނަ މަންޒަރުތަކުގެ ތެރެއިން އެއް މަންޒަރަކީ، ފުލުހުންގެ މިންނެތް މަސައްކަތުގެ ހިތްގައިމު ކުލައެވެ. އެމީހުންގެ އިންސާނިއްޔަތުގެ ސިފަ އެންމެ މަތީ ދަރަޖައަށް ދައްކުވައިދޭ ގިނަ ފޮޓޯތަކާއި ވީޑިއޯތައް އަންނަނީ މުޅި މީސްމީޑިއާގައި ދައުރުވަމުންނެވެ. މިގޮތުން އުމުރުން ދުވަސްވީ މީހުންނަށް އެހީ ފޯރުކޮށްދީ، އެމީހުންނަށް ވޯޓުލުމުގައި ބޭނުންވާ އެއްބާރުލުން ފޯރުކޮށްދެމުންދާ މަންޒަރުތައް ފެނެއެވެ.\n"ބްލޫޓައިޑް އޮޕަރޭޝަން"ގެ ނަމުގައި ފުލުހުން ކުރިއަށް ގެންދާ ޕްރޮގްރާމައަކީ ވަރަށް ކާމިޔާބު، ޖުމްލަގޮތެއްގައި އަމާންކަމާއި އޮމާންކަމާއެކު ކުރިއަށް ގެންދެވިފައިވާ ޕްރޮގްރާމެކެވެ. ފުލުހުންވަނީ ރާއްޖޭގެ ރައްޔިތުންނަށް ވޯޓުލުމުގައި ދިމާވި ކޮންމެ މައްސަލައެއް ހައްލުކުރުމަށް އެމީހުންނަށް ކުރެވެން އޮތް އެންމެ ރަނގަޅަކަށް މަސައްކަތް ކޮށްފައިވެއެވެ.\nރާއްޖޭގެ އެކި ހިސާބުތަކުގައި ގިނަ އަދަދެއްގެ ފުލުހުން އުމުރުން ދުވަސްވީ މީހުންނަށް އެހީވަމުންދާ މަންޒަރުގެ ފޮޓޯތައް ޓްވިޓާގައި އެމީހުން ޢާންމުކުރިއެވެ. މީގެ އިތުރުން ފުލުހުންވަނީ ވޯޓުލާ މަރުކަޒުތައް ހުންނަ ސަރަހައްދުތަކުގެ މަގުތަކުގައި ކާރުބާރު ބޮޑުވިޔަ ނުދިނުމަށާއި ވޯޓުލާ މީހުންނަށް ހިނގާބިނގާވެ އުޅުމަށް ފަސޭހަކޮށް ދިނުމަށްޓަކައި ޓްރެފިކް ކޮންޓްރޯލް ކުރުމަށް ވަރަށް މަސައްކަތް ކޮށްފައެވެ. މި މަންޒަރުތަކުގެ ފޮޓޯތައްވެސް އަންނަނީ މީސްމީޑިއާތަކުގައި ހަލުވިކަމާއެކު ދައުރުވަމުންނެވެ.\nހަމައެހެންމެ ފުލުހުންނަށް ވޯޓުލުމާ ގުޅިގެން ހުށަހެޅުނު ހުރިހާ މައްސަލަތަކަށްވެސް އެމީހުންވަނީ އެޓެންޑްވެފައެވެ.


ޕީއާރުސީ ފުޓްބޯލް ޓޯނަމަންޓް 2017: އިބްރާހިމް ހަލީމްގެ ހެޓްރިކާއެކު ޓީމް އައްސޭރިއަށް ފަސޭހަ މޮޅެއް.\nޕްރިޒަން ކްލަބުން އިންތިޒާމްކޮށްގެން ކުރިއަށްގެންދާ ޕީއާރުސީ ފުޓްބޯލް ޓޯނަމަންޓް ގައި މިއަދު ޓީމް އެޗްކިއު އާއި ވާދަކޮށް 1-6 ގެ ނަތީޖާއަކުން ޓީމް އައްސޭރި މެޗް ކާމިޔާބުކޮށްފިއެވެ. މިއަދުގެ މެޗްގައި މޮޅަށްކުޅެ ގިނަ ހަމަލާތަކެއް އުފައްދާފައިވަނީ ވެސް ޓީމް އައްސޭރިއެވެ.\nމިއަދުގެ މެޗްގައި ޓީމް އައްސޭރިން ޖެހި ހަ ލަނޑުގެތެރެއިން3ލަނޑު ޖަހާފައިވަނީ އެޓީމުގެ ހުނަރުވެރި ފޯވާޑު، އިބްރާހިމް ހަލީމެވެ. ހަލީމުގެ އިތުރުން އެޓީމަށް ލަނޑުތައް ކާމިޔާބުކޮށްދީފައިވަނީ އަހުމަދު ހުމާމު އާއި ހުސެއިން ނާފިޒް އެވެ. ހުމާމުވަނި މިމެޗުގައި ދެލަނޑު ޖަހާފައެވެ. ޓީމް އެޗްކިއުގެ ހަމައެކަނިލަނޑު ލިބުނު ޕެނަލްޓީއަކުން ކާމިޔާބުކޮށްދީފައިވަނީ އެޓީމުގެ ހުސައިން ޞަބާހުއެވެ.\nއިބްރާހިމް ހަލީމް ވަނީ މި މެޗްގެ މޮޅު ކުޅުންތެރިޔާއަށް ހޮވިފައެވެ.\nޓީމް އެޗްކިއުގެ ކޯޗް ވިދާޅުވީ މިމެޗުގައި މުހިންމު ތިން ކުޅުންތެރިން ނެތި ކުޅެންޖެހުމުން އެތަން ފޫބެއްދުމަށް ވަރަށް އުނދަގޫވިކަމަށާ އެހެންނަމަވެސް މިމެޗުގައި ކުޅުންތެރިން ދެއްކި ހިތްވަރަށް ސާބަސްދެއްވާ ކަމަށެވެ.\nޓީމް އައްސޭރީގެ ކޯޗް އަބްދުﷲ ރަޝާދު ވިދާޅުވީ މިއަދުގެ މެޗުގައި އައްސޭރި ޓީމުގެ ކުޅުން އެހާ ރަނގަޅުނޫންކަމަށާއި އެހެންނަމަވެސް ތިން ޕޮއިންޓް ލިބުމުން އެކަމާ ހިތްހަމަޖެހޭކަމަށެވެ.\nޓީމް އެޗްކިއުއާއި ޓީމް އައްސޭރި ފުރަތަމަ ބުރުގައި ބައްދަލުކުރިމެޗް 2-1 އިން ކާމިޔާބުކުރީ ޓީމް އެޗްކިއު އެވެ. މިއަދުގެ މެޗަކީ ބަދަލުހިފުމެއްކަމަށް ބައެއް ސަޕޯޓަރުންއަންނަނީ ސިފަކުރަމުންނެވެ.


Vai Nusaafu Vumuge Sababun New Delhi Lockdown Kuranee\nދިއްލީގައި ވައި ނުސާފުވުމުން އިންޑިއާގެ ސުޕްރީމް ކޯޓުން ވަނީ އަވަސް ފިޔަވަޅުތަކެއް އެޅުމަށް އަންގާފައި- ފޮޓޯ: ނިއުސް 18\nވައި ނުސާފުވުމުގެ ސަބަބުން ނިއުދިއްލީ ލޮކްޑަރުން ކުރަނީ\n13 ނޮވެންބަރ 2021 - 20:57:18\nއިންޑިއާގެ ވެރިރަށް ނިއުދިއްލީގައި އާދަޔާ ހިލާފަށް ވައިނުސާފުވުމުގެ ސަބަބުން އެ ސިޓީ ލޮކްޑައުންކުރަން އެގައުމުގެ ސުޕްރީމް ކޯޓުން ލަފާދީފި އެވެ.\nއިންޑިއާގެ ސުޕްރީމް ކޯޓުން ވަނީ ދިއްލީގެ ހާލަތު ރަނގަޅު ކުރުމަށް ވަގުތުން ވަގުތަށް ފިވަޅުތަކެއް އެޅުމާއެކު އެ ސިޓީ ލޮކްޑައުން ކުރުމަށް ލަފާދީފައެވެ.\nދިއްލީ ލޮކްޑައުން ކުރަން ލަފާ ދިނުމުން ދިއްލީގެ ޗީފް މިނިސްޓަރު އަރްވިންދު ކެޖިރްވާލް ވަނީ އެ ސިޓީގެ ސްކޫލްތަކުގައި ކިޔަވައިދިނުން ވަގުތީ ގޮތުން ހުއްޓާލައި އޮންލައިންކޮށް ކްލާސްތައް ކުރިއަށް ގެންދާގޮތަށް އަންގާފައެވެ. އަދި ސަރުކާރު ހުރިހާ އޮފީސްތަކުގެ މަސައްކަތް މުވައްޒަފުން ގޭގައި ބައިތިއްބައިގެން ކުރިއަށް ގެންދަން ވަނީ އަންގާފައެވެ.\nއޭގެ އިތުރުން ޕްރައިވެޓް އޮފީސްތަކުން ވެސް ކޮންމެހެން މުވައްޒަފުން މަސައްކަތަށް ނެރެން ޖެހުމުން ނޫނީ ގޭގައި ބައިތިއްބައިގެން ކުރިއަށް ގެންދިއުމަށް ކެޖިރްވާލް ވަނީ ނަސޭހަތްތެރިވެފައެވެ.\nއެ ސިޓީގައި ނޮވެމްބަރު މަހުގެ 14 ވަނަ ދުވަހުން ފެށިގެން 17 ވަނަ ދުވަހާ ހަމައަށް ކޮންސްޓްރަކްޝަން މަސައްކަތް ކުރުން މަނާކޮށްފައިވާއިރު އާދަަޔާ ހިލާފަށް ވައި ނުސާފުވުމަށް މެދުވެރިވީ އަވަށްޓެރި ސްޓޭޓްތަކުގެ ދަނޑުތައް ސާފުކުރުމަށް އަލިފާން ރޯކުރުމުގެ ސަބަބުން ކަމަށް ކެޖިރްވާލް ވިދާޅުވި އެވެ. އަދި ވައި ނުސާފުވުން ހުއްޓުވުމަށް ކަމާ ގުޅުން ހުރި އެންމެހާ ފަރާތްތައް އެކީގައި މަސައްކަތް ކުރުމަށް ޗީފް މިނިސްޓަރު ވަނީ ގޮވާލައްވާފައެވެ.\nހޮނިހިރު ދުވަހު ހެނދުނު ދިއްލީގެ ވައިގެ ކޮލިޓީ ވަނީ ނުރައްކާ މިންވަރަށް ތަގައްޔަރު ވެފައެވެ. އެ ސިޓީގެ އެއާ ކޮލިޓީ އިންޑެކްސް (އޭކިއުއައި) ހޮނިހިރު ދުވަހު ވަނީ 499 އަށް ރިކޯޑް ކުރެވިފައެވެ.\nއޭކިއުއައި 301 އަށްވުރެ މައްޗަށް ދިއުމުން ސިއްހީ ކުއްލި ހާލަތު އިއުލާން ކުރަން ޖެހެއެވެ. އޭކިއުއައި 300އަށް ވުރެ މައްޗަށް ދިއުމުން ވަކި ގްރޫޕެއް ވަކި އުމުރަކަށް ނުވާ ގޮތަށް އެ ސަރަހައްދުގައި އުޅޭ އެންމެނަށް ސިއްހީ ގޮތުން ނުރައްކާވެއެވެ.


Bhool Bhulaiyya2inn Tabu vakkehnuvey | Mihaaru\n"ބޫލް ބުލައްޔާ 2" އިން ތައްބޫ ވަކިވި ވާހަކަ ޑައިރެކްޓަރު ދޮގުކޮށްފި\n"ބޫލް ބުލައްޔާ 2" މި އަހަރުގެ ނޮވެމްބަރު 19 ގައި ސިނަމާތަކަށް ގެންނާނެ\n23 ފެބުރުއަރީ 2021 - 07:28\nދެހާސް ނަވާރައިގެ ފަހުކޮޅު ޝޫޓިން ފަށާފައި ވަނިކޮށް މިދިޔަ އަހަރު ކޮވިޑް-19 ގެ ބަލިމަޑުކަމާ އެކު ހުއްޓުމަކަށް އައި ފިލްމު "ބޫލް ބުލައްޔާ 2" އިން ތައްބޫ ވަކިވެފައިވާ ކަމަށާއި އަދި ފިލްމުގެ މަސައްކަތް ވެސް ދެން ކުރިއަށް ނުގެންދާ ގޮތަށް ނިންމާފައިވާ ކަމަށް ބުނެ ފެތުރިފައިވާ ވާހަކަތައް ޑައިރެކްޓަރު އަނީސް ބަޒްމީ ދޮގުކޮށް ފިލްމު ރިލީޒްކުރާ ތާރީހު ވެސް އިއުލާންކޮށްފި އެވެ.\nކުރިން މިދިޔަ އަހަރުގެ ޖުލައި 31 ގައި ސިނަމާތަކަށް ގެންނަން ތާވަލުކުރި ފިލްމު މިހާރު ވަނީ މި އަހަރުގެ ނޮވެމްބަރު 19 ގައި ސިނަމާތަކަށް ގެންނަން ނިންމައިފަ އެވެ،\nރިޕޯޓްތައް ބުނާގޮތުން "ބޫލް ބުލައްޔާ 2" ގެ ޝޫޓިން އަލުން ނުފެށިގެން އުޅެނީ ކޮވިޑަށް ބިރުންނާއި އަދިވެސް އެ ބަލީގެ ހާލަތު އޮތް ގޮތުން ޝޫޓިން އަށް ވަގުތު ދޭން ތައްބޫ ޖެހިލުންވާތީ އެވެ. އަދި އޭނާ މިހާރު ފިލްމުން ވަކިވެފައިވާ ކަމަށް ވެސް ބައެއް މީޑިއާތަކުން ބުންޏެވެ.\nނަމަވެސް އެކަން ދޮގުކޮށް އަނީސް ބުނީ "ބޫލް ބުލައްޔާ 2" ގެ ޝޫޓިން އަލުން ނުފެށުމާއި ތައްބޫއާ ގުޅުވަން ޖެހޭ އެއްވެސް ސަބަބެއް ނެތް ކަމަށެވެެ. އަދި އޭނާއާ ބެހޭ ގޮތުން ދެކެވެނީ ރަނގަޅު ވާހަކަތަކެއް ނޫން ކަމަށް ވެސް ބުންޏެވެ.\nއަނީސް ބުނީ އޭނާ ވެސް ގަބޫލުކުރާ ގޮތުގައި އަދިވެސް ބޭރުތެރެއަށް ނުކުމު ޝޫޓިންތައް ކުރިއަށް ގެންދެވޭ ވަރަކަށް ކޮވިޑްގެ ހާލަތު ރަނގަޅެއް ނުވެ އެވެ.\n"އަނެއްކާ އަހަރެން ވެސް މުމްބާއީގައި ނެތްތާ މިހާރު ދިހަ ވަރަކަށް މަސް ފަހުން މިހާރު މިހުރީ މުމްބާއީގައި." 2019 ގެ "ޕާގަލްޕަންތީ" ގެނެސްދިން ޑައިރެކްޓަރު ބުންޏެވެ.\nއަނީސް ބުނިގޮތުގައި އަންނަ އެޕްރީލް ނުވަތަ މެއި ހިސާބުގައި އަލުން "ބޫލް ބުލައްޔާ 2" ގެ ޝޫޓިން ފެށޭތޯ އަންނަނީ މަސައްކަތްކުރަމުންނެވެ.\n"ހާލަތަށް ބަލާފައި އެ ހިސާބުގައި އަހަރެމެން ބަލާނަން ޝޫޓިން އަލުން ފެށޭތޯ." ކާމިޔާބު ފިލްމުތަކެއް ގެނެސްދީފައިވާ ޑައިރެކްޓަރު ބުންޏެވެ.\n"ބޫލް ބުލައްޔާ 2" ގެ ލީޑް ތަރިންނަކީ ކާތިކް އާރިޔަނާއި ކިއާރާ އަދުވާނީ އެވެ. އެ ދެ ތަރިން ދާދި ފަހުން ވަނީ އެހެން ފިލްމުތަކެއްގެ ޝޫޓިން ވެސް ނިންމައިފަ އެވެ. ކާތިކް ޝޫޓިން ނިންމައިލި ފިލްމަކީ ރާމް މަދްވާނީގެ "ދަމާކާ" އެވެ.\n"ބޫލް ބުލައްޔާ 2" ގެ އިތުރުން ކާތިކްގެ އެހެން ފިލްމެއްގެ ޝޫޓިން ވެސް ނުފެށި ދިގުލައިގެން ގޮސްފައިވެ އެވެ. އެއީ ކަރަންގެ "ދޯސްތާނާ 2" އެވެ.\nކިއާރާ ޝޫޓިން ނިންމައިލި ފިލްމަކީ ކަރަން ޖޯހަރްގެ "ޖުގް ޖުގް ޖިއޯ" އެވެ.\n"ބޫލް ބުލައްޔާ" އަކީ 2007 ގައި އަކްޝޭ ކުމާރާއި ވިދިޔާ ބާލަން އާއި ޝައިނީ އަހޫޖާގެ އިތުރުން އަމީޝާ ޕަޓޭލާ އެކު ޑައިރެކްޓަރު ޕްރިޔަދަރުޝަން ގެނެސްދިން ކާމިޔާބު ހޮރޯ-ކޮމެޑީ "ބޫލް ބުލައްޔާ" ގެ ސީކްއެލްވެ އެވެ. އެކަމަކު އާ ފިލްމުގައި ކުރީގެ އެއްވެސް ކާސްޓެއް ނެތެވެ.\nއަނީސް ބުނީ "ބޫލް ބުލައްޔާ 2" ގެ ޝޫޓިން އަލުން ނުފެށި ވަރަށް ބޮޑަށް ދިގުލައިގެން ދިއުމުން ލިބުނު ވަގުތުގައި އޭނާ އެހެން ފިލްމެއްގެ ސްކްރިޕްޓެއް ވެސް ނިންމާފައިވާ ކަމަށެވެ.\n"އެއީ ރޮމޭންޓިކް ކޮމެޑީއެއް. ބޫލް ބުލައްޔާ ދޭކަށް ފަހު އޭގެ މަސައްކަތް ފަށާނަން." ނޯ އެންޓްރީ އާއި ވެލްކަމް ގެނެސްދިން އަނީސް ބުންޏެވެ.


Zuvaanas, cholesterol mathiviya dheegen nuvaane\nޒުވާނަސް، ކޮލެސްޓްރޯލް މަތިވިޔަ ދީގެން ނުވާނެ\nއުމުރުން މައްޗަށް ގޮސްފައިވާ މީހާގެ ކޮލެސްޓްރޯލް ލެވެލް މަތިވުމަކީ ހިތްހުއްޓުމުގެ ފުރުސަތު ބޮޑުވާ ކަމެކެވެ. އެހެންވީމަ ޒުވާން އުމުރުގައި ތިމާގެ ކޮލެސްޓްރޯލް ލެވެލް މައްޗަށް އަރައިގެން ގޮސް ރަތް ރޮނގު ހުރަސްކޮށްފި ނަމަ ދެން ވާނީ ކިހިނެތް ހެއްޔެވެ؟\nއަހަރެމެން އެންމެނަށް ވެސް އެނގޭ ވާހަކައެއް އޮވެ އެވެ. އެއީ ލޭގައި އާދަޔާހިލާފަށް ކޮލެސްޓްރޯލް ގިނަވެއްޖެ ނަމަ ލޭގައި ގަނޑުކޮޅުތައް އުފެދި ހިތްހުއްޓުމާއި ސްޓްރޯކު ޖެހުމަށް ދޮރު ހުޅުވިގެންދާ ކަމެވެ.\nފަހުގެ ދިރާސާތަކުން ދައްކާ ގޮތުން މި މައްސަލައިގެ އަސްލު ގުޅިފައި ވަނީ ޒުވާން އުމުރާ އެވެ.\nނަމަވެސް އާންމުކޮށް އަޑު އިވެނީ އުމުރުން މައްޗަށް ދިއުމުން ކޮލެސްޓްރޯލަށް ފަރުވާތެރިވުމަށާއި ކޮލެސްޓްރޯލް ކޮންޓްރޯލްކުރަން ހާއްސަ ބޭސްތަކެއް ނެގުމަށް ޑޮކްޓަރުން ވެސް ލަފާ ދޭ ވާހަކަ އެވެ.\nމިދިޔަ ހޯމަ ދުވަހު "ސާކިއުލޭޝަން" ޖާނަލްގައި، ޑޫކް ޔުނިވާސިޓީ ކްލިނިކަލް ރިސާޗް އިންސްޓިޓިއުޓުން އާންމުކޮށްފައިވާ ރިޕޯޓްގައި ބުނެފައި ވަނީ ޒުވާން އުމުރުގައި މަތިވާން ފަށާ ކޮލެސްޓްރޯލްގެ ނުރައްކާ އުމުރުގެ ފަހުކޮޅު ފެނުމުގެ ފުރުސަތު އަދި އޭގެ ނުރައްކާ 40 ޕަސެންޓަށް ބޮޑު ކަމަށެވެ.\nމިއީ 1،478 މީހުން ބައިވެރިކޮށްގެން 15 އަހަރުގެ މުއްދަތަކަށް ކުރިއަށް ގެންގޮސްފައިވާ ރިޕޯޓެކެވެ.\nދިރާސާގައި ބަވެރިކުރި މީހުންގެ ތެރެއިން އުމުރުން 35 ގައި ކޮލެސްޓްރޯލް ލެވެލް މަތިކޮށް ތިބި މީހުންނަށް ހާޓް އެޓޭކް ޖެހުމުގެ ފުރުސަތު ވަނީ 15 އަހަރުގެ ތެރޭގައި 16.5 ޕަސެންޓް މައްޗަށް ޖެހިލައިފަ އެވެ.\nޒުވާން އުމުރުގައި ކޮލެސްޓްރޯލް ލެވެލް އާދައިގެ މިންވަރެއްގައި ހިފެހެއްޓި ޒުވާނުންނަށް 15 އަހަރު ތެރޭގައި ވެސް މިފަދަ ނުރައްކަލެއްގެ ފުރުސަތު ބޮޑުވެފައެއް ނުވެ އެވެ. ޒުވާން އުމުރުން ފެށިގެން ކޮލެސްޓްރޯލް ލެވެލް މަތިކޮށް 11-20 އަހަރު ހޭދަކުރި މީހުންނާ އަޅާ ބަލާއިރު މި ލެވެލް އާދައިގެ މިނެއްގައި ހިފެހެއްޓި މީހުންނަށް ހާޓް އެޓޭކްގެ ރިސްކް އޮތް މިންވަރަކީ 4.4 ޕަސެންޓެވެ.\nއެހެންވީމަ މި ދިރާސާގެ ފަހަތުގައި ތިބި ތަޖުރިބާކާރުން ބުނަނީ ކޮލެސްޓްރޯލް އަށް އެންމެ ބޮޑު ސަމާލުކަމެއް ދޭން ޖެހެނީ ޒުވާން އުމުރުގައި ކަމަށާއި ކޮލެސްޓްރޯލް ލެވެލް ދަށްކުރަން އެންމެ ބޮޑަށް މަސައްކަތްކުރަން ޖެހެނީ ވެސް ޒުވާން އުމުރުގައި ކަމަށެވެ.


"އެ ހިސާބުން ދެން ކިހިނެއްވީ؟" އިރުފާނު ލަސްލަހުން ސުވާލުކޮށްލިއެވެ.\n"ދެން ނޭނގެ" އިސްމާއިލް ބުނެލިއެވެ. "ދެން ހަމަ ނޭނގެ"\n"އެނގޭނެ އަދި ކިޔައިދީބަލަ. ހަނދާންކޮށްލައިގެން ކިޔައިދީބަލަ" އިރުފާނު ލޯބިން ފުރިފައިވާ ރާގެއްގައި ބުނެލިއެވެ.\n"އަހަންނަކަށް ދެން ވީގޮތެއް ނޭނގެ. އަހަންނަށް ލޯ ހުޅުވާލެވުނު އިރު އޮތީ ހޮސްޕިޓަލުގައި. އޭރު އަހަންނަށް ތަންތަން ފެންނަނީ ފުސްވެފައިވާ ތަނެއްގެ ގޮތުގައި. ހީވަނީ މީހަކު ކުރަހައިފަ ހުންނަ ތަންތަން ފެންނަ ހެން. ހީވަނީ އަހަންނަށް އޮވެވެނީ ބިއްލޫރި ގަނޑެއްގެ ބިއްދޮށުގައިހެން. އެ ބިއްލޫރި ގަނޑުގައި އަތްލެވޭތޯ ވަރަށް މަސައްކަތް ވެސް ކުރި ހަނދާން ވެސް ވޭ. ފެންނަ އެއްވެސް މަންޒަރެއްގައި އޭރު އެއްވެސް ކުލައެއް ނުހުރޭ. އެހެންވީމަ އަހަންނަށް ހީވަނީ މީހަކު ކުރަހައިފައިވާ ތަނެއް ފެންނަހެން. އޭރު އެހައި ބޮޑަށް ހަނދާންތަކެއް ވެސް ނުހުރޭ. އެ ވާހަކަތައް ކިޔައިދިނީމަ އެކަކު ވެސް ގަބޫލެއް ވެސް ނުކުރޭ. އެމީހުން އެންމެން ބުނަނީ އަހަރެން މޮޔަ އެއްޗެހި ކިޔަނީއޭ. މޮޔަ ވާހަކަދައްކަނީއޭ. އަހަންނަކީ މޮޔައެކޭ. ދެން އެމީހުން އަހަރެން މިރަށަށް ގެނައީ. އޭރު އަހަރެން ދައްކާވާހަކަ މި ތަނުގެ މީހުން ވެސް ގަބޫލެއް ނުކުރޭ. އަދިވެސް ބައެއް ފަހަރު އަހަންނަށް ތަންތަން ފެންނަނީ އަޅިކުލައިގަ. އެހެން ވެއްޖެ ނަމަ އަހަންނަށް ފެންނަ މަންޒަރުތައް ސިފަވަނީ މީހަކު ފަންސޫރުން ކުރަހާފައި ހުންނަ ތަނެއްހެން"\n"އެއްވެސް ވަރަކަށް އަމިއްލަ ސޫރަ އެހެން މީހެއްގެ ސިފައިގައި ފެނޭތަ؟" އިރުފާނު ވިސްނައިލަމުން އަހައިލިއެވެ.\n"ތިހުރީނު ފަހަތުގައި" އިސްމާއިލް ވިސްނައި ނުލައި ބުނެލިއެވެ.\nއިރުފާނާއި ޔަލްވީ ވެސް ބަލައިލީ އަހަންނާ ދިމާއަށެވެ. އެމީހުންގެ މޫނަށް އަހަރެން ބަލައިލީމެވެ. ހައިރާން މާކުތަކެއް ދެ މީހުންގެ މޫނާ ދިމާއިން އުދުހިގަތެވެ.\n"ނެތެއްނު؟" އިރުފާނު އިސްމާއިލާ ދިމާއަށް ބަލައިލިއެވެ.\n"އޭނާ އެބަހުރި. އެއީ ހަމަ އޭނާ. އަހަރެންގެ ސޫރަ. އަހަރެން ސޫރައިގައި އޭނާ އައިސް ވަރަށް އުނދަގޫ ވެސް ކުރޭ، ވަރަށް ޖެއްސުން ވެސް ކުރޭ. އެކަމަކު މިއަދު އޭނާ ވަރަށް ރަނގަޅު، ވަރަށް ވާހަކަ ވެސް ދައްކާ" އިސްމާއިލް އަހަންނާ ދިމާއަށް އިނގިލި ދިއްކޮށްލަމުން ބުނެލިއެވެ.\n"އޭނާގެ ވާހަކައާ އިއްސެގެ ވާހަކައާ ފުށުއަރާތަ؟ މި ބުނީ ހިޔާލު ތަފާތުވޭތަ؟ އެހެން ވެއްޖެ ނަމަ ކިހިނެއްވަނީ؟" އިރުފާނު އަނެއްކާ ވެސް ސުވާލުތަކެއް އަމުނައިލިއެވެ.\n"ގިނަ ފަހަރަށް. މައްސަލަ ޖެހެނީ އޭނާ ބުނާނެ އަހަންނާ ހެދިއޭ އަޒީމާ އެހެން ހެދީ. އަޒީމާއަށް އަހަރެން މާ އިތުބާރު ކުރީއޭ. އަހަންނަކީ ޅަ މީހެއްކަން އެނގޭ އިރު ވެސް އެހާ ދުވަސްވެފައި ހުރި މީހަކާ އިނީ. އަހަރެންގެ އަމިއްލަ ނަފުސުގައި ސޭލް އެޅުވިއްޔޭ. ފައިސާއަށް ނަފުސު ވިއްކާލީއޭ އެހެންވެޔޭ މިހެންވީ ވެސް" އިސްމާއިލް ފުންނޭވާއެއް ލަމުން އަހަންނަށް ބަލައިލިއެވެ.\nބަދަލުގައި އަހަރެން ލޯ އަޅައިލަމުން އިސްމާއިލަށް ބަލައިލީމެވެ.\n"އޭނާ އެ ހުރީ ރުޅި ވެސް އައިސް އޭނާ ވާހަކަ ދައްކާތީ. ރުޅި އަޔަސް އަހަރެން މި ހުރިހާ ވާހަކައެއް މިއަދު ކިޔައިދޭނަން. އޭނާއަކަށް އަހަންނަށް އެއްވެސް ކަމެއް ނުކުރެވޭނެ"\n"ބަލަ އަހަރެން ރުޅިއެއް ނާދޭ. އަހަރެން އިސްމާއިލަށް ހެޔޮއެދޭތީ މި ހުރިހާ ކަމެއް މި ކޮށްދެނީ. އިސްމާއިލް ދެކެ ރުޅި އަންނަ ނަމަ އަހަރެން އިސްމާއިލަށް އެއްވެސް ކަމެއް ކޮށްދޭނެތަ؟ އަހަރެންނާ ހިޔާލު ތަފާތު ކުރަނީ ވެސް އިސްމާއިލް. އަހަންނަށް ވެސް މާ ފަސޭހަވާނެދޯ ދެ މީހުން ހިޔާލު އެއްގޮތްކުރީމަ" އަހަންނަށް ރުޅި އިސްކުރެވުނެވެ.\n"ކަލޭ ރުޅި އަޔަސް އަހަންނަށް މައްސަލައެއް ނެތް" އިސްމާއިލް އަހަންނާ ދިމާއަށް އިނގިލި ދިއްކޮށްލިއެވެ. "ކަލޭއާ ހެދި އަހަންނަށް މިހާރު ދުނިޔޭގަ އުޅެން އުނދަގޫ ވެއްޖެ. ކިތައް ދުވަހު ކަލޭގެ ބަހަށް ހެއްލިގެން އަހަރެން އުޅެފިން؟ ކިތައް އަހަރު އަހަރެން މި ކަމަކުން ނޭރިގެން އުޅޭތާ؟ ކަލޭ ބުނަ ބަލަ. ފަސް އަހަރުތަ؟ ދިހަ އަހަރުތަ؟ ބަރާބަރު ފަނަރަ އަހަރު އަހަރެން ނަފުސު ކަލޭގެ އަތް މައްޗަށް ދޫކޮށްލައިގެން މި އުޅެނީ"\nޔަލްވީއަށް ކޮޅަށް ތެދުވެވުނެވެ. ނަމަވެސް އިރުފާނުގެ އިޝާރާތަށް އޭނާ ގޮނޑީގައި އިށީނީއެވެ. އިސްމާއިލް އަހަންނާ މުހާތަބުކޮށް ވާހަކަދެއްކި ގޮތުން އަހަރެން ވެސް ހިތްހަމަ ނުޖެހުނެވެ.\n"ބުނަން ވާހަކައެއް. ކަލޭ ދައްކާ ހުރިހާ ވާހަކައެއް މި ދެ މީހުންނަށް ސާފުކޮށް އެނގޭނެ. އެކަމަކު އަހަރެން ދައްކާ އެއްވެސް ވާހަކައެއް އެ މީހުންނަކަށް ނޭނގޭނެ. އެހެންވީމާ އެންމެ ބުއްދިވެރި ގޮތަކީ ކަލޭ ރުޅި މަޑުކުރުން. ކަލޭއަކީ އަހަންނެއް ނޫން. އަހަންނަކީ ކަލޭ އެއް ވެސް ނޫން. އެހެންވީމަ އެބަ ޖެހޭ ކޮންމެ ވެސް އެކަކު ގޮތް ދޫކުރަން" އަހަރެން އިސްމާއިލުގެ ކުރިމައްޗަށް ނުކުމެ އޭނާގެ މޫނާ ދިމާއަށް ގުދުވެލީމެވެ.\nއިސްމާއިލް އުޅުނީ އަހަރެންގެ ބޮލުގައި ހިފާށެވެ. ނަމަވެސް އޭނާއަކަށް އަހަރެންގެ ގަޔަކު ނުހިފެއެވެ. އަހަރެން ބަލައިލީ ޔަލްވީއަށެވެ. އޭނާއަށް މަޑުމަޑުން އިނދެވެނީ ހަމަ ކިރިޔާއެވެ. އިރުފާނު އިނީ އޭނާގެ ކޮނޑުގައި ހިފައިގެންނެވެ.\n"އިއްސޭ މިހާރު ބުނެދީބަލަ. އިއްސެ ދަންނަންތަ އަޒީމާ؟ އަޒީމާއަކީ ކާކު؟" އިރުފާނު ސުވާލުކޮށްލިއެވެ.\n"ކޮން އަޒީމާއެއްތަ؟ ބަލަ އަހަރެން ގާތު ފިރިހެނުންގެ ވާހަކަ ނުދައްކަން ކިތައް ފަހަރު ބުނަންތަ؟ ކަލޭމެން ހީކުރަނީތަ އަހަރެން މީ ފިރިހެނެކޭ. މިއީ އަންހެނެއްނު. ބަލައިބަ އަހަރެންގެ އިސްތަށިގަނޑުގެ ދިގުކަން. ނިކަން ބަލައިބަ މި ރީތި ހެދުން. ދެކިބަލަ އަހަރެންގެ ލޫޅާފަތިކަން. އަޅޭ މީނަ ހާދަ ފާޑަކަށް ތިބަލަނީ" ރަނޑު ރާގަކަށް އިސްމާއިލް ވާހަކަދެއްކުން ބަދަލުވިއެވެ. ހަރަކާތްތަކުގައި ވެސް އެ ގޮތްތައް އަތްގަދަކުރަމުން ދިޔައެވެ.\n"ތި އިސްމާއިލެއް ނޫންތަ؟" އިރުފާނު އަނެއްކާ ވެސް ސުވާލުކޮށްލިއެވެ.\n"އާން އަހަންނަށް އިސްމާއިލް ކިޔަންވީ އެއްވެސް ސަބަބެއް އެބަ އޮތްތަ؟ އަހަރެން މިއީ މިވާދެއްނޫންތަ؟ މަގޭ ނަމަކީ މިވާދު. މިއީ މުޅި ދުނިޔެއަށް މަޝްހޫރު މިވާދު. މިސިސް މިވާދު. ތިމީހުންނަށް މި ނަމުން ވެސް އަހަރެންގެ އަންހެންވަންތަކަން ހާމަ ނުވޭތަ؟" އިސްމާއިލްގެ ރާގު ބަދަލުވަމުން ދިޔައެވެ. ސީދާ އަންހެނަކު ވާހަކަދައްކާހެން އެ ރާގުގައި އޭނާގެ އަޑާއި ހަރަކާތްތައް ބަދަލުވިއެވެ. "އަޅޭ މީނަމެން ރޯދަމަހު ވެސް މީހުން މަގުފުރައްދަނީތަ؟"\n"އިސްމާއިލް އިހަށް މި ފެންތަށި ބޯލަބަލަ" މޭޒު ތިރީގައި ހުރި ފެން ޖަގުން ފެންތަށްޓެއް އަޅައި ލުމަށްފަހު، އިރުފާނު އިސްމާއިލަށް ފެންތަށި ދިއްކޮށްލިއެވެ.\n"ބަލަ މީނަ ގާތު ބުނީމެއްނު މިއީ މިވާދުއޭ. އިސްމާއިލް ނުކިޔާށޭ. މިވާދު ކިއީމަ ތި ފެންތަށި ބޯލާނީ" އިސްމާއިލް ހަމަ އެ ރާގުގައި ބުނެލިއެވެ.\n"މިވާދު މި ފެންތަށި ބޯލަބަލަ" އިރުފާނު ވަރަށް ލޯބިން ވާހަކަދެއްކިއެވެ.\nއިސްމާއިލް ފެންތަށި އެއް ނޭވާއިން ދަމާލިއެވެ. ހީވަނީ ފެނަށް ކަޅިއަރާފައި އިން ހެންނެވެ.\n"ދެން ހަމަ ޖެހިލާ. މިހާރު ތިއީ ހަމަ އިސްމާއިލް. އިސްމާއިލަށް ހީވޭތަ ހަށިގަނޑުން ބަޔެއް ނެތްހެން މިހާރު؟" އިރުފާނު ހަމަޖެހިލިއެވެ.\n"މި ބޮލުގައި ކީއްކުރަން ބޭންޑޭޖު އޮޅައިފަ މިއޮތީ؟ ކީއްވެތަ އަހަރެންގެ އަތް މިހާ ދުޅަވެފަ މިއޮތީ؟" އިސްމާއިލް އަތް ހިއްލައިލިއެވެ. "އަހަންނަށް އަސްލު އެއްވެސް ކަމެއްވީތަ؟"\n"އެއްވެސް ތަނެއް އައްސިވެފަ ހުންނަހެން ހީވޭތަ؟" އިރުފާނު އަނެއްކާ ވެސް ސުވާލުކޮށްލިއެވެ.\n"މުޅި ބޯ ހީވަނީ އައްސިވެފައި ހުންނަހެން" އިސްމާއިލް ބަލައިލީ އަހަރެން ފެނޭތޯއެވެ.\nދެފަހަރަކު އޭނާ އަހަރެން ހުރި ދިމާ ބަލައިވެސް ލިޔެވެ. ހީވަނީ އޭނާއަށް އަހަރެން ވެސް ނުފެންނަ ހެންނެވެ.\n"ދެންމެ އޭނާ މިތާ ހުރި. މިހާރު ކޮންތާކަށް އޭނާ އެވަނީ؟" އިސްމާއިލަށް އަހަރެން ނުފެނުނީކަން ކަށަވަރުވިއެވެ. "އެޔޭ އޭނާ ކަންތައް ކުރާ ގޮތަކީ. އަހަންނަށް މިހާލު ޖައްސައިފަ އޭނާ ފިލާނެ ކޮންމެ ފަހަރަކު ވެސް"\n"އޭނާ؟ ކޮން އޭނާއެއް؟" ޔަލްވީ ސުވާލުކޮށްލީ އިސްމާއިލާއެވެ.\n"މިވާދު. މިސިސް މިވާދު" އިސްމާއިލް ރުންކުރުވަމުން ދިޔައެވެ.\n"ކޮން މިވާދެއް. ކީއްވެ މިވާދު ތި ކިޔަނީ؟ މިވާދަކީ އެޕޮއިންޓްމަންޓަށް ދިވެހިބަހުން ކިޔާ ލަފުޒެއް ނޫންތަ؟" ޔަލްވީ އަނެއްކާ ވެސް ސުވާލު ކޮށްލިއެވެ.\n"ރަނގަޅޭ. އަހަންނަށް ވެސް ތިކަން އެނގެޔޭ. މި ހުރިހާ ކަމެއް މި ދިމާވީ އެ އަޒީމާއެއްގެ މިވާދެއް ހަމަ ޖައްސައިގެން ދިޔައީމައެއް ނޫންތަ؟ އެހެންވެ އޭނާ ބުނީ އޭނާއަށް މިވާދު ކިޔާށޭ" އިސްމާއިލް އޮޅުން ފިލުވައިދިނެވެ.\n"ޑޮކުޓަރ ދެން ކިހިނެއްތޯ ހަދަންވީ؟ މިހާރު ވަރަށް ގިނަ މައުލޫމާތު ލިބިއްޖެއް ނުންތޯ" ޔަލްވީ ވާހަކަދެއްކީ އިރުފާނާއެވެ. "އަސްލު މައްސަލަ ދެނެގަނެވޭނެ ވަރަށް މިހާރު މައުލޫމާތު ލިބިއްޖެތޯ"\nއިރުފާނު ބަލައިލީ އިސްމާއިލްގެ މޫނަށެވެ. އެއަށްފަހު ފަސް އެނބުރި ބަލައިލިއެވެ. އަހަރެން ފެނޭތޯ ބަލައިލީ ކަން ނޭނގެއެވެ. އެއަށްފަހު ޔަލްވީއަށް ބަލައިލިއެވެ.\n"އާއްމު ގޮތެއްގައި މި މައްސަލަ ދިމާވާކަމަށް ދިރާސާތަކުން ދައްކަނީ އުމުރުން ސާޅީސް އަހަރުން މަތީގެ މީހުންނަށް. ގާތްގަނޑަކަށް ފަންސަވީސް އިންސައްތައާއި ފަންސާސް އިންސައްތަ އާ ދެމެދުގެ އަދަދަކަށް މީހުންނަށް މި ކަން ދިމާވަނީ، މާބޮޑަށް ހާސްވެ ކަންބޮޑުވާ ކަހަލަ ކަންކަން ދިމާވާން ފެށުމުން. ދިރާސާތަކުން ދައްކަނީ ދެބައި ކުޅަ އެއްބައި މީހުންގެ ހަޔާތުގެ ކޮންމެ ވެސް ހިސާބެއްގައި މި ކަމުގެ ކޮންމެ ވެސް މިންވަރެއް ތަޖުރިބާ ކުރާކަމަށް. އެކަމަކު އެކި މީހުންނަށް މިކަން ތަޖުރިބާ ކުރެވެނީ އެކި މިންވަރަށް ކަމަށް" އިރުފާނު ފަރުވާތެރިކަމާއެކު އިސްމާއިލްގެ މޫނަށް ބަލައިގެން އިނދެ ކިޔައިދިނެވެ. "ފަހުގެ ދިރާސާތަކުން ފެނުނު ކަންކަމަށް ބަލައިފަ މި ޒާތުގެ ބަލިތައް މިހާރު މައިގަނޑު ތިން ބަޔަކަށް ބަހައިލައިފަ އެބަހުރި. މާނައަކީ މިހާރު މިކަން އިތުރަށް ދިރާސާ ކުރަމުންދާ ވާހަކަ. އެހެންވީމަ އަދިވެސް މި ކަމާ ގުޅޭގޮތުން ހޯދުންތައް ހޯދެމުންދާނޭ"\n"އަސްލު މައްސަލައަކީ ކޮބައިތޯ؟" ޔަލްވީއަށް ކެތެއް ނުކުރެވުނެވެ.\nވަރަށް ރީތި މިބައި... އަދި މި އެ ނގެނީ ވާނުވާ... ލިޔުންތެރިޔާ ހަމަ މޮޅިދޯ


ބަލިމީހާއަށް ޒިޔާރަތްކުރުމުގެ މާތްކަން – DhiSalafiyyah\nލޮބުވެތި މުސްލިމު އަޚުންނާއި އުޚުތުންނޭވެ! މިއަދު އަޅުގަނޑުމެން ދިރިއުޅެމުންދާ މުޖުތަމަޢަށް ކަޅިއެއް އެއްލާ ބަލައިފިނަމަ، ފެންނަމުންދާ ހިތާމަވެރި މަންޒަރަކީ ބަލިމީހުންނަށް އެކަށީގެންވާ އަޅާލުމެއް ނުދޭތަނެވެ. ހޮސްޕިޓަލުގައި އަޅާލާނެ ބަޔަކު ނުވެ، އެނދުތަންމަތިވެފައިވާ ތަނެވެ. ހަމަޔަޤީނުން، އެބައިމީހުންނާއި މެދުގައި ވިސްނާލައިފިނަމަ، އެބައިމީހުންގެ މައްޗަށް ބަލަދުއަރާނެ ބަޔަކު ތިބޭނެކަން ކަށަވަރެވެ. އެހެންނަމަވެސް ފެންނަމުންދާ ޙަޤީޤަތަކީ، ބުރަމަސައްކަތުން ދަރިން ބަލާ ބޮޑުކުރީމާ، މައިންބަފައިން މުސްކުޅިވާ ދުވަހު ނުވަތަ ބަލިވާ ދުވަހު އެބައިމީހުންނަށް ދަރިންގެ ފަރާތުން އަޅާލުމެއް ނުދޭވޭތަނެވެ. ތިމާގެ އަޚާއަށް ބަލިމަޑުކަމެއް ޖެހޭ ދުވަހު، އޭނާ އެއީ ނުދަންނަ މިހެއް ކަމުގައި ތިބާ ހަދާތަނެވެ. އެންމެ ކުޑަ މިނުން ބަލި މީހާ ކައިރިއަށް ޒިޔާރަތްކުރާކަށް، ވަގުތެއް ނުވާ ތަނެވެ. އިސްލާމީ މުޖްތަމަޢެއްގައި މިފަދަ މަންޒަރެއް ފެންނަމުން ދިއުމަކީ ހިތާމަކުރަންޖެހޭ ކަމެކެވެ. މި ލިޔުމުގައި ބަލާލަން ޤަސްދުކުރަނީ، ބަލިމީހާއަށް ޒިޔާރަތް ކުރުމާއި ބެހޭ ގޮތުންނެވެ.\nއާދެ! އެކަމެއް ކުރުމަށް މި އުންމަތުގެ މާތް ނަބިއްޔާ صلى الله عليه وسلم ހިތްވަރު ދެއްވި ކަންތައްތަކުގެ ތެރޭގައި ބަލި މީހުންނަށް ޒިޔާރަތްކުރުން ހިމެނެއެވެ. ބަލިމީހާއަށް ޒިޔާރަތްކޮށް، ޙާލުއަޙުވާލު އޮޅުންފިލުވާ ހެދުމުން، އޭނާގެ ހިތަށް ހިތްހަމަޖެހުން ލިބެއެވެ. އަދި ބަލިމީހުންނަށް ޒިޔާރަތްކުރުން އެއީ އެއް މުސްލިމަކު އަނެއް މުސްލިމެއްގެ މައްޗަށް އަދާކުރަންޖެހޭ ޙައްޤެކެވެ. ކޮންމެހެން ކުރަންޖެހޭ ކަމެކެވެ. ބަލިމީހުންނަށް ޒިޔާރަތް ކުރާ މީހުންނަށް ބޮޑުވެގެންވާ އަޖުރު ހުރި ކަމުގެ އުފާވެރި ޚަބަރު ރަސޫލާ صلى الله عليه وسلم ވަނީ ދެއްވާފައެވެ.\nعن أبي هُرَيْرَةَ رَضِيَ اللَّهُ عَنْهُ قَالَ سَمِعْتُ رَسُولَ اللَّهِ صَلَّى اللَّهُ عَلَيْهِ وَسَلَّمَ يَقُولُ : ((حَقُّ الْمُسْلِمِ عَلَى الْمُسْلِمِ خَمْسٌ : رَدُّ السَّلَامِ وَعِيَادَةُ الْمَرِيضِ وَاتِّبَاعُ الْجَنَائِزِ وَإِجَابَةُ الدَّعْوَةِ وَتَشْمِيتُ الْعَاطِسِ)) [ روى البخاري (1240)]\nމާނައީ: އަބޫޙުރައިރާ رَضِيَ اللَّهُ عَنْهُ ވިދާޅުވިއެވެ. ރަސޫލާ صَلَّى اللَّهُ عَلَيْهِ وَسَلَّمَ ޙަދީޘް ކުރައްވާތީ އަޑުއެއްސެވީމެވެ. ”އެއް މުސްލިމަކު އަނެއް މުސްލިމެއްގެ މައްޗަށް އަދާކުރަންޖެހޭ ފަސް ޙައްޤެއްވެއެވެ. އެއީ ސަލާމް ގޮވާލާހިނދު އޭގެ ޖަވާބުދިނުމާއި، ބަލިވެއުޅޭއިރު އޭނާއަށް ޒިޔާރަތްކުރުމާއި، މަރުވުމުން ޖަނާޒާގައި ބައިވެރިވުމާއި، (ކެއުމަށް) ދަޢުވަތެއް ދެވޭހިނދު އެދަޢުވަތު ޤަބޫލުކުރުމާއި، ކިނބިހި އަޅާހިނދު الحمد للَّه ކިޔައިފިމީހާއަށް ޖަވާބުގައި يَرْحَمُكَ اللَّهُ މިފަދައިން ބުނުމެވެ.”\nހަމައެފަދައިން ބަލިމީހުންނަށް ޒިޔާރަތްކުރުމަކީ ސުވަރުގެއަށް ވަދެވި، އެތާގެ ނިޢުމަތްތައް ހޯދުމަށް މަގުފަހިވާ ސަބަބެކެވެ.\nރަސޫލާ صَلَّى اللَّهُ عَلَيْهِ وَسَلَّمَ ޙަދީޘްކުރެއްވިއެވެ.\n((مَنْ عَادَ مَرِيضًا لَمْ يَزَلْ فِي خُرْفَةِ الْجَنَّةِ))، قِيلَ يَا رَسُولَ اللهِ وَمَا خُرْفَةُ الْجَنَّةِ؟ قَالَ: ((جَنَاهَا)) [أخرجه مسلم]\nމާނަ: “ހަމަކަށަވަރުން މުސްލިމަކު އޭނާގެ ބަލި މުސްލިމް އަޙާއަށް ޒިޔާރަށްކޮށްފިނަމަ، އޭނާ އެކަމުން އެނބުރި އަތުވެއްޖައުމަށްދާންދެން، އޭނާވާހުށީ ސުވަރުގޭގެ ދޮންވެ ފައްކާވެފައިވާ މޭވާ ބަގީޗާއެއްގައެވެ.” ޞަޙާބީ ބޭކަނލުން ދެންނެވިއެވެ. ޙުރުފާއަކީ ކޮބައިތޯއެވެ؟ ޙަދީޘް ކުރެއްވިއެވެ. “އެއީ ސުވަރުގޭގެ މޭވާ ބިނުމެވެ.” (ސުވަރުގޭގެ މޭވާތަކުގެ ތެރެއިން ބިން މޭވާއެވެ.)\nއާދެ! މި އުންމަތުގެ މާތް ނަބިއްޔާ ސިފަކުރައްވާފަ އެވަނީ، ބަލިމީހަކަށް ޒިޔާރަތް ކުރާ މީހާ، ސުވަރުގެއިން މޭވާތައް ބިންނަ ފަދަ މީހަކާ އެވެ. އެބަހީ އޭނާވާހުށީ މޭވާ ބިނުން ފަދަ އަޖުރު ގެ މަތީގައެވެ.\nعَنْ عَلِيٍّ رضي الله عنه قَالَ : سَمِعْت رَسُولَ اللَّهِ صلى الله عليه وسلم يَقُولُ : (( مَا مِنْ مُسْلِمٍ يَعُودُ مُسْلِمًا غُدْوَةً إلا صَلَّى عَلَيْهِ سَبْعُونَ أَلْفَ مَلَكٍ حَتَّى يُمْسِيَ , وَإِنْ عَادَهُ عَشِيَّةً إلا صَلَّى عَلَيْهِ سَبْعُونَ أَلْفَ مَلَكٍ حَتَّى يُصْبِحَ ، وَكَانَ لَهُ خَرِيفٌ فِي الْجَنَّةِ )) صححه الألباني في صحيح الترمذي\nމާނަ: ޢަލީ رضي الله عنه ވިދާޅުވިއެވެ. ރަސޫލާ صَلَّى اللَّهُ عَلَيْهِ وَسَلَّمَ ޙަދީޘް ކުރައްވާތީ އަޑުއެއްސެވީމެވެ. “ދުވާލުގެ ކުރީކޮޅު (އެބަހީ: ހެނދުނު ވަގުތުގައި) މުސްލިމަކު، އެނާގެ ބަލި އަޙާއަށް ޒިޔާރަތްކޮށްފިނަމަ، ހަތްދިހަ ހާސް މަލާއިކަތުން ހަވީރުވަންދެން އޭނާގެ މައްޗަށް ދުޢާ ކުރާ ކަމުގައި މެނުވީ ނުވެއެވެ. އަދި ދުވާލުގެ ފަހުކޮޅު (ހަވީރު ވަގުތުގައި) އޭނާ، ޒިޔާރަތްކޮށްފިނަމަ، ހަތްދިހަ ހާސް މަލާއިކަތުން ފަތިސްވަންދެން އޭނާގެ މައްޗަށް ދުޢާ ކުރާ ކަމުގައި މެނުވީ ނުވެއެވެ. އަދި އޭނާއަށް ދޮންވެ ފައްކާކުރެވިފައިވާ މޭވާތައް ސުވަރުގޭގައި ވެއެވެ.”\nއަޅުގަނޑުގެ ދުޢާއަކީ، އަޅުގަނޑުމެންނަކީ ބަލި މީހުންނަށް ގިނަގިނައިން ޒިޔާރަތްކުރާ ބަޔަކުކަމުގައި ﷲ ޞުބްޙާނަހޫ ވަތަޢާލާ ލެއްވުމެވެ.


Ras Online - އައިފޯން-12 ތަޢާރަފް ކޮށްފި\nއައިފޯން-12 ތަޢާރަފް ކޮށްފި\nއެޕަލް ކުންފުނީގެ އެންމެ ފަހުގެ ފޯނު ކަމަށްވާ އައިފޯން-12 ތަޢާރަފް ކޮށްފިއެވެ.\nރޭ ބޭއްވި އެޕަލް އިވެންޓްގައި ދައްކާލި މިފޯނަކީ އެޕަލްގެ ފުރަތަމަ އަލްޓްރާ ފާސްޓް ވަޔަރލެސް ނެޓްވޯކް، 5ޖީ ފޯނެވެ. އެ ކުންފުނިން ރޭ ވަނީ އައިޕޯން-12 ގެ4މޮޑެލް އެއް ދައްކާލާފަ އެވެ. އެއީ އައިފޯން-12 އާއި އައިފޯން-12 މިނީ އަދި އައިފޯން-12 ޕްރޯއާއި އައިފޯން-12 ޕްރޯ މެކްސް އެވެ.\nއައިފޯން-12 އަކީ އެޕަލް އިން އެންމެ ފަހުން ނެރުނު އައިފޯން-11 އާއި އަޅާބަލާއިރު 11 އިންސައްތަ ތުނި، 15 އިންސައްތަ ކުޑަ އަދި 16 އިންސައްތަ ލުއި ފޯނެއް ކަމަށް އެކުންފުނިން ބުނެއެވެ.\nއެޕަލް އިން ބުނީ އައިފޯން-12ގެ ސްކްރީން ފަސޭހައިން ތަޅައިގެން ނުދާނެ ކަމަށެެވެ. ފަސޭހައިން ސްކްރީން ތަޅައިގެން ދިއުމަކީ މީގެކުރިން އައިފޯނަށް ލޯބިކުރާ ފަރާތްތަކުގެ އެންމެ ބޮޑު ކަންބަޮޑުވުމެވެ. މީގެ އިތުރުން އެކުންފުނިން ބުނެފައިވަނީ މިފަހަރުގެ ފޯނުތަކުގައި ކުރިން ނެރުނު ފޯނުތަކަށްވުރެއް ގިނަ ޕިކްސަލް ހިމަނާފައިވާނެ ކަމަށާއި، އައިފޯން 12 ގެ ހުރިހާ މޮޑަލެއްގައިވެސް ބޭނުން ކޮށްފައިވާނީ، ސުޕާރ ރެޓިނަ ޑިސްޕްލޭ ކަމަށެވެ. އައިފޯން-12 ގައި ހިމެނޭ އެންމެ ހާއްސަ އެއް ސިފައަކީ ވަޔަރލެސްކޮށް ޗާޖް ކުރެވުމެވެ.\nއައިފޯން-12 ވިއްކުމަށް އެޕަލް ކުންފުނިން ކަނޑައަޅައިފައިވާ އަގަކީ 799 ޑޮލަރެވެ. އަދި އައިފޯން-12 މިނީ ވިއްކުމަށް ކަނޑައަޅައިފައިވާ އަގަކީ 699 ޑޮލަރެވެ. މީގެ އިތުރުން އައިފޯން-12 ޕްރޯގެ އަގަކީ 999 އެމެރިކާ ޑޮލަރެވެ. މިރޭ ދައްކާލި ފޯނު ތަކުގެ ތެރެއިން އެންމެ އަގުބޮޑު ފޯނު އައިފޯން-12 ޕްރޯ މެކްސް ވިއްކާނީ 1099 އެމެރިކާ ޑޮލަރަށެވެ.\nހުދު، ކަޅު، ނޫ، ރަތް އަދި ފެހި ކުލައިގެ މި ފޯނު ގަންނަން ބޭނުންވާ ފަރާތްތަކަށް އެ ފުރުސަތު ވަނީ އެކުންފުނިން ހުޅުވައިލައިފައެވެ.


Magaamu Gehlidhaanethy Kanbodeh Nuvey - Conte - Vaguthu\nމަގާމު ގެއްލިދާނެތީ ކަންބޮޑުވުމެއް ނެތް - ކޮންޓޭ\nޗެލްސީގެ ކޯޗުކަމުގެ މަގާމު ގެއްލިދާނެތީ ކަންބޮޑުނުވާ ކަމަށް އެ ކްލަބުގެ ކޯޗު އެންޓޯނިއޯ ކޮންޓޭ ބުނެފިއެވެ.\nޕްރިމިއަރ ލީގުގައި ރޭ ޓޮޓެންހަމް އަތުން 1-3 އިން ޗެލްސީ ބަލިވެފައިވާއިރު ލީގުގެ ގަދަ ހަތެރަކަށް އެރުމަށް އެޓީމު ކުރަމުން އަންނަ މަސައްކަތަށް ވަނީ ވަރަށް ބޮޑަށް ހުރަސް އެޅިފައެވެ. އެގޮތުން ލީގުގެ ހަތަރުވަނައިގައި އޮތް ޓޮޓެންހަމް އާއި ޗެލްސީ އާއި ދެމެދު މިވަގުތު އަށް ޕޮއިންޓުގެ ފަރަގެއް އެބައިނެވެ.\nލީގުގެ ފަސްވަނައިގައި ޗެލްސީ މިވަގުތު އޮތްއިރު ލީގުގެ ގަދަ ހަތަރަކުން ޖާގަ ނުލިބިއްޖެނަމަ އަންނަ ސީޒަނުގެ ޗެމްޕިއަންސް ލީގުގައި ކުޅުމުގެ ފުރުސަތު އެޓީމަށް ނުލިބޭނެއެވެ.\nރޭގެ މެޗުން ބަލިވުމާ އެކު ކޮންޓޭ އަށް އިތުރު ޕްރެޝަރެއް ކުރިމަތިވެފައިވާއިރު މި ސީޒަނަށްފަހު ޗެލްސީގެ ކޯޗުކަމުގެ މަގާމުން ކޮންޓޭ ފެނިދާނެ ކަމާމެދު މިހާރު ވަނީ ވަރަށް ބޮޑަށް ސުވާލު އުފެދިގެން ގޮސްފައެވެ.\nމި ވާހަކަތަކާ ގުޅިގެން ރޭގެ މެޗަށްފަހު ވާހަކަދައްކަމުން ކޮންޓޭ ބުނީ މަގާމު ގެއްލިދާނެތީ ކަންބޮޑު ނުވާ ކަމަށާއި އެއީ ކްލަބުން ނިންމަންޖެހޭ ނިންމުމެއް ކަމަށެވެ.\n"އަހަރެންގެ ޒިންމާ އަކީ މަސައްކަތް ކުރުން. އަހަންނާއި އަހަރެންގެ ސްޓާފުން 24 ގަޑިއިރު ވަންދެން ޗެލްސީގައި މަސައްކަތް ކުރަން. އެއީ އަހަރުމެންގެ ޒިންމާ އަކީ. އަހަރެންގެ މަގާމާ މެދު ގޮތެއް ނިންމުމަކީ އެއީ ކްލަބުގެ ކަމެއް. އެކަމާ އަހަރެން ކަންބޮޑެއް ނުވޭ" ކޮންޓޭ ބުންޏެވެ.\nގަދަ ހަތަރެކަށް އެރުމުގެ ފުރުސަތު ޗެލްސީ އަށް ހަނިވެފައިވީ ނަމަވެސް ކޮންޓޭ ވަނީ އެކަން ހާސިލުކުރުމަށް އެންމެފަހު ވަގުތާ ޖެހެންދެން ވެސް ކުޅުންތެރިން މަސައްކަތް ކުރާނެ ކަމަށް ބުނެފައެވެ.\n"ރޭގެ މެޗަކީ އަހަރުމެންނަށް ވުރެ ކުރީގަ ތިބި ޓީމުތަކާއި ފަރަގު ކުޑަކޮށްލަން ލިބުނު ރަނގަޅު ފުރުސަތެއް. އެ ފުރުސަތުގެ ބޭނުން ނުހިފުނަސް ޗެމްޕިއަންސް ލީގުގެ މަގާމަކަށް އެންމެފަހު ވަގުތާ ޖެހެންދެން ވާނެ މަސައްކަތް ކުރަން. މި ނުވާނެ ފަސޭހަ މަސައްކަތަކަށް. އެކަން އަހަރުމެންނަށް ވެސް އިނގޭ" ކޮންޓޭ ބުންޏެވެ.\nރޭގެ މެޗުން ޓޮޓެންހަމް މޮޅުވިއިރު މިއީ 1990 ވަނަ އަހަރަށްފަހު ޗެލްސީގެ ދަނޑުގައި ކުޅެ، ޗެލްސީގެ މައްޗަށް ޓޮޓެންހަމް އިން ކުރި ހޯދި ފުރަތަމަ ފަހަރުކަން ފާހަގަކޮށްލެވެއެވެ.\nލީގުގައި ޗެލްސީ އިން ދެން ބައްދަލުކުރާނީ ވެސްޓްހަމް ޔުނައިޓެޑާއެވެ.\nއާސެނަލްއަށް ހިތްދަތި ބައްޔެއް، ޗެލްސީން ކުއާޓާއާ ގާތަށް\nއޭޕްރީލް 2, 2018 08:59\nމަޤާމެއްގަ ހުންނައިރު އެމަޤާމް ގެއްލިދާނެކަމުގެ ބިރު އެމީހަކަށް ނޯންނަ ނަމަ މަސްޢޫލިއްޔަތު އަދާކުރުމުގައި އެމީހަކު ފަރުވާކުޑަކުރާނެކަމީ ޝައްކެއް އޮތްކަމެއް ނޫން


ޤައުމީ ދުވަސް - ވިކިޕީޑިއާ\nޤައުމީ ދުވަހަކީ ކޮންމެ އަހަރެއްގެ ރަބީއުލް އައްވަލް މަހުގެ 1 ވަނަ ދުވަހެވެ. މިދުވަސް ފާހަގަކުރަނީ އައްސުލްޠާން މުޙައްމަދު ތަކުރުފާނުލް އައުޒަމް ޕޯޗްގީޒުންގެ އަތްދަށުން ދިވެހިރާއްޖެ ސަލާމަތްކުރެއްވި ޒިކުރާ އާކުރުމުގެ ގޮތުންނެވެ. ދިވެހީންގެ ޤައުމީ ދުވަހެއް ފުރަތަމަ ފާހަގަކުރީ 1365 ވަނަ އަހަރުގެ ރަބީޢުލްއައްވަލް މަހުގެ ފުރަތަމަ ދުވަހު އެވެ. އެއީ4ފެބްރުއަރީ 1946 ގައެވެ. އޭގެ ކުރިން ޤައުމީ ދުވަހުގެ ނަން ލިބިގެން ވަކި ދުވަހެއް ދިވެހީން ފާހަގަ ކުރަމުން ގެނެސްފައެއް ނުވެއެވެ. މިހެނީ 15 އަހަރާއި6މަސް ދުވަހުގެ ދިގު އަޅުވެތިކަމަކަށްފަހު ޕޯޗްގީޒުންގެ އަތްދަށުން ދިވެހިރާއްޖޭ މިނިވަންވީ 981 ވަނަ އަހަރުގެ ރަބީޢުލްއައްވަލް މަހުގެ 1 ވަނަ ވިލޭރެއެވެ. އެމަތިވެރި ފަޚުރު ދިވެހީންނަށް ޙާޞިލްކޮށްދެއްވުމަށް މާތް ﷲ މެދުވެރިކޮށްދެއްވީ ތިލަދުންމަތީ އުތުރުބުރީ އަލްޚަތީބު ޙުސައިން ތަކުރުފާނުގެ ދަރިކަލުން އައްސުލްޠާނުލް ޣާޒީ މުޙަންމަދު ތަކުރުފާނުލް އަޢުޒަމް ސިރީސަވާދީއްތަ މަހާރަދުންނެވެ.\nތާރީޚީ ގޮތުން ޤައުމީ ދުވަސް[އުނިއިތުރު ގެންނަވާ]\nޤައުމީ ދުވަސް އެކި ދައުރުގައި އެކި ގޮތްގޮތަށް ރާއްޖޭގައި ފާހަގަ ކުރަމުން އައިސްފައިވެއެވެ. މިހެން މިދެންނެވީ “ޤައުމީ ދުވަސް” މިނަމުގެ ބަދަލުގައި ރަބީޢުލްއައްވަލު 1 ވަނަ ދުވަހަކީ “ޕޯޗްގީޒުންގެ އަތްދަށުން ދިވެހިރާއްޖެ ސަލާމަތްވީ ކަމުގެ ހަނދާން” މިނަމުގައި ފާހަގަކުރާ ދުވަހެއް ކަމުގައި ދައުލަތުން ހަމަޖެއްސެވި ދުވަސްވަރެއްވެސް އައެވެ. ފަހުން، ޤައުމީ ދުވަސް ހަމަޖެހުނީ ސިޔާސީ ގޮތުން ދިވެހިރާއްޖެއަށް ފުރިހަމަ މިނިވަންކަން ލިބުނު ދުވަހުގެ ގޮތުގައި ފާހަގަކުރާ ދުވަހެއް ކަމުގައެވެ. އެހެންކަމުން އެދުވަސް ބަދަލުވެގެން ދިޔައީ ޖުލައި 26 އަށެވެ. ހިޖުރީ ގޮތުން 1368 ވަނައަހަރުން ފެށިގެން 1398 ވަނަ އަހަރާއި ހަމައަށް ރަބީޢުލްއައްވަލް މަހުގެ 1 ވަނަ ދުވަސް ފާހަގަކުރަމުން އައީ “ޕޯޗްގީޒުންގެ އަތްދަށުން ރާއްޖެ ސަލާމަތްވި ދުވަސް” ގެ ގޮތުގައެވެ. މިކަން މިގޮތުގެމަތިން ހަމަޖައްސައި އޭރުގެ ވަޒީރުލްއަޢުޒަމްގެ އޮފީހުން 21 ޖޫން 1966 ގައި ނެރުއްވި އިޢުލާނެއްގައިވަނީ ކުރީގެ ޤައުމީ ދުވަސް (1 ރަބީޢުލްއައްވަލް) އަކީ، ރަސްމީ ބަންދު ދުވަހެއް ކަމަށާއި، އެދުވަހު އޮންނާނީ ދީނީ ކަންތައްތައް ކުރުން ކަމަށާއި، އެއީ، ފޯޗްގީޒުންގެ އަތްދަށުން ދިވެހިރާއްޖެ ސަލާމަތްވީކަމުގެ ހަނދާނުގައި ކަމަށެވެ. އަދި ޤައުމީ ދުވަހުގެ ޖަލްސާތަކާއި، ޕްރޮގްރާމްތައް އޮންނާނީ (26 ޖުލައި) މިނިވަންދުވަހު ކަމަށާއި، އެއީ، އިނގިރޭސިންގެ އަތްދަށުން ރާއްޖެ ފުރިހަމައަށް މިނިވަންވީ ދުވަސް ކަމަށެވެ. އަދި މިހެންކަމުން ޤައުމީ ދުވަހުގެ ގޮތުގައި މީލާދީން 1966 ވަނަ އަހަރުން ފެށިގެން ފާހަގަކުރެވޭނީ ޖުލައި 26 ވަނަ ދުވަހު ކަމުގައިވެސް މި އިޢުލާނުގައި ލިޔުއްވާފައިވެއެވެ.\nމިހާ ހިސާބުން 1 ރަބީޢުލްއައްވަލް ފާހަގަ ކުރަމުން އައިގޮތުގެ ޕްރޮގްރާމްތަކަށްވެސް ބަދަލުތަކެއް ގެނެވުނެވެ. ދުވަސް ފާހަގަ ކުރުމުގެ ގޮތުން ހުކުރުމިސްކިތު ހަރުގޭގައި ޞަލަވާތް ކިޔެވުމާއި، ކޮންމެވެސް ބޭފުޅެއްގެ ވާހަކަފުޅު ދެއްކެވުން ބޭއްވެމުން އައިސްފައިވެއެވެ.\nމިގޮތުގައި ދުވަސްތަކެއް ވޭތުވުމަށްފަހު 1978 ވަނަ އަހަރު ސަރުކާރުން އިޢުލާން ކުރެއްވީ މާޗް މަހުގެ 29 ވަނަ ދުވަހަކީ ދިވެހިރާއްޖޭގެ “މިނިވަން ޤައުމީ ދުވަސް” ކަމުގައެވެ. ސަބަބަކީ މާޗް 29 އަކީ އައްޑުއަތޮޅު ގަމުން އިނގިރޭސިން ފޭބި ދުވަސް ކަމުގައިވާތީއެވެ. ވީމާ، އެދުވަހަކީ ސިޔާސީގޮތުން ފުރިހަމަ މިނިވަން ލިބުނު ދުވަސްކަމުގައި އޭރުގެ ސަރުކާރަށް ފެނިވަޑައިގެންނެވިއެވެ. ނަމަވެސް މިދެންނެވި މިނިވަން ޤައުމީ ދުވަސް ފާހަގަ ކުރެވުނީ ހަމައެކަނި 1978 ވަނަ އަހަރުއެވެ. އެ އަހަރު އަލްފާޟިލް އިބްރާހީމް ނާޞިރުގެ ވެރިކަން ނިމި، 11 ނޮވެމްބަރ 1978 ގައި އަލްއުސްތާޛު މައުމޫން ޢަބްދުލްޤައްޔޫމް ރާއްޖޭގެ ރައީސުލްޖުމްހޫރިއްޔާ ކަމުގެ މަގާމާއި ޙަވާލުވެ ވަޑައިގެންނެވުމަށްފަހު ސަރުކާރުގެ ސިޔާސަތަށާއި ޤާނޫނުތަކަށް ގެންނެވި ބަދަލުތަކުގެ ނަތީޖާ އަކަށްވީ ރައީސުލްޖުމްހޫރިއްޔާގެ އޮފީހުން ރައްޔިތުންގެ މަޖިލީހަށް ފޮނުއްވި ބިލްތަކެއް ފާސްވީއިރު ދިވެހިރާއްޖޭގެ ޤާނޫނުގައި ކަނޑައެޅިގެން ބަޔާންވެގެންވާ ދެ ދުވަހުގެ ތެރެއިން އެއްދުވަސް ކަމުގައި ޤައުމީ ދުވަސް ހިމެނިގެން ދިޔުމެވެ. އެ ޤާނޫނުގައި ބުނަނީ ދިވެހިރާއްޖޭގެ ޤައުމީ ދުވަހަކީ ރަބީޢުލްއައްވަލް 1 ވަނަ ދުވަހެވެ. އަދި ދިވެހިރާއްޖޭގެ މިނިވަންދުވަހަކީ ޖުލައި މަހުގެ 26 ވަނަ ދުވަހެވެ.\nއެހެން ކަމުން ދިވެހީންގެ ޤައުމީ ދުވަސް ކަމުގައި 1 ރަބީޢުލްއައްވަލް އަނެއްކާވެސް ހަމަޖެހި ނިމުނީއެވެ.\nކޮންމެއަކަސް ހިޖުރައިން 1400 ވަނަ އަހަރުން ފެށިގެން ޤައުމީ ދުވަސް ފާހަގަކުރުމުގެ ކަންތައްތައް ބަލަހައްޓަވާ އޮފީހަކީ ދިވެހިބަހާ ޘަޤާފަތަށް ޚިދުމަތްކުރާ މަޖްލިސް ކަމުގައި ދައުލަތުން ހަމަޖެއްސެވިއެވެ. މި މަޖަލިސްގެ ނަން އެކި ދުވަސްވަރު އެކިގޮތްގޮތަށް ބަދަލުވަމުން އައިސްފައިވެއެވެ. މިގޮތަށް 18 ވަރަކަށް އަހަރު ވޭތުވުމަށްފަހު 1997 ވަނަ އަހަރު ނޮވެމްބަރ6ވަނަ ދުވަހު ނެރުއްވައި، 1998 ޖެނުއަރީ 1 ވަނަ ދުވަހު އަމަލުކުރަން ފެށި ދިވެހިރާއްޖޭގެ ޖުމްހޫރިއްޔާގެ ޤާނޫނު އަސާސީގެ9ވަނަ މާއްދާގައި “ދިވެހިރާއްޖޭގެ ޤައުމީ ދުވަސް” ކަނޑައެޅިގެން ބަޔާންކޮށްފައިވެއެވެ.\nއެދުވަހަކީ ރަބީޢުލްއައްވަލް 1 ވަނަ ދުވަހެވެ. މިނޫން މިފަދަ އެހެން އެއްވެސް ދުވަހެއްގެ ވާހަކަ ޤާނޫނު އަސާސީގައި ބަޔާންކުރެވިގެންނެއް ނުވެއެވެ. ކޮންމެއަކަސް ޤައުމީ ދުވަސް ދިވެހިރާއްޖޭގެ ޖުމްހޫރިއްޔާގެ ޤާނޫނު އަސާސީގައި ކަނޑައެޅިގެން ބަޔާންވުމާއެކު، މިދުވަސް ފާހަގަކުރުމުގެ ރަސްމިއްޔާތުވެސް ފުޅާވެ ފުރިހަމަ ވެގެން ދިޔައެވެ. އަދި 1998 ވަނަ އަހަރުން ފެށިގެން ޤައުމީ ދުވަސް ފާހަގަކުރުމުގެ އެންމެހައި ކަންތައްތައް ހަމަޖައްސަވާ އޮފީހަކީ މިނިސްޓްރީ އޮފް ހޯމްއެފެއާޒް ކަމުގައި ސަރުކާރުން ވަނީ ހަމަޖައްސަވާފައެވެ. އަދި އެއަހަރުން ފެށިގެން ކޮންމެ އަހަރަކުވެސް ޤައުމީ ދުވަހަށް ވަކި ޚާއްޞަ ޝިޢާރެއް ކަނޑައެޅެމުންދިޔައެވެ.\n1998 ވަނަ އަހަރުން ފެށިގެން ޤައުމީ ދުވަހުގެ ރަސްމިއްޔާތު މިނިސްޓްރީ އޮފް ހޯމްއެފެއާޒުން ފާހަގަކުރާގޮތަށް ހަމަޖެއްސުމާއި ގުޅިގެން މިރަސްމިއްޔާތު ކޮންމެ ދެއަހަރުން އެއްއަހަރު 2008 ވަނަ އަހަރު އޮގަސްޓް7ގައި އަމަލުކުރަން ފެށި އާގާނޫނު އަސާސީގައިވެސް ހަމައެކަނި ކަނޑައެޅި ބަޔާންވެގެންވާ ދުވަހަކީ ޤައުމީދުވަހެވެ. ރާއްޖޭގެ ކޮންމެވެސް ދެ ރަށެއްގައި އަދި އަނެއް އަހަރު މާލޭގައި ބާއްވާގޮތަށްވެސް ސަރުކާރުން ހަމަޖެއްސެވިއެވެ.\nމަޢުލޫމާތު ހޯދީ[އުނިއިތުރު ގެންނަވާ]\nމިނިސްޓްރީ އޮފެ ހޯމް އެފެއާޒްގެ ވެބްސައިޓުން\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 27 ޖުލައި 2021، 20:26 ގައެވެ.


Anmatee bandhun dhookohlaifi\nސީލައިފްގެ މެނޭޖިން ޑިރެކްޓަރު އަހްމަދު މޫސާ (އަންމަޓީ) އަށް ޝަރުތުތަކެއް ކުރުމަށްފަހު ބަންދުން ދޫކޮށްލައިފި އެވެ.\nއަންމަޓީ ބަންދުން ދޫކޮށްލާފައި ވަނީ ދެ ޝަރުތެއް ކުރުމަށް ފަހުގަ އެވެ. އެއީ ޝަރީއަތް ނިމެންދެން މާލެއިން ބޭރަށް ނުދިއުމަށާއި އަދި ރާއްޖޭއިން ބޭރަށް ފުރައިގެން ނުދިއުމަށެވެ. މި ނިންމުން މުރާޖައާ ކުރުމުގެ ފުރުސަތު ދައުލަތަށް ލިބިގެންވާ ކަމަށް ވެސް މައްސަލަ ބައްލަވާ ގާޒީ ހަސަން ސައީދު ވިދާޅުވި އެވެ.\nމި މައްސަލައިގައި ދައުލަތުން އެދުނީ ޝަރީއަތް ނިމެންދެން އޭނާ ބަންދުގައި ބެހެއްޓުމަށެވެ. ސަބަބުތަކުގެ ގޮތުގައި ފާހަގަކުރީ މާޒީގައިވެސް ޝަރީއަތަށް ހާޒިރުވެފައި ނުވާތީ އާއި ފިލައިގެން ދިއުމުގެ ފުރުސަތު އޮތުމާއި ތުހުމަތު ކުރެވޭ މިންވަރަށް ހެކި ހުރިކަމަށް ދައުލަތުގެ ވަކީލް ފާހަގަކުރި އެވެ. މީގެ އިތުރުން ހެއްކަށް ނުފޫޒު ފޯރުވުމުގެ ފުރުސަތު އޮތް ކަމަށް ވެސް ދައުލަތުގެ ވަކީލް ފާހަގަކުރެއްވި އެވެ.\nއެގޮތުން ސީލައިފް ކުންފުނީގެ ނުވަ މުވައްޒަފުން ހެކީގެ ގޮތުގައި ހުށަހަޅާފައިވާނެ ކަމަށާއި އޭގެތެރެއިން ފަސް ފަރާތަކީ ކަން ހިނގައިދިޔަ މަންޒަރު ވަރަށް ގާތުން ފެނުނު ފަރާތްތަކެއްގެ ގޮތުގައި ފާހަގަކުރި އެވެ. އެ މީހުންނަކީ އަންމަޓީއާއި ގާތް ގުޅުން އޮންނަ ބަޔަކަށް ވާތީ ބަންދުން ދޫކޮށްލައިފިނަމަ ހެއްކަށް ނުފޫޒު ފޯރުވާނެ ފުރުސަތު ބޮޑުވާނެ ކަމަށާއި، އެފަދަ ކަމެއް ހިނގައިފިނަމަ މައްސަލަ ކުރިއަށް ގެންދަން އުނދަގޫ ވާނެ ކަމަށް ވިދާޅުވި އެވެ.\nއަންމަޓީ: އޭނާ ބަންދުން ދޫކޮށްލަން ކޯޓުން މިއަދު ވަނީ އަމުރުކޮށްފައި\nއެހެންނަމަވެސް އަންމަޓީ ބުނީ އޭނާ އަކީ އެއްއިރަކު ވެސް ފިލި މީހެއް ނޫން ކަމަށެވެ. ރާއްޖެއިން ބޭރުގައި ހުރެގެންވެސް ފުލުހުންގެ ތަހުގީގަށް ބޭނުންވާ އެއްބާރުލުން ދީފައިވާނެ ކަމަށް ބުންޏެވެ. އަދި ރާއްޖެ އައީ އަމިއްލަ އިހުތިޔާރުގައި ތަހުގީގަށް އެއްބާރުލުންދީ ޖަވާބުދާރީ ވާން ކަމަށް ވެސް އޭނާ ބުންޏެވެ.\n"ރާއްޖެ އައީ އަމިއްލަ އިހުތިޔާރުގަ. ފިލައިގެން ދާން ޖެހޭ އެއްވެސް ސަބަބެއް ނެތް. ރާއްޖެ އައީ މިކަމަށް ޖަވާބުދާރީވާން. ލައިވް ޝަރީއަތެއް ކުރިއަށް ގެންދިއުމަށް ވެސް އަޅުގަނޑު އެދެން. އެއީ މައްސަލައިގެ އޮޅުވައިލުންތަކެއް ހުރީމަ." މިއަދުގެ ޝަރީއަތުގެ މަޖިލީހުގައި އަންމަޓީ ބުންޏެވެ.\nމީގެ އިތުރުން އޭނާ ވަނީ އޭނާގެ ބަލި ހާލަތު ހުރިގޮތުން ބަންދަށް ލުޔެއް ދިނުމަށް އެދިފަ އެވެ. އެގޮތުން އޭނާގެ މައިބަދައިގެ ދެ ނާރު ފިތިފައިވާ ކަމަށާއި ޖަލުގައި އޮންނައިރު އެތައް ތަކުލީފުތަކަކާއި ކުރިމަތިލާން ޖެހޭ ކަމަށެވެ. އެހެންކަމުން އޭނާގެ ބަންދަށް ލުޔެއް ދިނުމަށް ވަނީ އެދިފަ އެވެ.\nދެ ފަރާތުގެ ވާހަކަތަކަށް ރިއާޔަތްކޮށް ގާޒީ ހަސަން ސައީދު ނިންމެވީ އަންމަޓީގެ ބަންދަށް ލުއި ދިނުމަށެވެ. މި މައްސަލައަކީ އޭނާ ބަންދުގައި ބަހައްޓައިގެން ކުރިއަށް ގެންދަން ޖެހޭ މައްސަލައެއް ނޫން ކަމަށް ގާޒީ ވިދާޅުވި އެވެ. އަދި ދެން ޝަރީއަތް ކުރިއަށް ގެންދާނީ އެއް މަޖިލީހެއްގައި ހުރިހާ ފަރާތަކުން ހާޒިރުކޮށްގެން ކަމަށް ވެސް ވިދާޅުވި އެވެ.\nދައުލަތުން އަންމަޓީގެ މައްޗަށް 42 ދައުވާއެއް އުފުލުމަށް ކްރިމިނަލް ކޯޓަށް މައްސަލަ ފޮނުވާފައި ވަނީ މިދިޔަ މަހުގެ 30 ވަނަ ދުވަހު އެވެ. ދައުވާތައް އަންމަޓީގެ މައްޗަށް ސާބިތުވެއްޖެނަމަ 65 އަހަރުގެ ޖަލު ހުކުމެއް އޭނާގެ މައްޗަށް އިއްވާނެ އެވެ.\nސީ ލައިފް ކޮމްޕްލެކްސް ކްރިމިނަލް ކޯޓް އަހުމަދު މޫސާ މުހައްމަދު


Shiyam ah aniyaa kurumun Naifaru gai muzaaharaa koffi\nނައިފަރު ދާއިރާގެ މެންބަރު އަހުމަދު ޝިޔާމަށް މަޖިލީހުގެ ތަޅުމުގައި ލިބުނު އަނިޔާތަކާ ދެކޮޅަށް އެ ރަށުގައި މުޒާހަރާ ކުރަނީ -- ފޮޓޯ: ޕީޕީއެމް\nގާނޫނު އަސާސީ އިސްލާހު ކުރަން މިދިޔަ އަންގާރަ ދުވަހުގެ ދަންވަރު ބޭއްވި ޖަލްސާގައި ނައިފަރު ދާއިރާގެ މެންބަރު އަހުމަދު ޝިޔާމް މަޖިލީހުގެ ތަޅުމުން ނެރުމަށް ކުރި މަސައްކަތުގެ ތެރޭގައި އޭނާއަށް އަނިޔާވެފައިވާތީ ނައިފަރުގައި މިއަދު ހަވީރު މުޒާހަރާކޮށްފި އެވެ.\nޕީޕީއެމްގެ ނައިފަރު ދާއިރާގެ އޮފިޝަލަކު ވިދާޅުވީ އެ އިހުތިޖާޖަކީ މަޖިލީހުގައި އެ ދާއިރާ ތަމްސީލު ކުރައްވާ މެންބަރަށް ކުރި އަނިޔާއާ ދެކޮޅު ހެދުމުގެ ގޮތުން ރަށުގެ ގިނަ ރައްޔިތުން ބައިވެރިވެގެން ބޭއްވި ސުލްހަވެރި އެއްވުމެއް ކަމަށެވެ. އަދި އެއްވުން ކުރިއަށް ގެންދިޔައީ އެޗްޕީއޭގެ ގައިދުރުވުމުގެ ހަމަތަކާ އެއް ގޮތަށެވެ.\nމިއަދު ހަވީރު ފަހެއް ޖަހާކަށް ހާއިރު ނައިފަރުގައި ފެށި އެ މުޒާހަރާގެ ބައިވެރިން ތިބީ މާސްކް އަޅައިގެންނެވެ. އަދި ދުރުދުރުގައި ބަހައްޓާފައިވާ ގޮނޑިއެއް ކައިރީގައި ކޮންމެ ބައިވެރިޔަކު ޝުއޫރުތަކުގެ ލިއުން ލިޔެފައިވާ ބޯޑުތައް ހިފައިގެން ތިއްބެވެ.\nދަންވަރު ވަގުތުގައި ބޭއްވި މަޖިލީހުގެ ޖަލްސާގައި އެ މަޖިލީހުގެ ރައީސް މުހައްމަދު ނަޝީދު ވަނީ ޝިޔާމްގެ ނަން އިއްވައިފަ އެވެ. އެކަމަކު އެ ކަމަށް ޝިޔާމް ދެކޮޅު ހެއްދެވުން އޭނާ ބޭރަށް ނެރުނީ އެމްޑީޕީގެ ބައެއް މެންބަރުން އޭނާ ވަށާލައި ހިފައިގަނެގެން ގެންގޮސްގެނެވެ. މެންބަރުން އެކަން ކުރެއްވީ ރިޔާސަތުގައި އިންނަވާ ނަޝީދު އެގޮތަށް އަަމަލު ކުރެެއްވުމަށް މެންބަރުންނަށް އެންގެވުމުންނެވެ.\nއެ ކަމުގެ ތެރޭގައި ޝިޔާމްގެ އިތުރުން ކެނދިކުޅުދޫ ދާއިރާގެ އެމްޑީޕީގެ މެންބަރު އަހުމަދު އީސައަށާއި ތުޅާދޫ ދާއިރާގެ އެމްޑީޕީގެ މެންބަރު ހިސާން ހުސައިނަށް ކޮންމެވެސް ވަރެއްގެ އަނިޔާތަކެއް ލިބިފައިވެ އެވެ.\nމަޖިލީހުގެ ރައީސް މުހައްމަދު ނަޝީދު އަންގަވައިގެން ޝިޔާމަށް އަނިޔާ ކުރީ ކަމަށް ތުހުމަތުކޮށް އިދިކޮޅު ކޯލިޝަންގެ މެންބަރުން އެ ރޭގައި ފުލުސް އޮފީހަށް ވަޑައިގެންނެވި އެވެ. އަދި އެ މައްސަލަ ފުލުސް އޮފީހަށް ރިޕޯޓް ކުރި އެވެ. ފުލުހުން ބުނެފައިވަނީ އެ ކަމުގައި ފުލުހުން ބަލަން ޖެހޭ ކަންކަން ބަލަމުންދާ ކަމަށެވެ.\nޝިޔާމަށް އަނިޔާވުމުން އޭނާ ވަނީ އޭޑީކޭއިން ފަރުވާ ހޯއްދަވައިފަ އެވެ. ޕީޕީއެމުން ބުނި ގޮތުގައި އޭނާގެ މައިބަދަ އާއި މޭކަށިގަނޑުގައި ވަނީ ރެދެއް ލައިފަ އެވެ. އަދި ހަތަރު ހަފްތާއަށް އޭނާ ބެޑް ރެސްޓު ކުރަން ޑޮކްޓަރުން ލަފާދީފައިވާ ކަމަށް އެ ޕާޓީން ބުންޏެވެ.\nއެމްޑީޕީ ރައީސް މުހައްމަދު ނަޝީދު ޕީޕީއެމް + މުޒާހަރާ ނައިފަރު ޕީޕަލްސް ނޭޝަނަލް ކޮންގްރެސް - ޕީއެންސީ ޕޮލިޓިކްސް އަހުމަދު ޝިޔާމް\nޝިޔާމަށް އަނިޔާވި މައްސަލަ ކޮމިޓީން ބަލަނީ


Mi aharu3khanunah vure kureega ulheny Ajay adhi Akshay\nމި އަހަރު3ޚާނުންނަށް ވުރެ ކުރީގައި އުޅޭނީ އަޖޭ އަދި އަކްޝޭ\nބޮލީވުޑްގެ3ޚާނުން ކަމަށް މަޝްހޫރު ޝާހުރުކް، އާމިރު އަދި ސަލްމާން ޙާން ގެ ކާމިޔާބީއަށް އަދިވެސް ފަޑުވުމެއް ނާދެއެވެ.3ޚާނުންގެ ނަން ގަދަވި ކަމުގައި ވިއަސް މި3ތަރިންނާއި ދާދިއެކުގައި ބޮލީވުޑަށް ނިކުތް އަޖޭ ދޭވްގަން އަދި އަކްޝޭ ކުމާރަކީ އަދިވެސް ގަދައަށް ވިދަމުން އަންނަ ތަރިންނެވެ.\nއަދި މިހާތަނަށް މި ދެ ތަރިން ކުޅެފައިވާ ގިނަ ފިލްމުތަކަކީވެސް ބޮލީވުޑްގައި ކާމިޔާބު ފިލްމުތަކެއްކަން ފާހަގަކޮށްލެވެ.\nއެގޮތުން އަޖޭގެ މި އަހަރުގެ ފުރަތަމަ ފިލްމު "ތާނަޖީ: ދަ އަންސަންގް ވޯރިއާ" ގެ ކާމިޔާބާއެކު އަހަރު ފެށުނު އިރު އަކްޝޭ 2019 ވަނަ އަހަރު ނިންމާލާފައިވަނީ "ގުޑް ނިއުސް" ގެ ކާމިޔާބުނެވެ.\n3 ޚާނުންނާއި އެއްވަރަށް މި ތަރިންނާއެކު އަލަށް ބަތަލާގެ ރޯލުކުޅެން ލިބޭ އަންހެން ތަރިނަށް އިންޑަސްޓްރީގައި ކުރިއަށްދިއުމަށް އެއީ ލިބޭނެ ރަނުގެ ފުރުސަތެކެވެ.\nއަކްޝޭ މި އަހަރުގެ ފުރަތަމަ ފިލްމަކަށްވާނީ ރޯހިތު ޝެޓީގެ "ސޫރިޔަވަންސީ" އެވެ. މިއީ މިހާރުވެސް ގިނަ ބަޔަކު އިންތިޒާރު ކުރަމުން އަންނަ ފިލްމެކެވެ. މި އަހަރު މާރޗު 27 ގައި ބެލުންތެރިންނާއި ހިސާބަށް މި ފިލްމު އަންނާނެއެވެ. އެއަށްފަހު ކުޑަ އީދުގައި ރިލީޒްކުރަން ހަމަޖެހިފައިވާ ލަކްސްމީ ބޮމް އިންވެސް އަކްޝޭ ފެނިގެންދާނެއެވެ. އަދި އިންޑިޔާގައި ފާހަގަ ކުރާ ދިވާލީއާ ދިމާކޮށް ޔަސްރާޖްއިން ނެރޭ ޕްރިތަވީރާޖް އަކީވެސް އަކްޝޭގެ ފިލްމެކެވެ. އެހެންކަމުން މިއަހަރަކީ އަކްޝޭއަށް ބުރަ އަހަރަކަށް ވެގެންދާނެ އެވެ.\nއަޖޭގެ މި އަހަރުގެ ފުރަތަމަ ފިލްމު 250 ކަރޯޑް ހަމަކުުމާ ގާތްވެފައިވާއިރު ދެން އަޖޭ އަތުގައި "ބުޖް: ދަ ޕްރައިޑް އޮފް އިންޑިޔާ" އަދި "މައިދާން" އެބަ އޮތެވެ. މި ދެ ފިލްމަކީވެސް ކާމިޔާބު ވާނެ ކަަމަށް ބެލޭވޭ ދެ ފިލްމެވެ.


Kenpeinge enmefahuge harakaaithah kulhudhuhfusheegai mekuhah jahaafai!\nކެންޕެއިންގެ އެންމެފަހުގެ ހަރަކާތްތައް ކުޅުދުއްފުށީގައި މެކުހަށް ޖަހާފައި!\nރައްޔިތުންގެ މަޖިލީހުގެ 18 ވަނަ ދައުރުގެ އިންތިހާބު ބާއްވަން ދެން އޮތީ އެންމެ ދެ ދުވަހެވެ. އެކި ދާއިރާތަކަށް ކުރިމަތިލާފައިވާ ކެނޑިޑޭޓުންނާއި އެ ފަރާތްތަކަށް ތާއީދުކުރާ މީހުން ދަނީ ކެންޕެއިންގެ އެންމެ ފަހުގެ ހަރަކާތްތަށް ފޯރިއާއެކު ކުރިއަށް ގެންދަމުންނެވެ. އެގޮތުން ކުޅުދުއްފުށީގައި ވެސް އެރަށުގެ ދެ ދާއިރާއަށް ކުރިމަތިލާފައިވާ 8 ކެނޑިޑޭޓުން ކެންޕެއިން ހަރަކާތްތައް ވަރަށް ކުލަގަދަކޮށް ކުރިއަށް އެބަ ގެންދެ އެވެ.\nކެމްޕެއިން އިވެންޓުތަކުގެ ތެރޭގައި ކޮންމެ ރެޔަކު ކަަހަލަ ގޮތަކަށް ޖަގަހަތަކުގައި އަންނަނީ ބޮޑުބެރާއި ބާބަކިއު ފަދަ ހަރަކާތްތަކުން ފަޅު ފިލުވާލަމުންނެވެ. އެއްބަޔަކު ރަށު ދަރިއަކަށް ރަށުގެ ގޮނޑި ދިނުމަށް ވަކާލާތު ކުރަމުން ދާއިރު އަނެއް ބަޔަކު ސަރުކާރުގެ ކޯލިޝަންގެ ތެރެއިން ރަށަށް ތަރައްގީ ގެނައުމަށް ފަސޭހަވާނެ ކަމަށް ދަނީ ބުނަމުންނެވެ. އަދި އަނެއް ބަޔަކު ސަރުކާރު ޖަވާބުދާރީ ކުރުވުމަށްޓަކައި އިދިކޮޅު ކެނޑިޑޭޓެއް މަޖިލީހުގައި އިނުމަކީ ކޮންމެހެން މުހިއްމުކަމެއް ކަމަށް ދަނީ އަޑު އުފުލަމުންނެވެ.\nއެނބުރުނު ކޮންމެ ދިމާލަކުންވެސް ފެންނަމުންދަނީ މިފަދަ ކޮންމެވެސް ކެނޑިޑޭޓޭއްގެ ފޮޓޯއެކެވެ. ވައުދެކެވެ. ނުވަތަ ކެންޕެއިންގެ ލޯގޯއެކެވެ. މަގު ފާރުތަށް ފުރާލެވިފާވަނީ އެފަދަ މެސެޖު ތަކުންނެވެ. އެއްފަރާތެއްގައި އެއް ކެނޑިޑޭޓެއްގެ ބެނާ ޖަހާފައިވާ އިރު އަނެއް ފަރާތުގައި އެހެން ކެނޑިޑޭޓޭއްގެ ކެންޕެއިން ޖަގަހަ އެކެވެ.\nދުވާލުދާ ހަތަރުދަމު ކެންޕެއިން ޖަގަހަ ތަކުގައި އަޑު ގަދަ ކުރާއިން އެކި ރާގުތަކަށް ހަދާފައިވާ ލަވަތަށް އިއްވަމުންދެ އެވެ. ރޭގަނޑު ވެއްޖިއްޔާ ފީނިފީންޏަށް މީހުން އެއްވަނީ އެބަޔަކު ތާއީދު ކުރާ ކެނޑިޑޭޓޭއްގެ ކެންޕެއިން ޖަގަހަ އަކަށެވެ. ބާބަކިއު އަކަށެވެ. ބިލެތް މީރު ކޮށްލެއްވުމަކަށެވެ. ނޫނީ ކޮންމެވެސް ކެންޕެއިން ޖަލްސާއަކަށެވެ. ކެންޕެއިން ހަރަކާތްތަކުގައި އަމަލީ ގޮތުން އުޅޭ މީހުންތައް އަވަސް ވެ ގަންނަނީ ހުސްކޮށް ހުރި ފާރުތަކުގައި ކެންޕެއިން ލޯގޯތަކާއި މެސެޖުތަށް ޖެހުމުގަ އެވެ. ކެނޑިޑޭޓުންގެ ލޯގޯތަކުން ފުރިފައި ހުރި ފާރުތަކުން ހުސް ތަންކޮޅެއްް ހޯދައިގެން ވިޔަސް އެބަޔަކު ތާއީދުކުރާ ކެނޑިޑޭޓެއްގެ މޫނުމަތި ރީތިކޮށްލުމަށެވެ.\nހަވީރު ގަޑީގައި ޖަގަހައެއްގަައި ބިލެއްމީރުކުރުމަކަށް ދައުވަތު ދޭން ޕިކަަޕެއްގައި އަޑު ގަދަ ކުރަމުން ދުއްވަނީ މަދެއްކޮށެއް ނޫނެވެ. ކޮންމެ ވެސް ކެނޑިޑޭޓޭއްގެ ފަރާތުން ވޯޓު ދޭށޭ ކިޔާފައި ގެއަށް ޒިޔާރަތްކޮށް ހާލުބަލާ ހަދާ މީހުންގެ އަދަދު އިންތިހާބު ކައިރިވަމުން ދިޔަ ވަރަކަށް ވީ އިތުރެވެ. އިންތިހާބުގެ ބަހަނާގައި ރައްޔިތުންގެ މަޖިލީހަށް ވާދަކުރައްވާ ކެނޑިޑޭޓުން އަތުން ފައިސާއާއި އެހެނިހެން ތަކެއްޗަށް އެދޭ ވާހަކަ އަކީ މިހާރަކަށް އައިސް އާންމުވެފައިވާ ކަމެކެވެ. ކެންޕެއިން މެނޭޖަރުން ޑީކޯޑަރު ބޭނުންހޭ އަހާލާފަހަރު މަދެއް ނޫނެވެ. ބޭނުންވާ ކަމެއް އޮތިއްޔާ ފަސް ނުޖެހި ބުނުމަށް އެމީހުން އެދެ އެވެ.\nސިޔާސީ މި އީދުގައި ފޯރިއާއެކު ކުރިއަށް ގެންދާ ކެންޕެއިން ހަރަކާތްތައް ނިމުމަކަށް އަންނައިރު އެންމެ ފަހުގެ ހަރަކާތްތައް މިއަދާއި މާދަމާ ހަވީރު ކުރިއަށް ދާނެ އެވެ.


India gai Dhivehin govaigen dhathurukuri vehicle eh accident ve India ge driveru maruvejje | Mihaaru\nއިންޑިއާގައި ދިވެހިން ގޮވައިގެން ދަތުރުކުރި ވެހިކަލެއް އެކްސިޑެންޓްވެ އިންޑިއާގެ ޑްރައިވަރު މަރުވެއްޖެ\nއޮކްޓޯބަރު 19، 2019 ގައި، 11 ދިވެހިން ގޮވައިގެން، ބެންގަލޫރުން ކޮޗިންއަށް ދަތުރުކުރި ވޭނެއް އެކްސިޑެންޓްވެފައި. މި ހާދިސާގައި ވޭނުގެ އެއް ޑްރައިވަރު މަރުވި.\n20 އޮކްޓޯބަރ 2019 - 20:50\nބެންގަލޫރުން ކޮޗިންއަށް، 11 ދިވެހިން ގޮވައިގެން ދަތުރުކުރި ވޭނެއް އެކްސިޑެންޓްވެ، އިންޑިއާ ދެ ޑްރައިވަރުންގެ ތެރެއިން އެކަކު އިއްޔެ މަރުވެއްޖެ އެވެ.\n"މިހާރު"އަށް އެނގިފައިވާ ގޮތުގައި އެ ވޭނުގައި، އެހެން ވެހިކަލެއް ގޮސް ޖެހުނީ، ބެންގަލޫރު ނިސްބަތްވާ ކަރުނާޓަކާ ސްޓޭޓާ ޖެހިގެން އޮންނަ ޓެމިލް ނާޑޫ ސްޓޭޓްގެ ސަރަހައްދެއްގަ އެވެ.\nމަރުވި އިންޑިއާ ޑްރައިވަރު، ޝާންތަން އަކީ، ކޮޗިންއާ ކައިރީގައި އޮންނަ ކޮޑުންގަލޫރަށް ބޭހަށް ދާ ދިވެހިން އެކި ތަންތަނަށް އުފުލުމުގައި ހަރަކާތްތެރިވި މީހެކެވެ. ކޮޑުންގަލޫރުގައި ހުންނަ މަޝްހޫރު ކްރާފްޓް ހޮސްޕިޓަލަކީ ދަރިމައިވުމުގެ މައްސަލަތަކަށް ފަރުވާ ހޯދަން މިހާރު އެންމެ ގިނަ ދިވެހިން ދާ އެއް ހޮސްޕިޓަލެވެ.\nމައުލޫމާތު ހުރި މީހަކު ބުނީ މި ނުރައްކާތެރި އެކްސިޑެންޓްގައި ދިވެހިންގެ ދެ މީހެއްގެ އަތަށް އަނިޔާވި ކަމަށެވެ. ނަމަވެސް ޝާންތަން ނޫން އެހެން މީހަކަށް، ފުރާނައަށް ގެއްލުންވާ ވަރުގެ ނުރައްކަލެއް ކުރިމަތިވެފައި ނުވާ ކަމަށްވެ އެވެ.\nއަނިޔާވި މީހުންނަށް ފަރުވާ ދެނީ އެކްސިޑެންޓްވި ހިސާބުގައި ހުރި ހޮސްޕިޓަލެއްގަ އެވެ.\nއެކްސިޑެންޓްވި އިރު ދުއްވަން އިނީ ޑްރައިވަރަށް ވެސް މާ ބޮޑު ގެއްލުންތަކެއް ލިބުނު ކަމަކަށް ނުވެ އެވެ. ޝާންތަން އެވަގުތު އިނީ އެހީތެރިއެއްގެ ގޮތުގަ އެވެ. އެކްސިޑެންވި ވެހިކަލް ޖެހުނީ ޝާންތަން އިން ފަޅީގަ އެވެ. ފޮޓޯއިން ފެންނަ ގޮތުގައި ވޭން އޮތީ ވަރަށް ބޮޑަށް ހަލާކުވެފަ އެވެ.\nބެލެވޭ ގޮތުގައި މި ދަތުރުގައި ބައިވެރިވި މީހުންނަކީ، ބޭސްފަރުވާއަށް ކޮޑުންގަލޫރުގައި ތިބި ބައެކެވެ. ނަމަވެސް މި އެކްސިޑެންޓްގެ މައުލޫމާތު ރާއްޖޭގެ ރަސްމީ އެއްވެސް ފަރާތްތަކުން ހާމަނުކުރާތީ، ނުވަތަ ލިބިފައި ނުވާތީ، އޭގައި ތިބީ ކޮން ބޭނުމަކު އިންޑިއާއަށް ގޮސް އުޅުނު ބައެއްކަން ކަށަވަރުވާ ގޮތެއް ނުވެ އެވެ.\nމައުލޫމާތު ހުރި އެކަކު ބުނީ، ކޮޑުންގަލޫރުގައި ދިވެހިންނަށް އެހީތެރިވާ އިންޑިއާ މީހަކު، އެކްސިޑެންޓް ވި ހިސާބަށް މިހާރު ގޮސްފައިވާ ކަމަށެވެ. އެހެންކަމުން ބޮޑަށް ބެލެވެނީ، އެކްސިޑެންޓްވި ވޭނުގައި އޭނާގެ އެހީތެރިކަމުގައި ކޮޑަންގަލޫރުގައި ތިބި ބަޔަކު ވެސް ދަތުރުކުރި ކަމެވެ.\nއިންޑިއާ އެކްސިޑެންޓް ދިވެހިން ކޮޗިން ބެންގަލޫރު\n8 ކޮމެންޓް, 189 ރިއެކްޝަންސް\n"މިހާރު"އަށް އެނގިފައިވާ ގޮތުގައި އެ ވޭނުގައި، އެހެން ވެހިކަލެއް ގޮސް ޖެހުނީ، ބެންގަލޫރު ނިސްބަތްވާ ކަރުނާޓަކާ ސްޓޭޓާ ޖެހިގެން އޮންނަ ޓެމިލް ނާޑޫ ސްޓޭޓްގެ ސަރަހައްދެއްގަ އެވެ\nސަރުކަާރަކަށް ނޭނގޭނެ ކިހާ ދިވެހިންނެއް ކްރާފްޓުގަ އައިވީއެފް އަށް އައިސް އުޅޭ ކަމެއް\nއިންޑިޔާގެ އުނގުވިއްކާ ސަރުކާު ކޮބާ؟\nހިތާމަވެރިޙާދިސާއެއް. ކުޑަ ވޭނަކަށް 11 މީހުންއަރައިގެން ކަރުނާޓަކާސްޓޭޓުން ކެރަލާސްޓޭޓަށް ދަތުރުކުރާންޖެހުނީކީއްވެ؟! # އިންޑިޔާފަދަޤައުމެއްގައި އެއްސްޓޭޓުންއަނެއްސްޓޭޓަށްދަތުރުކުރުމުގައި ވިސްނާންޖެހޭކިތަންމެކަމެއްހުއްޓަސް މިފަދަދުރުދަތުރު ކުޑަވަރެއްގެކާރު ނުވަތަ ވޭނުގައިކުރުމަކީ ދިވެހިންގެއާދައެއް. # ބެންގަލޯރ ސިޓީ ޖަންގްޝަނުން އެރުނަކޮލަމް ޖަންގްޝަނަށް ރޭލުގައި ބޮލަކަށް 13 ވަރަކަށް އެމަރިކާ ޑޮލަރު އަދި ޓަކާލް ކޯޓާގައި 18 އަށްލިބޭނެ.\nރޯނުއެދުރާ ބައިސްލަކެއްގަެސް ދެވިދާނެ ރޭމުގަވެސް މަތިންދާބޯޓުގަވެސް ކަމެއްދިމާން ވާންވެއއޖެއްޔާ ހަމަވެދާނެ\nކޮބާރޯނުއެދުރު މިފެނުނީއަށް. އޭއި ކަލެއަށް ތިއޮތީ އިންޑިޔާ އެގިފަ. އޭނަ އެދައްކަނީ ބަރާބަރު ވާހަކަ. އިންޑިޔާގެ މަގުތަކާއި ކަންކަން އިގޭމީހަކު ތިވާހަކަ ނުދައްކާނެ.\nކޮބާރޯނުއެދުރު މިފެނުނީ ތިޔަ ބުނާގޮތުން ސައިކަލް ދުއްވާއިރު ހެލްމެޓް އަދި ކަނޑު އުޅަނދު ތަކަށް އަރާއިރު ލައިފް ޖެކެޓްވެސް އަޅާނެ ކަމެއްނެތް. ތިބުނަނީ ވާން ހުރިކަމެއް ވާނެއޭ ތަ ؟ ބަލަ ދަތުރު ފަތުރު ކުރާއިރު ރައްކާތެރިގޮތް އިޙްތިޔާރު ކުރުމަކީ ކޮންމެހެންވެސް ކުރާންޖެހޭ ކަމެކޭ. މޮޔަ ނުގޮވާ ގޭގަ އޮވޭ.\nއޮނަރަބްލް އަފީފު ދީދީ އަށް ވުރެން ކޮބާރޯނުއެދުރު މިފެނުނީ ގެ ރޯނުއެދުރުކަން ބޮޑު. ސޭފްޓީ ފަސްޓް ތަންތަނުގައި ލިޔެފައި އޮންނަތަސްވެސް ނުފެންނަނީދޯ.


Adulu insaafu ge dhaairaa islaahu kuran Australia inn 1 million dollaruge ehee dheefi\nފޮރިން ސެކްރެޓަރީ، އޮސްޓްރޭލިއާ ސަފީރު އަދި އެޗްއެމްއޭއެސް ބެލެރެޓްގެ ކޮމާންޑަރު--\nއަދުލުއިންސާފުގެ ދާއިރާ އިސްލާހު ކުރަން އޮސްޓްރޭލިއާ އިން އެއް މިލިއަން ޑޮލަރުގެ އެހީ ދީފި\nރާއްޖޭގައި އަދުލުއިންސާފު ގާއިމް ކުރުމުގެ ނިޒާމު އިސްލާހު ކުރުމަށް އެއް މިލިއަން ޑޮލަރު (15.5 މިލިއަން ރުފިޔާ) ދިނުމަށް އޮސްޓްރޭލިއާގެ ސަރުކާރުން ނިންމައިފި އެވެ.\nއޮސްޓްރޭލިއާފެ ސަފީރު ޑޭވިޑް ޖޮން ހޮލީ އެކަން އިއުލާން ކުރެއްވީ ރާއްޖެ އާއި އޮސްޓްރޭލިއާގެ ހާރިޖީ ގުޅުމަށް 45 އަހަރު ފުރުން ފާހަގަކުރުމަށް މިއަދު ހެނދުނު ފޮރިން މިނިސްޓްރީގައި ބޭއްވި ހަފްލާއެއްގަ އެވެ.\nހޮލީ ވިދާޅުވީ އެ އެހީ ދިނުމަށް ނިންމާފައި ވަނީ ނޭޝަނަލް ޑިވަލެޕްމެންޓް ޕްލޭނިން ވޯކް އަދި ޔޫއެންޑީޕީ އިންޓަގްރޭޓެޑް ގަވަނެންސް ޕްރޮގްރާމްގެ ދަށުން ކަމަށެވެ.\nމިއަދު ހަފްލާގައި ސަފީރު ވިދާޅުވީ ފާއިތުވި ފަސް އަހަރު 10.8 މިލިއަން ޑޮލަރު (166 މިލިއަން ރުފިޔާ) ގެ އެހީ އޮސްޓްރޭލިއާ އިން ރާއްޖެ އަށް ދީފައިވާ ކަމަށެވެ.\nއެ އެހީގެ ބޮޑު ބައެއް ހޭދަ ކުރީ އިންސާނީ ތަރައްގީ އާއި ސްކޮލަޝިޕްތަކަށް ކަމަށާއި މިހާރު ވެސް 650 ދިވެހިން އޮސްޓްރޭލިއާ ގައި މަތީ ތައުލީމު ހާސިލްކުރަމުންދާކަން ފާހަގަކުރެއްވި އެވެ.\nސަފީރު ވިދާޅުވީ ރާއްޖެ-އޮސްޓްރޭލިއާގެ 45 އަހަރުވީ ގުޅުމަކީ ވަރަށް "ކޮންސްޓްރަކްޓިވް" އަހަރުތަކެއް ކަމަށާއި އެގުޅުން ވަރުގަދަ ކުރުމަށް ދެގައުމުން އަމަލީ މަސައްކަތް ކުރާނެ ކަމަށް ސަފީރު ވިދާޅުވި އެވެ.\nއޮސްޓްރޭލިއާ އަކީ ޑިމޮކްރަސީ އާއި މިނިވަންކަން އަދި ދެފުށްފެންނަ ސިޔާޔަތުތަކަށް ތަރުހީބު ކުރާ ގައުމެއް ކަމަށާއި އާ ސަރުކާރުން ރާއްޖޭގައި ޑިމޮކްރެސީ ގާއިމުކުރުމަށް ގެންނަމުންދާ ބަދަލުތަކަށް މަރުހަބާ ކިޔާ ކަމަށް ސަފީރު ވިދާޅުވި އެވެ.\nރާއްޖެ އާއި އޮސްޓްރޭލިއާގެ ފަތުރުވެރިކަމާ ބެހޭ ގޮތުން ހޮލީ ވިދާޅުވީ 2018 ވަނަ އަހަރުގެ ތަފާސްހިސާބުތަކުން ދައްކާ ގޮތުގައި ކޮންމެ އަހަރަކު 25،000 ފަތުރުވެރިން އޮސްޓްރޭލިއާ އިން ރާއްޖެ އަށް ޒިޔާރަތް ކުރާ ކަމަށެވެ.\nމިއަހަރު އެ އަދަދު އެތައް ގުނައަކުން އިތުރުވާނެ ކަމުގެ އުއްމީދު ބޮޑުކަމަށް ސަފީރު ވިދާޅުވި އެވެ.\nއޮސްޓްރޭލިއާ އަކީ ދުނިޔޭގެ ފެންވަރުގެ ބޮޑެތި ދިފާއީ އުޅަނދު ހުރި ގައުމެއް ކަމަށާއި ރާއްޖެ އާއި އިންޑިއާ ކަނޑުގެ ސަލާމަތާއި ރައްކާތެރިކަން ކަށަވަރުކުރުމަށް އެގައުމުން މަސައްކަތް ކުރާކަން ސަފީރު ފާހަގަކުރެއްވި އެވެ.\nއެގޮތުން ރޯޔަލް އޮސްޓްރޭލިއަން ނޭވީގެ އަސްކަރީ އުޅަނދެއް ކަމަށްވާ އެޗްއެމްއޭއެސް ބެލެރެޓް ވަނީ މިއަދު ހެނދުނު ރާއްޖެ އައިސްފަ އެވެ. ބެލެރެޓްގެ ކޮމާންޑިން އޮފިސަރު ޕޯލް ޖޯންސަން ވެސް ވަނީ މިއަދުގެ ހަފްލާގައި ބައިވެރިވެފަ އެވެ.\nރާއްޖެ އާއި އޮސްޓްރޭލިއާއާ ދެމެދު ގުޅުން ގާއިމް ކުރީ 1974 ވަނަ އަހަރެވެ. އެ ގުޅުމަށް 45 އަހަރު ފުރިފައިވާއިރު އޮސްޓްރޭލިއާގެ ސަރުކާރުން ވިޔަފާރީގެ ދާއިރާ އާއި އިންސާނީ ވަސީލަތް ބިނާ ކުރުމުގެ ދާއިރާ އާއި މަތީ ތައުލީމުގެ ދާއިރާ އިން ރާއްޖެއަށް ވެދީފައިވާ އެހީތަކަށް ރާއްޖެ ސަރުކާރުން ވަނީ ޝުކުރު އަދާކޮށްފަ އެވެ.\nއޮސްޓްރޭލިއާ އަދުލުއިންސާފު ހާރިޖީ ސިޔާސަތު ފޮރިން މިނިސްޓްރީ


ޕްރޮކިއުމަންޓުގެ ކަންތައްތައް ހިންގާ ބަލަހައްޓާ އޮފީސްތަކުގެ މަސައްކަތްތައް | ދައުލަތުގެ މާލިއްޔަތުގެ ގަވާއިދު\n10.21 ޕްރޮކިއުމަންޓުގެ ކަންތައްތައް ހިންގާ ބަލަހައްޓާ އޮފީސްތަކުގެ މަސައްކަތްތައް\nޕްރޮކިއުމަންޓުގެ ކަންތައްތައް ހިންގާ ދައުލަތުގެ އޮފީސްތަކުން ތިރީގައިމިވާ ކަންތައްތައް ކުރަންވާނެއެވެ.\nއެކަމަކާ ގުޅުންހުރި ވަކިވަކި ޕްރޮކިއުމަންޓް ޕްލޭންތައް ތައްޔާރުކުރުން.\nޕްރޮކިއުމަންޓުގެ ކަންތައްތަކަށް ބޭނުންވާ ރިކުއަރމަންޓް ތައްޔާރުކުރުން، އަދި ރިކުއަރމަންޓް ތައްޔާރުކުރުމަށް ބޭނުންވާ މަޢުލޫމާތު ލިބެންހުރި ދައުލަތުގެ އޮފީސްތަކުން އެ މަޢުލޫމާތު ހޯދުން.\nޕްރޮކިއުމަންޓުގެ މަސައްކަތް މި ގަވާއިދާ އެއްގޮތަށް ކުރިޔަށް ގެންދިޔުން.\nބީލަން ކަރުދާސް އެކުލަވައިލުމާއި، އިޢުލާނު އެކުލަވައިލުމާއި، ޝޯޓްލިސްޓްކުރާނަމަ ޝޯޓްލިސްޓު ކުރުން.\nބިޑް ދިރާސާކުރުމުގެ މަސައްކަތް ކުރިޔަށް ގެންދިޔުމާއި، ބިޑް އިވެލުއޭޝަން ރިޕޯޓު އެކުލަވައިލުމާއި، ކޮންޓްރެކްޓް ހަވާލުކުރާނޭ ފަރާތެއް ހޮވުމުގައި އެ އޮފީހެއްގެ ފަންނީ މުވައްޒަފުން ބައިވެރިކުރުމާއި، އެ މުވައްޒަފުންގެ ލަފާ ހޯދުން.\nމަސައްކަތުގެ އެއްބަސްވުން (ކޮންޓްރެކްޓް) ތައްޔާރުކުރުމާއި، އެއްބަސްވުމަށް ގެންނަންޖެހޭ އިޞްލާޙު ގެނައުން.\nޕްރޮކިއުމަންޓާބެހޭ ރިޕޯޓެއް ތައްޔާރުކުރަންޖެހޭނަމަ، އެ ރިޕޯޓެއް ތައްޔާރުކުރުން.\nބިޑްކޮމިޓީގެ މަސައްކަތްތައް ކުރުން ނުވަތަ ކުރިއަށް ގެންދިޔުން.\nޕްރޮކިއުމަންޓުގެ ކަންތައްތައް ކުރިޔަށް ގެންދިޔުމުގައި ފަންނީއެހީ ހޯދަންވާނީ އެކަމަކަށް އެކަށީގެންވާ ޤާބިލު ފަރާތަކުންނެވެ. އެފަރާތަކީ ޕްރޮކިއުމަންޓުގެ މަސައްކަތް ހަވާލުކުރެވިފައިވާ ދައުލަތުގެ އޮފީހަކުން ނުވަތަ ޕްރޮކިއުމަންޓުގެ މަސައްކަތަށް އެދޭ ދައުލަތުގެ އޮފީހަކުން ނުވަތަ ބޭނުންވެއްޖެ ހާލަތެއްގައި ބޭރުން ޢައްޔަންކުރެވޭ ފަރާތެކެވެ. ފަންނީއެހީ ފޯރުކޮށްދޭ ފަރާތުގެ ފެންވަރު ކަނޑައަޅާނީ ޕްރޮކިއުމަންޓުގެ މަސައްކަތުގެ ބާވަތަށާއި، ދަތި އުނދަގޫ މިނަށް ބަލައިގެންނެވެ. އެފަދަ ފަންނީ އެހީތެރިކަން ހޯދުމަށް ބޭނުންވާނެ ކަންތައްތައް ތިރީގައި މިވަނީއެވެ.\nރިކުއަރމަންޓް ސްޓޭޓްމަންޓް ތައްޔާރުކުރުމަށް.\nޕްރީ-ބިޑް މީޓިންގގެ ސުވާލުތަކަށް ޖަވާބުދާރީވުމަށާއި، ބީލަމަކާ ގުޅޭގޮތުން ސާފުކުރަންޖެހޭ މަޢުލޫމާތު ސާފުކޮށްދިނުމަށް.\nބިޑް ދިރާސާކުރުމުގައި ފަންނީ ކަންކަން ވަޒަންކުރުމަށް.\nޕްރޮކިއުމަންޓުގެ ކަންތައްތައް ކުރުމަށް ކަނޑައަޅާފައިވާ ދައުލަތުގެ ވަކި އޮފީހަކުން ނުވަތަ މިނިސްޓްރީ އޮފް ފިނޭންސްގެ އެކަމަށް ހެދިފައިވާ ސެކްޝަނަކުން ދައުލަތުގެ އެހެން އޮފީހެއްގެ ބޭނުމަށް ޕްރޮކިއުމަންޓުގެ މަސައްކަތެއް ކުރިޔަށް ގެންދަންވާނީ ތިރީގައިމިވާ ގޮތުގެމަތިންނެވެ.\nޕްރޮކިއުމަންޓުގެ ހުރިހާ މަރުޙަލާއެއްގައިވެސް ޕްރޮކިއުމަންޓުގެ ކަންތައްތައް ކުރުމުގައި އެކަމަކަށް އެދިފައިވާ ދައުލަތުގެ އޮފީހާ ގުޅިގެން ކުރުން.\nޕްރޮކިއުމަންޓުގެ ކަންތައްތައް ކުރުމަށް އެދިފައިވާ ދައުލަތުގެ އޮފީހުން ލިބެންހުރި ފަންނީއެހީއާއި ލަފާ ހޯދުން.\nބިޑް ދިރާސާކުރުމުގައި ޕްރޮކިއުމަންޓުގެ ކަންތައްތަކަށް އެދިފައިވާ ދައުލަތުގެ އޮފީސް ނުވަތަ އެ ޚިދުމަތް ނުވަތަ ހޯދާ ތަކެތި ބޭނުންކުރާ އޮފީސް ތަމްސީލުކުރާނޭ ފަރާތެއް ބައިވެރިކުރުން.\nދައުލަތުގެ ހުރިހާ އޮފީސްތަކެއްގެ އާންމު ބޭނުމަށް މަރުކަޒީ އުސޫލުން ގަނެވޭ ތަކެތި ގަތުމުގައި ނުވަތަ މަސައްކަތް ކުރުވުމުގައި މި މާއްދާގެ (ނ) އިސްތިސްނާވާނެއެވެ. މިގޮތުން ތަކެތި ގަތުމުގައި ޢަމަލުކުރާނީ ތިރީގައިމިވާ ގޮތުގެ މަތިންނެވެ.\nދައުލަތުގެ ހުރިހާ އޮފީސްތަކެއްގެ އާންމު ބޭނުމަށް ހޯދަންޖެހޭ ތަކެއްޗާއި ކުރުވާ މަސައްކަތް، ނުވަތަ ވަކި ކަމަކަށް ބޭނުންވާ މަސައްކަތް ކުރުވުމާއި ތަކެތި ހޯދުމުގެ މަސައްކަތް ވަކި އޮފީހަކަށް ނުވަތަ އޮފީސްތަކަށް ސަރކިއުލަރއަކުން މިނިސްޓަރަށް ހަވާލުކުރެވިދާނެއެވެ.\nއާންމުކޮށް ބޭނުންވާ ތަކެއްޗާއި، އާންމުކޮށް ކުރުވަންޖެހޭ މަސައްކަތް ކުރުވުމަށް ވަކި އޮފީހަކާ ހަވާލުކޮށްފައި ނުވާނަމަ، އެތަކެއްޗާއި މަސައްކަތް އެ އޮފީހަކުން ކުރިޔަށް ގެންދަންވާނީ މި ބާބުގައި ބަޔާންކުރެވިފައިވާ ގޮތަށެވެ.\nއާންމުކޮށް ބޭނުންކުރެވޭ ތަކެތިކަމުގައި ބެލެވޭނީ ދައުލަތުގެ އެއްއޮފީހަކަށްވުރެ ގިނަ އޮފީސްތަކަކުން ބޭނުންކުރާ ތަކެއްޗާއި، ކުރުވާ މަސައްކަތާއި، ހޯދަންޖެހޭ ޚިދުމަތަށެވެ.\nދައުލަތަށް އާންމުކޮށް ބޭނުންވާ ތަކެއްޗާއި މަސައްކަތާއި ޚިދުމަތް ހޯދުމުގެ މަސައްކަތް ހަވާލުކުރެވިފައިވާ އޮފީހަކުން އާންމުކޮށް ބޭނުންވާ ތަކެއްޗާއި މަސައްކަތާއި ޚިދުމަތް ހޯދުމުގައި، ދިގު މުއްދަތުގެ ކޮންޓްރެކްޓް (ފްރޭމްވަރކް އެގްރީމެންޓް) ނުވަތަ އެކަމަކަށް އެކަށީގެންވާ އެހެން ބާވަތްތަކުގެ އެގްރީމެންޓް ހެދިދާނެއެވެ.


Hiyaa flat thakun kuni nagaa haassa inthizaameh\nވެމްކޯގެ މުވައްޒަފުން މާލޭ ސަރަހައްދުގައި ކުނި ނަގަން ހަރަކާތްތެރިވަނީ --- ފޮޓޯ: އަވަސް\nކުނި މެނޭޖްކުރުމުގެ ކަންކަން ބޮޑުވެފައިވާ ހުޅުމާލެ ދެވަނަ ފިޔަވަހީގެ ހިޔާ ފްލެޓްތައް ހުންނަ ސަރަހައްދުގައި، ކުނި ނަގަން ހާއްސަ އިންތިޒާމްތަކެއް ފޯރުކޮށްދޭން ނިންމާފައިވާ ކަމަށް ވެމްކޯއިން ބުނެފި އެވެ.\nވެމްކޯއިން މީގެ ކުރިން ކަނޑައަޅާފައި އޮތީ ހިޔާ ފްލެޓް ސަރަހައްދުން މިމަހުން ފެށިގެން ކުނި ބިލްކުރާ ގޮތަށެވެ. ނަމަވެސް މުއްދަތެއް ނެތް ގޮތައް ބިލް ނަގަން ފަށާ ތާރީހު މިހާރު ފަސްކޮށްފައިވާ ކަމަށް ވެމްކޯގެ ސީނިއާ ޕަބްލިކް ރިލޭޝަން އޮފިސަރު އަހުމަދު އާޒިމް ވިދާޅުވި އެވެ.\nއާޒިމް ވިދާޅުވީ ޖެނުއަރީގައި ކުނި ބިލް ކުރަން ކަނޑައެޅީ ޖެނުއަރީއިން ފެށިގެން ފްލެޓްތަކަށް ކުލި ދައްކަން ޖެހޭ ގޮތަށް ކުރިން ކަނޑައަޅާފައި އޮތުމުން ކަމަށެވެ. ނަމަވެސް މިހާރު ކުލި ނަގާ ތާރީހު އޭޕްރީލް މަހަށް ފަސްކޮށްފައި ވާތީ ކުނީގެ ހިދުމަތައް ބިލްދައްކަން ޖެހޭ ތާރީހާއި މެދު ގޮތެއް ނުނިންމާ ކަމަށެވެ.\n"މަޝްވަރާތައް ކުރަމުންދަނީ ކުނި ބިލް ކުރާނެ ދުވަހަކާއި މެދު. އަޅުގަނޑުމެން ވަރަށް އަވަހަށް އިއުލާނު ކުރާނަން،" އޮފިޝަލު ވިދާޅުވި އެވެ.\nމިހާރު ހިޔާ ފްލެޓްތަކުގައި ކުނީގެ ހިދުމަތްދެނީ ކޮންމެ ފްލެޓްގެ ތިރީގައި ޑަސްބިން ބަހައްޓައިގެން އެއަށް ރައްޔިތުން ކުނި އަޅާ ގޮތަށެވެ. އެއީ ވަގުތީ ސެޓަޕެއްކަން ފާހަގަކުރައްވަމުން އާޒިމް ވިދާޅުވީ، ހިޔާ ފްލެޓްތަކަށް ހާއްސަ ކުނިނަގާ އިންތިޒާމެއް ވަރަށް އަވަހަށް ގާއިމް ކުރާނެ ކަމަށެވެ. އެކަމުގެ ތަފްސީލް ހާމަކުރެވެން ނެތް ކަމަށް ވިދާޅުވި އެވެ.\nވެމްކޯއިން އެންމެ ފުރަތަމަ ހިޔާ ފްލެޓުތަކުން ކުނި ނަގަން ފަށާފައިވަނީ މިދިޔަގެ އޮކްޓޯބަރު މަހުގަ އެވެ. އޭރު ފްލެޓްތަކުން ކުނި ނެގީ ކޮންމެ ފްލެޓެއްގެ ތިރީގައި ވެމްކޯއިން ބަހައްޓާފައި ހުންނަ ބޮޑެތި ޑަސްބިންތަކުން ނެވެ.\nއޭގެ ފަހުން ކޮވިޑްގެ ހާލަތު ރަނގަޅުވުމާއި ގުޅިގެން އެޕާޓްމެންޓްތަކަށް އަރައިގެން ކުނި ނަގަން ވެމްކޯއިން ވަނީ ފަށާފަ އެވެ. ހުޅުމާލޭގައި ވެމްކޯއިން ކުނި ނަގާ ގަޑިއަކީ އިރުއޮއްސި 6:00 ކުން ރޭގަނޑު 11:30 އަށެވެ.\nހިޔާ ފްލެޓް ސަރަހައްދު ކުނިގޮނޑަކަށްވެ، އަވަސް އަވަހަށް ކުނިތަކުގައި ރޯކޮށްލާ މައްސަލަ ވަނީ ވަރަށް ބޮޑުވެފަ އެވެ. ޑަސްބިން ބަހައްޓާފައި ހުރި ނަމަވެސް އަދިވެސް އެތަނުގައި ފިނިޝިންގެ މަސައްކަތް ކުރަމުންދާތީ، އެކި މީހުން ފުނި ފުންޏަށް ކުނި އަޅާ މައްސަލަ ވެސް ވަނީ ބޮޑޫވެފަ އެވެ.\nހުޅުމާލެ އެޗްޑީސީ ބޯހިޔާވަހިކަން + ވެމްކޯ ހިޔާ މަޝްރޫއު އެންމެނަށް ހިޔާ ކަށަވަރު މަޝްރޫއު މިނިސްޓްރީ އޮފް ނެޝަނަލް ޕްލޭނިން


Fandiyaarunge Ganoona Hushaelhi Islaahu Majileehun faaskoffi\nފަނޑިޔާރުންގެ ޤަނޫނަށް ހުށަހެޅި އިސްލާހު މަޖިލީހުން ފާސްކޮށްފި\n8 މަސް,4ހަފްތާ,2ދުވަސް,6ގަޑި, 18 މިނެޓް, 43 ސިކުންތު ކުރިން 4470ލަޔާލް މަނިކް\nފަނޑިޔާރެއްގެ މައްޗަށް ކުށެއް ކުރިކަން ކޯޓަކުން ކަނޑައަޅާ ހިސާބުން ފަނޑިޔާރުގެ މަގާމު ގެއްލޭ ގޮތަށް ފަނޑިޔާރުންގެ ގާނޫނަށް ހުށަހަޅާފައިފައިވާ އިސްލާހު މަޖިލީހުން ފާސްކޮށްފިއެވެ.\nފޮނަދޫ ދާއިރާގެ މެންބަރު އަބްދުރަހީމް އަބްދުﷲ ހުށަހަޅުއްވާފައިވާ މި ބިލް ފާސްވެފައިވަނީ ވޯޓްގައި ބައިވެރިވި 38 މެމްބަރުންގެ ވޯޓާއެކުއެވެ. މި ބިލް ފާސް ކުރަން ނުފެންނަ ކަމަށް އެއްވެސް މެމްބަރަކު ވޯޓް ދީފައެއް ނުވެއެވެ. ފަނޑިޔާރުންގެ ޤަނޫނަށް ހުށައެޅިފައިވާ އިސްލާހްތަކުގެ ތެރޭގައި އެ ޤަނޫނުގެ 15 ވަނަ މައްދާގައި ބުނާ ފަނޑިޔާރުންގެ ހުންނަން ޖެހޭ ޝަރުތުތަކުގެ މައްދާއަށް ނަންބަރެއް އިތުރުކޮށްފައިވެއެވެ.\nއެގޮތުން އިތުރު ކޮށްފައިވާ ނަންބަރުގައި ބުނެފައިވަނީ ޖިނާއީ ކުށެއް ސާބިތުވެ ހުކުމް ތަންފީޡް ކުރަމުންދާ މީހަކު ކަމުގައި ނުވުމެވެ. މީގެއިތުރުން އެ ޤާނޫނަށް 24 އަދި 25 ވަނަ މައްދާ އިތުރުކޮށްފައިވެއެވެ. އެގޮތުން އިތުރުކޮށްފައިވާ 23 ވަނަ މައްދާއަކީ ޖިނާއީ ތަހުގީގާކާއި ގުޅިގެން ފަނޑިޔާރުން ސަސްޕެންޑް ކުރުމެވެ. އެގޮތުން މި މައްދާގައި ބުނަނީ ޖިނާއީ ކުށެއްގެ ތުހުމަތުގައި ފަނޑިޔާރަކު ހައްޔަރުކޮށްފި ނަމަ ނުވަތަ ބަންދުކޮށްފިނަމަ މުސާރަ ލިބޭ ގޮތަށް ޖުޑީޝަލް ސަރވިސް ކޮމިޝަނުން އެ ފަނޑިޔާރަކު ސަސްޕެންޑް ކުރަންވާނެ ކަމެވެ.\nއަދި 25 ވަނަ މައްދާގައި ބުނަނީ ފަނޑިޔާރެއްގެ މައްޗަށް ޖިނާއި ކުށެއް ސާބިތުވެއްޖެ ނަމަ، ރާއްޖޭގެ ހައި ކޯޓަށް އިސްތިއުނާފް ކުރުމަށް ހުށަހެޅުމުގެ މުއްދަތަކީ އެ މައްސަލަ ނިމި ތާރީހުން ފެށިގެން 10 ދުވަސް ކަމަށް. މީގެއިތުރުން 25 ވަނަ މައްދާގެ (ނ) ގައި ސުޕްރީމް ކޯޓައް މި މައްސަލަތައް އިސްތިއުނާފް ކުރުމަށް މައްސަލަ ނިންމިތާ 10 ދުވަހުގެ ތެރޭގައި ހުށަހަޅަން ޖެހޭނެކަމަށް ބުނެފައިވެއެވެ. އަދި އެ މައްސަލަ އިސްތިއުނާފްއަށް ހުށަހަޅާ ތާރީހުން ފެށިގެން 30 ތެރޭގައި އެ މައްސަލަ ބަލައި ނިންމަންވާނެ ބުނެފައިވެއެވެ.\nމި ބިލް ފާސްކޮށްފައިވަނީވެސް ކޮމިޓީއިން ހުށައެޅި އިސްލާހްތަކާއި އެކު. މީގެއިތުން ފަނޑިޔާރުންގެ ޤަނޫނަށް އަބްދުއްރަހީމް ހުށައެޅި އިސްލާހައް، ކެލާ ދާއިރާގެ މެމްބަރު އަލީ އާރިފް ވަނީ އިސްލާހެއް ހުށައަޅާފައެވެ. އަލީ އާރިފް ހުށާއެޅި އިސްލާހް އަކީ ފަނޑިޔާރުންގެ ޤަނޫނުގެ 27 ވަނަ މައްދާގެ އަށް އަކުރެއް އިތުރުކުރުމެވެ.\nމި އިސްހާލްގައި ބުނެފައިވާނީ، ފަނޑިޔާރެއްގެ މައްޗަށް ޖިނާއީ ކުށެއް ސާބިތުވެއްޖެ ކަމަށް ޝަރުއީ ކޯޓަކުން ކުރާ ހުމެއް ނިހާއީ ހުކުމެއް ކަމަށް ކަނޑައެޅި ވަގުތުން ފެށިގެން، އެ ފަނޑިޔާރަކު މަގާމުން ވަކިވެވޭނެ ކަމަށް. އަދި ޤާނޫނު އަސާސީގެ 154 ވަނަ މައްދާގެ ދަށުން ފަނޑިޔާރުން މަގާމުން ވަކިކުރުމަށް އޮންނަ އިޖުރާއަތެއް މި ހާލަތުގައި ނުހިނގާނެ ކަމަށް މި އިސްލާހުގައި ބުނެފައިވެއެވެ. މި އިސްލާޙްވެސް ރައްޔިތުން މަޖިލީހުން ވަނީ ފާސްވެފައެވެ.\n3 ގަޑި ކުރިން 42 0\n3 ގަޑި ކުރިން 241 0\n5 ގަޑި ކުރިން 57 0


ދުނިޔޭގެ އެންމެ ކުޑަދެމަފިރިން ވޯލްޑް ރެކޯޑްފޮތުން ޖާގަހޯދައިފި. | Landhooinfo\nދުނިޔޭގެ އެންމެ ކުޑަދެމަފިރިން ވޯލްޑް ރެކޯޑްފޮތުން ޖާގަހޯދައިފި.\nދުނިޔޭގެ އެންމެ ކުޑަ ދެމަފިރިން ކައިވެންޏަށްފަހު\nއަލަށް ކައިވެނި ކުރި ދެމަފިރިން، ދުނިޔޭގެ އެންމެ ކުޑަ ދެމަފިރިންގެ ގޮތުގައިވެ ވޯލްޑް ރެކޯޑް ފޮތުން ޖާހަގަހޯދައިފިއެވެ.\nބްރެޒިލަށް އުފަން މި ދެލޯބިވެރިން މީގެ ދިހައަހަރު ކުރިން ބައްދަލުވެ އެކަކު އަނެކަކު ދެކެ ލޯބިވެގެން އުޅުނުނަމަވެސް އެކިއެކި މައްސަލަ ޖެހި ބައެއް ފަހަރު ވަކިވެ އަދި ބައެއް ފަހަރު ރައްޓެހިވެ އެހެން ލޯބިވެރިން ފަދައިން މައްސަލަތައް ޖެހި މައްސަލަތައް ހައްލުކުރަމުން ގޮސް އެންމެފަހުން ޒަވާޖީ ޙަޔާތަކާ ހިސާބަށްގޮސް ކައިވެނީގެ ގޮށް ޖެހުމާއެކު ދުނިޔޭގެ އެންމެ ކުރު ނުވަތަ އެންމެ ކުޑަ ދެމަފިރިންގެ ގޮތުގައި ވޯލްޑްރެކޯޑްފޮތުގައި މިހާރުވަނީ މި ދެމީހުންގެ ނަން ހިމަނާފައެވެ.\nދުނިޔޭގެ އެންމެ ކުޑަ ދެމަފިރިން – ސެލްފީއެއް ނަގަނީ\nދެމީހުންގެ ނަން އެންމެ ކުޑަ ކަޕްލްގެ ގޮތުގައި ރެކޯޑް ކުރެވިފައިވާއިރު ދެމީހުންގެ އިސްކޮޅު ހަމަ އެއްވަރު ކަމަށްވަނީ ބުނެފައެވެ. ދެމީހުންގެ އިސްކޮޅުގައިވެސް ހުރި ކަމަށް ރެކޯޑް ކޮށްފައިވަނީ 71.42 ސީ އެމް އެވެ.\nމިކައިވެނި ކޮށްފައިވަނީ ވަރަށް ފުރިހަމަ އިއްޒަތުގައި ލަންޑަންގައެވެ.\nދުނިޔޭގައި މިހާތަނަށް އުފެއްދި އެންމެ ކުޑަބައިސްކަލް\nދުނިޔޭގައި މިހާތަނަށް އުފެއްދި އެންމެ ކުޑަބައިސްކަލް ބަލާލަން ބޭނުންހެއްޔެވެ. އެބައިސްކަލަކީ ކުޅޭކުޅޭ ބައިސްކަލެއް ނޫނެވެ. އެއީ ހަމަ ބޮޑެތި މީހުންނަށް …


Raees Yaamin Uthuruge Baeh Rathakah Miadhu Vadaiganavany - Vaguthu\nރައީސް ޔާމީން އުތުރުގެ ބައެއް ރަށްތަކަށް މިއަދު ވަޑައިގަންނަވަނީ\nރައީސުލްޖުމްހޫރިއްޔާ އަބްދުﷲ ޔާމީން މިލަދުންމަޑުލު އުތުރުބުރީގެ ބައެއް ރަށްރަށަށް ކުރައްވާ ދަތުރުފުޅެއްގައި މިއަދު ފުރާވަޑައިގެންފިއެވެ.\nރައީސް ޔާމީންގެ ދެ ދުވަހުގެ މި ދަތުރުފުޅުގައި ށ. ބިލަތްފަހި ގޮނޑުދޮށް ހިމާޔަތްކުރުމުގެ މަޝްރޫޢުގެ ނިންމުން ފާހަގަކުރުމުގެ ރަސްމިއްޔާތުގައި ބައިވެރިވެ ވަޑައިގެންނެވުމަށާއި، ށ.ކަނޑިތީމު ބަނދަރު ހުޅުއްވައިދެއްވުމަށާއި، ށ.ފުނަދޫ އެއަރޕޯޓް ބިންހިއްކުމުގެ މަސައްކަތް ނިމުން ފާހަގަކުރުމާއި، ރަންވޭ އެޅުމުގެ މަސައްކަތް ފެށުމުގެ ރަސްމިއްޔާތުގައި ބައިވެރިވެވަޑައިގެންނެވުމަށާއި، ށ.މިލަންދޫ ނަރުދަމާ ނިޒާމްގެ ޚިދުމަތް ދިނުން ރަސްމީކޮށް ފައްޓަވައިދެއްވުމަށް ވަނީ ހަމަޖެހިފައެވެ.\nރައީސް ޔާމީން މި ދަތުރުފުޅު ނިންމަވާލެއްވުމަށްފަހު މާލެ ވަޑައިގަތުމަށް ހަމަޖެހިފައި ވަނީ އަންނަ އަންގާރަ ދުވަހުގެ މެންދުރުފަހުގެ ވަގުތެއްގައެވެ.\nރައީސް ޔާމީން ވަނީ މިދިޔަ ހަފުތާގައި ކ. އަތޮޅުގެ ތިން ރަށެއް ކަމަށްވާ، ތުލުސްދޫއާއި މާފުއްޓާއި ގުރައިދޫއަށް ވަޑައިގެން އެ ރަށްތަކަގެ ބައެއް ތަރައްގީގެ މަޝްރޫއުތައް ފަށްޓަވާ ދެއްވާ އަދި ބައެއް މަޝްރޫއުތައް ނިންމުން ފާހަގަކުރުމުގެ ރަސްމިއްޔާތުގައި ބައިވެރިވެވަޑައިގަންނަވާފަ އެވެ.\nމިދަތުރުފުޅުގައި ރައީސް ޔާމީން ވަނީ ތުލުސްދޫ އާއި ގުރައިދޫގެ ބަނދަރު ހުޅުއްވައިދެއްވާ މާފުށީ ގެ ރަށްގިރުން ހުއްޓުވަން ކުރިއަށް ގެންދެވި މަޝްރޫޢުގެ ނިމުން ފާހަގަ ކުރައްވާފައެވެ. އަދި މީގެ އިތުރުން ގުރައިދޫ ސާފު ބޯފެން ފޯރުކޮށްދިނުމުގެ މަޝްރޫޢު ވެސް ރައީސް ފައްޓަވައިދެއްވާފައެވެ.\nރައީސް ޔާމީނުގެ ސަރުކާރުގައި ބޮޑެތި މަޝްއޫތަށް ރާއްޖޭގެ އެކިކަންކޮޅުތަކުގައި ހިންގަމުންދާއިރު ރައީސް ޔާމީން ތަރައްގީ ކުރަވަމުން އެގެންދަވަނީ ހަމައެކަނި މާލެއެއް ނޫން ކަމަށާއި ރާއްޖޭގެ އަތޮޅުތަށްވެސް އެގެންދަވަނީ ތަރައްގީ ކުރަވަމުން ކަމަށް ވެރިކަން ކުރާ ޕާޓީ ޕީޕީއެމް އިން ދަނީ ބުނަމުންނެވެ. އޭގެތެރޭގައި ބްރިޖާ އެއާޕޯޓާއި 25 ބުރީގެ އިމާރާތް ނުވަތަ އަތޮޅުތަކު ތެރޭ ހަދަމުންދާ ބަނދަރާއި ހިއްކަމުންދާ ބިންތަކާއި ފްލެޓުތަކުން ވެސް މިކަން ހާންމަވެގެން ދާނެ ކަމަށް އެ ޕާޓީން ބުނެއެވެ.\n11 ގަޑިއިރު ކުރިން 2


Real Madrid Ge Coach Zidane Covid-19 Ah Fassivejje - Vaguthu\nރެއާލް މެޑްރިޑްގެ ކޯޗު ޒިދާން ކޮވިޑް-19 އަށް ފައްސިވެއްޖެ\nރެއާލްގެ ކޯޗު ޒިދާން\nސްޕެއިންގެ ގަދަބާރު ރެެއާލް މެޑްރިޑްގެ ކޯޗު ޒައިނުއްދީން ޒިދާން ކޮވިޑް-19 އަށް ފައްސިވެއްޖެއެވެ.\nމިކަން ހާމަކޮށް ރެއާލް މެޑްރިޑުން ނެރުނު ނޫސްބަޔާނުގައި ބުނީ ޒިދާން ކޮވިޑަށް ފައްސިވުމާއި ގުޅިގެން ބަލަންޖެހޭ ބެލުންތައް މިހާރު ބަލަމުން އަންނަ ކަމަށެވެ.\nރެއާލްގެ ކޯޗު ކޮވިޑަށް ފައްސިވިއިރު އޭނާ ދަނީ އެ ކުލަބުގައި ހިތްދަތި ދުވަސްތަކެއް ވޭތުކުރަމުންނެވެ. އެއީ އެ ޤައުމުގެ ތިންވަނަ ޑިވިޝަނުގެ އަލްކޮޔާނޯ އަތުން ބަލިވެ ސްޕެނިޝް ކަޕުން އަލްވަދާއު ކިޔަން ޖެހުމާއެކު ޓީމުގެ އެތެރޭގައި ގިނަ މައްސަލަތަކެއް ފެންމަތިވުމާއި ގުޅިގެންނެވެ.\nރެއާލް މެޑްރިޑުން ނެރުނު ބަޔާނުގައި ބުނީ ކޯޗު ފައްސިވުމާއި ގުޅިގެން ވީހާވެސް އަވަހަށް އެކަހެރިކޮށްފައިވާ ކަމަށެވެ. އަދި ކޯޗާއި ބައްދަލުވެފައި ތިބި އެ ޓީމުގެ ހުރިހާ ކުޅުންތެރިންގެ ކަންކަން ވަކިވަކިން ވަރަށް ގާތުން ބަލާނެ ކަމަށާއި ކުލަބުގެ އޮފިޝަލުންނާއި ބައްދަލުވެފައި ވޭތޯ ބަލަމުން އަންނަ ކަމަށެވެ.\nޒިދާން ފައްސިވުމާއި އެކު އަންނަ ހޮނިހިރު ދުވަހު އަލަވޭސްއާއި ދެކޮޅަށް ރެއާލް ކުޅެން ހަމަޖެހިފައިވާ މެޗަށް ޒިދާން އެ ޓީމާއެކު ދަތުރުނުކުރާނެ އެވެ. އަދި އެ ކުލަބުގެ އެހެން ކުޅުންތެރިން ފައްސިވެފައި ވޭތޯ ބަލަމުންދާތީ އިތުރު ކުޅުންތެރިން މި ދަތުރުގައި ބައިވެރި ނުވުމުގެ ފުރުސަތު ބޮޑެވެ.\nމީގެކުރިން އަލްކޮޔާނޯ އާއި ބައްދަލުކުރި މެޗުގެ ކުރިން ހެދި ޓެސްޓުތަކުން ރެއާލްގެ ނާޗޯ ފެނާންޑޭސް ވެސް ވަނީ ކޮވިޑް- 19 އަށް ފައްސިވެފައެވެ.\nރެއާލް މެޑްރިޑުން ނެރެމުންދާ ދަށް ނަތީޖާތަކާއި ގުޅިގެން އެ ކުލަބުގެ ކޯޗުކަމުން ޒިދާން ދުރުކުރުމަށް ގިނަ ބަޔަކު ދަނީ ގޮވާލަމުންނެވެ. މީޑިއާ ރިޕޯޓުތައް ބުނާގޮތުން މި މައްސަލައިގައި ރެއާލް މެޑްރިޑުން ވަރަށް އަވަހަށް ގޮތެއް ނިންމާނެ އެވެ.


ރޯދައިގެ އަޅުކަމުގެތެރޭގައި ހިމެނޭ އެންމެ މުހިންމުކަމަކީ ދުޢާކުރުން: ޑރ.ޝަހީމް - DhiDaily\nރޯދައިގެ އަޅުކަމުގެތެރޭގައި ހިމެނޭ އެންމެ މުހިންމުކަމަކީ ދުޢާކުރުން: ޑރ.ޝަހީމް\nރޯދައިގެ އަޅުކަމުގެތެރޭގައި ހިމެނޭ އެންމެ މުހިންމުކަމަކީ ދުޢާކުރުންކަމަށް ދީނީ ޢިލްމުވެރިޔާ އަދި ކުރީގެ އިސްލާމިކް މިނިސްޓަރު ޑރ.މުޙައްމަދު ޝަހީމް ބިން ޢަލީ ސަޢީދު މިއަދު ވިދާޅުވެއްޖެއެވެ.\nމި ރަމަޟާން މަހުގެ ކޮންމެ ދުވަހެއްގައި ޑރ.ޝަހީމް ގެންދަވަނީ ދީނީ ނަސޭހަތްދެއްވަމުންނެވެ. ރޯދަމަހުގެ ލެކްޗަރ ސީރީޒްގެ ނަމުގައި ގެނެސްދެއްވާ ޕްރޮގްރާމުގައި މިއަދު އަލިއަޅުއްވައިލެއްވީ “ﷲ އަށް ދުޢާކުރުން“ މި މަޢުޟޫއުގެ މައްޗަށެވެ.\nމިއަދުގެ ޕްރޮގްރާމުގައި، ޑރ.ޝަހީމް ވަނީ ދުޢާކުރުމަކީ ރަމަޟާންމަހާއި ވަރަށް ރަޙްމަތްތެރިކަމެއްކަން ފާހަގަކުރައްވައިފައެވެ.\nޑރ.ޝަހީމް ވިދާޅުވީ ކީރިތި ޤުރުއާނުގައި ރަމަޟާންމަހާއި ގުޅުންހުރި ވާހަކަތައް ބަޔާންކުރައްވައިފައިވާ އާޔަތްތަކުގެތެރޭގައި، ދުޢާކުރުމާއި ބެހޭ އާޔަތެއް ހިމެނިފައިވުމަކީ އޭގައި ވަރަށްގިނަ ޙިކުމަތްތަކެއްވާކަމެއް ކަމަށެވެ. އެ ގޮތުން ޑރ.ޝަހީމް ފާހަގަކުރެއްވީ ސޫރަތުލް ބަޤަރާގެ 186 އާޔަތެވެ.\n“އަދި ތިމަން ރަސްކަލާނގެއާމެދު ތިމަންރަސްކަލާނގެ އަޅުން ކަލޭގެފާނާ\nސުވާލުކޮށްފިނަމަ (ކަލޭގެފާނު ވިދާޅުވާށެވެ!) ފަހެ ހަމަކަށަވަރުން ތިމަން ރަސްކަލާނގެއީ\nއެއުރެންނާ) ކުއްތަންވެވޮޑިގެންވާ ރަސްކަލާނގެއެވެ. ތިމަން ރަސްކަލާނގެ ޙަޟްރަތަށް ދުޢާކޮށްފިނަމަ، ދުޢާކުރި މީހާގެ ދުޢާ ތިމަން ރަސްކަލާނގެ އިޖާބަކުރައްވަމެވެ. ފަހެ އެއުރެން (އެބަހީ: ތިމަން ރަސްކަލާނގެ އަޅުން) ތިމަން ރަސްކަލާނގެއަށް އިޖާބަދޭހުށިކަމެވެ. އަދި އެއުރެން ތިމަން ރަސްކަލާނގެއަށް އީމާންވާ ހުށިކަމެވެ! (އެއީ) އެއުރެންނަށް ތެދުމަގު ލިބުމަށްޓަކައެވެ.“ ބަޤަރާ ސޫރަތުގެ 186 ވަނަ އާޔަތުގެ މާނައިގައިވެއެވެ.\nމި އާޔަތަށް ނަޒަރެއް ދެއްވަމުން ޑރ.ޝަހީމް ވިދާޅުވީ އާޔަތުގައިވާ ޙިކުމަތްތަކުގެތެރެއިން އެންމެ މުހިންމު ޙިކުމަތަކީ ދުޢާކުރުންކަން ހާމަވެގެންދާ ކަމަށެވެ. އަދި ދުޢާކުރުމަކީ އެކަލާނގެ ލޯބިވެވޮޑިގަންނަވާކަމެއްކަން ވެސް ޑރ.ޝަހީމް ފާހަގަކުރެއްވިއެވެ.\n”ރަސޫލުﷲ ޞައްލަﷲ ޢަލައި ވަސައްލަމްގެ ހަދީސްފުޅުގައި ބަޔާންވެފައިވާ ގޮތުގައި މީހަކު ﷲ އަށް އަތް އުފުލައި ދުޢާކޮށްފިނަމަ ﷲ ސުބުޙާނަހޫ ވަތަޢާލާ ލަދުވެތިވެވޮޑިގަންނަވައޭ އެ މީހާ ހުސްއަތާ ދޫކޮށްލެއްވުމަށް. އެހާވެސް ﷲ ސުބުޙާނަހޫ ވަތަޢާލާ ލަދުވެތިވެވޮޑިގަންނަވައޭ. އަދި ޚާއްސަގޮތެއްގައި ރޯދަވެރިޔާއަށް މާތް ﷲ ލައްވަވައިފައިވާ އެންމެ ބޮޑު އެއް ނިޢުމަތަކީ ހަދީސްފުޅުގަ ބަޔާންވެފައިވާ ގޮތުން އޭނާގެ ދުޢާ ﷲ ސުބުޙާނަހޫ ވަތަޢާލާ އިޖާބަކުރައްވާނެކަން. އަދި ޚާއްސަގޮތެއްގައި ރޯދަވެރިޔާ އިރުއޮއްސެމުންދާ ވަގުތުގައި އޭނަ ކުރާ ދުޢާ، ﷲ ސުބުޙާނަހޫ ވަތަޢާލާ ރޯދަވެރިޔާއަށް ދެއްވައިފައިވާ މަތިވެރި ނިޢުމަތެއް އެއީ އޭނާ ކުރާ ދުޢާ ﷲ ސުބުޙާނަހޫ ވަތަޢާލާ އިޖާބަކުރައްވާ. އެހެންވީމަ އަޅުގަނޑުމެން ﷲ އަށް ދުޢާ ދަންނަވަންވީ ޔަޤީންކަމާއެކުގަ. ﷲ ސުބުޙާނަހޫ ވަތަޢާލާ އެ ދުޢާ އަޑުއައްސަވައި ވޮޑިގެންވާނެކަން، ﷲ ސުބުޙާނަހޫ ވަތަޢާލާ އަޅުގަނޑުމެންގެ ހިތުތެރޭގަ އުފެދޭ ޝުޢޫރުތަކާއި އިޙްސާސްތަކާއި ވޭނީ ހުރިހައި ޝަކުވާއެއް އަޅުގަނޑުމެން އެ ބޭރުކުރުމުގެ ކުރިން ﷲ ސުބުޙާނަހޫ ވަތަޢާލާ ދެކެ ދެނެވޮޑިގަންނަވައޭ. ﷲ ސުބުޙާނަހޫ ވަތަޢާލާ ހިނި ފަރުބަދަ މަތީގަ ހިނގާ އަޑުވެސް އަޑުއައްސަވައި ވޮޑިގެންވާނެކަމަށް ހަދީސްފުޅުގަ ބަޔާންވެގެންވަނީ. އެހެންވީމަ އަޅުގަނޑުމެންގެ ހެޔޮދުޢާތައް ﷲ އަށް އުފުލަންވީ ޚާއްސަކޮށް ރަމަޟާންމަހުގަ.“ ޑރ.ޝަހީމް ވިދާޅުވިއެވެ.\nދުޢާކުރަންވީ ކިހިނެއްތޯ ވަރަށް ގިނަ ބޭފުޅުން ސުވާލުކުރައްވާކަން ފާހަގަކުރައްވައި ޑރ.ޝަހީމް ވިދާޅުވީ\nދުޢާކުރުމުގެ އަދަބުތަކުގެތެރޭގަ ހިމެނޭ މުހިންމު އެއްކަމަކީ އަތް އުފުލުން ކަމަށެވެ. ނަމަވެސް އަތް ނުއުފުލައި ވެސް ދުޢާކުރެވިދާނެކަން ފާހަގަކުރެއްވިއެވެ.\nމިސާލުތަކެއް ޖައްސަވަމުން ޑރ.ޝަހީމް ވިދާޅުވީ ކެއިން ބުއިމުގައްޔާއި، ނިދާއިރުގައްޔާއި، ފާޚާނާއަށް ވަނުމުގައި ކުރާ ދުޢާތަކަށް ކޮންމެހެން އަތް އުފުލާކަށް ނުޖެހޭނެ ކަމަށެވެ. ނަމަވެސް ވަކި ޚާއްސަ ކަންތައްތަކަށް އެދި ދަންނަވާއިރު އަތް އުފުލައިގެން ދުޢާކުރަންޖެހޭނެކަމަށް ވެސް ޑރ.ޝަހީމް ވިދާޅުވިއެވެ. އެ ގޮތުން ތަޢުބާވާއިރުގައްޔާއި، ފާފަ ފުއްސެވުމަށް އެދި ދަންނަވާއިރު އަތް އުފުލައިގެން ދުޢާކުރަންވީކަމަށް ވެސް ޑރ.ޝަހީމް ވަނީ ވިދާޅުވެފައެވެ.\nއިތުރު 590 މީހުން ޕޮޒިޓިވްވެއްޖެ\nކޮމިއުނިޓީ ސްޕްރެޑެއް އޮތްކަމަށް ބެލެވޭތީ ދިއްދޫގައި ކާފިއު އިއުލާނުކޮށްފި